
        AUX LECTEURS 

        


        Amis lecteurs, qui ce livre lisez,

        Despouillez vous de toute affection ; 

        Et, le lisans, ne vous scandalisez : 

        Il ne contient mal ne infection. 

        Vray est qu'icy peu de perfection 

        Vous apprendrez, sinon en cas de rire. 

        Aultre argument ne peut mon coeur elire, 

        Voyant le deuil qui vous mine et vous consomme 

        Mieulx est de ris que de larmes escrire, 

        Pour ce que rire est le propre de l'homme. 

        

        VIVEZ JOYEUX 


        
        
        PROLOGUE DE L'AUTEUR 

        

        Beuveurs très illustres et vous Verolés très precieux (car à vous, non à aultres, sont dédiés mes escrits), Alcibiades, au dialogue de Platon, intitulé Le Banquet, louant son précepteur Socrates, sans controverse prince des philosophes, entre aultres paroles le dit estre semblable ès Silenes. Silenes estoient jadis petites boites, telles que voyons de présent ès boutiques des apothecaires, peintes au dessus de figures joyeuses et frivoles, comme de harpies, satyres, oisons bridez, lièvres cornuz, canes bastées, boucs volans, cerfs limonniers, et autres telles peintures contrefaictes à plaisir pour exciter le monde à rire : quel fut Silene, maistre du bon Bacchus. Mais, au dedans, l'on reservoit les fines drogues, comme baulme, ambre gris, amomon, musc, zivette, pierreries, et aultres choses precieuses. Tel disoit estre Socrates : parce que, le voyans au dehors, et l'estimans par l'exterieure apparence, n'en eussiez donné un coupeau d'oignon, tant laid il estoit de corps, et ridicule en son maintien : le nez pointu, le regard d'un taureau, le visaige d'un fol, simple en moeurs, rustique en vestemens, pauvre de fortune, infortuné en femmes, inepte à tous offices de la republique ; tousjours riant, tousjours beuvant d'autant à un chascun, tousjours se gabelant, tousjours dissimulant son divin sçavoir. Mais, ouvrans ceste boite, eussiez au dedans trouvé une celeste et impreciable drogue, entendement plus qu'humain, vertu merveilleuse, couraige invincible, sobresse non pareille, contentement certain, asseurance parfaicte, deprisement incroyable de tout ce pourquoy les humains tant veiglent, courent, travaillent, naviguent et bataillent. 

        A quel propos, en vostre advis, tend ce préludé et coup d'essay ? Par autant que vous, mes bons disciples, et quelques aultres fols de séjour, lisans les joyeulx tiltres d'aucuns livres de nostre invention, comme Gargantua, Pantagruel, Fessepinte, la Dignité des Braguettes, des Pois au lard cum commento, et c., jugez trop facilement ne estre au dedans traicté que mocqueries, folateries, et menteries joyeuses : veu que l'enseigne extérieure (c'est le tiltre), sans plus avant enquerir, est communément receue à dérision et gaudisserie. Mais par telle legièreté ne convient estimer les oeuvres des humains, car vous mesmes dictes que l'habit ne fait poinct le moine ; et tel est vestu d'habit monachal qui au dedans n'est rien moins que moine ; et tel est vestu de cappe espagnole qui, en son couraige, nullement affiert à Espagne. C'est pourquoy fault ouvrir le livre, et soigneusement peser ce qui y est deduict. Lors cognoistrez que la drogue dedans contenue est bien d'aultre valeur que ne promettoit la boite. C'est à dire que les matières icy traictées ne sont tant folastres, comme le tiltre au dessus pretendoit. 

        Et, posé le cas qu'au sens literal vous trouvez matières assez joyeuses et bien correspondantes au nom, toutesfois pas demeurer là ne fault, comme au chant des sirenes ; ains à plus hault sens interpréter ce que par adventure cuidiez dict en gaieté de coeur. 

        Crochetastes vous oncques bouteilles ? Caisgne ! Réduisez à mémoire la contenance qu'aviez. Mais vistes vous oncques chien rencontrant quelque os medullare ? C'est, comme dit Platon, lib. II de Rep., la beste du monde plus philosophe. Si veu l'avez, vous avez peu noter de quelle dévotion il le guette, de quel soing il le garde, de quel ferveur il le tient, de quelle prudence il l'entomme, de quelle affection il le brise, et de quelle diligence il le sugce. Qui l'induict à ce faire ? Quel est l'espoir de son estude ? quel bien prétend il ? Rien plus qu'un peu de mouelle. Vray est que ce peu plus est délicieux que le beaucoup de toutes aultres, pour ce que la mouelle est aliment elabouré à perfection de nature, comme dit Galen. III, Facult. nat., et XI, De usu partium. 

        A l'exemple d'iceluy vous convient estre saiges, pour fleurer, sentir et estimer ces beaux livres de haulte gresse, legiers au prochaz et hardis à la rencontre. Puis, par curieuse leçon et méditation frequente, rompre l'os et sugcer la substantffique mouelle, c'est à dire ce que j'entends par ces symboles Pythagoriques, avec espoir certain d'estre faicts escors et preux à ladicte lecture ; car en icelle bien aultre goust trouverez et doctrine plus absconse, laquelle vous revelera de très haults sacrements et mystères horrifiques, tant en ce qui concerne nostre religion, que aussi l'estat politiq et vie oeconomique. 

        Croyez vous en vostre foy qu'oncques Homere, escrivant l'Iliade et Odyssée, pensast ès allégories lesquelles de luy ont calfreté Plutarche, Heraclides Ponticq, Eustatie, Phornute, et ce que d'iceux Politian a desrobé ? Si le croyez, vous n'approchez ne de pieds ne de mains à mon opinion, qui décrété icelles aussi peu avoir esté songées d'Homere que d'Ovide, en ses Metamorphoses, les sacremens de l'Evangile, lesquelz un frere Lubin, vray croquelardon, s'est efforcé demonstrer, si d'adventure il rencontroit gens aussi fols que luy, et (comme dit le proverbe) couvercle digne du chaudron. 

        Si ne le croyez, quelle cause est pourquoy autant n'en ferez de ces joyeuses et nouvelles chroniques, combien que, les dictant, n'y pensasse en plus que vous, qui par adventure beuviez comme moy ? Car, à la composition de ce livre seigneurial, je ne perdis ne emploiay oncques plus ny autre temps que celuy qui estoit estably à prendre ma réfection corporelle, sçavoir est, beuvant et mangeant. Aussi est ce la juste heure d'escrire ces haultes matières et sciences profondes, comme bien faire sçavoit Homere, paragon de tous philologues, et Ennie, père des poètes latins, ainsi que tesmoigne Horace, quoy qu'un malautru ait dict que ses carmes sentoient plus le vin que l'huile. 

        Autant en dit un Tirelupin de mes livres ; mais bren pour luy. L'odeur du vin, ô combien plus est friant, riant, priant, plus celeste et delicieux, que d'huile ! Et prendray autant à gloire qu'on die de moy que plus en vin aye despendu qu'en huile, que fist Demosthenes quand de luy on disoit que plus en huile qu'en vin despendoit. A moy n'est que honneur et gloire d'estre dict et réputé bon Gaultier et bon compaignon : et en ce nom suis bien venu en toutes bonnes compaignies de Pantagruelistes. A Demosthenes fut reproché, par un chagrin, que ses oraisons sentoient comme la serpillière d'un ord et sale huilier. Pourtant, interprétez tous mes faicts et mes dicts en la perfectissime partie ; ayez en reverence le cerveau caséiforme qui vous paist de ces belles billes vezées, et à vostre pouvoir tenez moy tousjours joyeux. 

        Or, esbaudissez vous, mes amours, et gaiement lisez le reste, tout à l'aise du corps et au profit des reins. Mais escoutez, vietzdazes, que le maulubec vous trousque ; vous souvienne de boire à my pour la pareille, et je vous plegeray tout ares metys. 


    CHAPITRE I
 DE LA GÉNÉALOGIE ET ANTIQUITÉ DE GARGANTUA 

    

        Je vous remetz à la grande chronique Pantagrueline recognoistre la genealogie et antiquité dond nous est venu Gargantua. En icelle vous entendrez plus au long comment les géans nasquirent en ce monde, et comment d'iceux, par lignes directes, issit Gargantua, pere de Pantagruel : et ne vous faschera si, pour le présent, je m'en déporté, combien que la chose soit telle que, tant plus seroit remembrée, tant plus elle plairoit à vos seigneuries, comme vous avez l'autorité de Platon, in Phileho et Gorgia, et de Flacce, qui dit estre aucuns propos, tels que ceux cy sans doubte, qui plus sont délectables quand plus souvent sont redits. 

        Pleust à Dieu qu'un chascun sceust aussi certainement sa genealogie, depuis l'arche de Noë jusques a cest eage ! Je pense que plusieurs sont aujourd'huy empereurs, rois, ducs, princes et papes en la terre, lesquelz sont descenduz de quelques porteurs de rogatons et de costrets. Comme, au rebours, plusieurs sont gueux de l'hostiaire, souffreteux et miserables, lesquelz sont descenduz de sang et ligne de grands rois et empereurs ; attendu l'admirable transport des regnes et empires – des Assyriens ès Medes ; – des Medes ès Perses ; – des Perses ès Macedones ; des Macedones ès Romains ; – des Romains ès Grecs ; – Des Grecs ès François. 

        Et pour vous donner à entendre de moy, qui parle, je cuide que sois descendu de quelque riche roy ou prince au temps jadis. Car onques ne vistes homme qui eust plus grande affection d'estre roy et riche que moy : afin de faire grand chere, pas ne travailler, poinct ne me soucier, et bien enrichir mes amis, et tous gens de bien et de sçavoir. Mais en ce je me reconforte qu'en l'aultre monde je le seray, voire plus grand que de présent ne l'oserois souhaiter. Vous en telle ou meilleure pensée reconfortez vostre malheur, et beuvez frais, si faire se peut. 

        Retournant à nos moutons, je vous dis que, par don souverain des cieulx, nous a esté reservée l'antiquité et genealogie de Gargantua, plus entière que nulle aultre, excepté celle du Messias, dont je ne parle, car il ne mappartient : aussi les diables (ce sont les calumniateurs et caffars) s'y opposent. Et fut trouvée par Jean Audeau, en un préquil avoit près l'arceau Gualeau, au dessous de l'Olive, tirant à Narsay. Duquel faisant lever les fossés, touchèrent les piocheurs, de leurs marres, un grand tombeau de bronze, long sans mesure : car onques n'en trouvèrent le bout, parce qu'il entroit trop avant les excluses de Vienne. Iceluy ouvrans en certain lieu signé au dessus d'un goubelet, à l'entour duquel estoit escript en lettres étrusques Hic bibitur, trouvèrent neuf flaccons, en tel ordre qu'on assiet les quilles en Gascoigne. Desquelz celuy qui au milieu estoit, couvroit un gros, gras, grand, gris, joly, petit, moisy livret, plus mais non mieulx sentant que roses. 

        En iceluy fut la dicte genealogie trouvée, escripte au long de lettres cancelleresques, non en papier, non en parchemin, non en cere, mais en escorce d'ulmeau, tant toutesfois usées par vétusté qu'à peine en pouvoit on trois recognoistre de ranc. 

        Je (combien que indigne) y fus appellé ; et , à grand renfort de bezicles, practiquant lait dont on peut lire lettres non apparentes, comme enseigne Aristoteles, la translatay, ainsi que voir pourrez, en pantagruelisant, c'est à dire, beuvans à gré et lisans les gestes horrifiques de Pantagruel. A la fin du livre estoit un petit traicté intitulé Les Fanfreluches antidotées. Les rats et blattes, ou (afin que je ne mente) aultres malignes bestes, avoient brousté le commencement : le reste j'ay cy dessous adjousté, par reverence de l'antiquaille. 


    CHAPITRE II
 LES FANFRELUCHES ANTIDOTÈES, TROUVÈES EN UN MONUMENT ANTIQUE 

    

    O, i ? enu le grand dompteur des Cimbres 

    : : sant par l'air, de peur de la rousée, 

    - . sa venue on a remply les timbres 

    : !. beurre frais, tombant par une housée. 

    – uquel, quand fut la grand mere arrousée, 

    Cria tout hault : « Hers, par grâce, peschez le, 

    Car sa barbe est presque toute embousée ; 

    Ou, pour le moins, tenez luy une eschelle. » 

    

        Aucuns disoient que leicher sa pantoufle 

        Estoit meilleur que gaigner les pardons : 

        Mais il survint un affecté marroufle, 

        Sorti du creux où l'on pesche aux gardons, 

        Qui dist : « Messieurs, pour Dieu nous engardons, 

        L'anguille y est, et en cest estau musse. 

        Là trouverez (si de près regardons) 

        Une grand tare au fond de son aumusse. » 

        

        Quand fut au poinct de lire le chapitre, 

        On n'y trouva que les cornes d'un veau. 

        « Je (disoit il) sens le fond de ma mitre 

        Si froid qu'autour me morfond le cerveau. » 

        
        On l'eschauffa d'un parfum de naveau, 

        Et fut content de soy tenir ès atres, 

        Pourveu qu'on fist un limonnier nouveau 

        A tant de gens qui sont acariatres. 

        

        Leur propos fut du trou de sainct Patrice, 

        De Gilbathar, et de mille aultres trous, 

        S'on les pourroit réduire à cicatrice, 

        Par tel moyen que plus n'eussent la toux : 

        Veu qu'il sembloit impertinent à tous 

        Les voir ainsi à chascun vent baisler. 

        Si d'adventure ilz estoient à poinct clous, 

        On les pourroit pour houstage bailler. 

        

        En cest arrest le corbeau fut pelé 

        Par Hercules qui venoit de Lybie. 

        « Quoy ? dist Minos, que n'y suis je appellé ? 

        Excepté moy, tout le monde on convie : 

        Et puis l'on veult que passe mon envie 

        A les fournir d'huytres et de grenoilles. 

        Je donne au diable en cas que, de ma vie, 

        Preigne à mercy leur vente de quenoilles. » 

        

        Pour les matter survint Q.B. qui clope, 

        Au sauconduict des mistes sansonnetz. 

        Le tamiseur, cousin du grand Cyclope, 

        Les massacra. Chascun mousche son nez : 

        En ce gueret peu de bougrins sont nés, 

        Qu'on n'ait berné sus le moulin à tan. 

        Courez y tous et à l'arme sonnez ; 

        Plus y aurez que n'y eustes antan. 

        

        Bien peu après, l'oiseau de Jupiter 

        Délibera pariser pour le pire : 

        Mais, les voyant tant fort se despiter, 

        Craignit qu'on mist ras, jus, bas, mat, l'empire, 

        Et mieulx aima le feu du ciel empire 

        Au tronc ravir où l'on vend les sorets, 

        Que l'air serain, contre qui l'on conspire, 

        Assubjectir ès dicts des massorets. 

        

        Le tout conclud fut à poincte affilée, 

        Maulgré Até, la cuisse heronnière, 

        Qui là s'assist, voyant Pentasilée 

        Sus ses vieux ans prinse pour cressonnière. 

        Chascun crioit : « Villaine charbonnière, 

        T'appartient il toy trouver par chemin ? 

        Tu la tolluz, la romaine bannière, 

        Qu'on avoit faict au traict du parchemin. 

        

        Ne fust Juno, qui, dessous l'arc celeste, 

        Avec son duc tendoit à la pipée, 

        On lui eust faict un tour si tresmoleste 

        Que de tous poincts elle eust esté frippée. 

        L'accord fut tel que, d'icelle lippée, 

        Elle en auroit deux oeufz de Proserpine : 

        Et, si jamais elle y estoit grippée, 

        On la lieroit au mont de l'Albespine. 

        

        Sept mois après, oustez en vingt et deux, 

        Cil qui jadis anihila Carthage 

        Courtoisement se mit en milieu d'eux, 

        Les requérant d'avoir son héritage : 

        Ou bien qu'on fist justement le partage 

        Selon la loy que l'on tire au rivet, 

        Distribuant un tatin de potage 

        A ses facquins qui firent le brevet. 

        

        Mais l'an viendra, signé d'un arc turquois 

        De cinq fuseaux et trois culz de marmite, 

        Onquel le dos d'un roy trop peu courtois 

        Poivré sera sous un habit d'hermite. 

        O la pitié ! pour une chattemite 

        Laisserez vous engouffrer tant d'arpens ? 

        Cessez, cessez, ce masque nul n'imite ; 

        Retirez vous au frere des serpens. 

        

        Cest an passé, cil qui est régnera 

        Paisiblement avec ses bons amis. 

        Ny brusq ny smach lors ne dominera : 

        Tout bon vouloir aura son compromis. 

        Et le soulaz qui jadis fut promis 

        Es gens du ciel, viendra en son befroy. 

        Lors les haratz qui estoient estommis 

        Triumpheront en royal palefroy. 

        

        Et durera ce temps de passepasse 

        Jusques à tant que Mars ait les empas. 

        Puis en viendra un qui tous aultres passe, 

        Delicieux, plaisant, beau sans compas. 

        Levez vos coeurs, tendez à ce repas, 

        Tous mes féaux : car tel est trespassé 

        Qui pour tout bien ne retourneroit pas, 

        Tant sera lors clamé le temps passé. 

        

        Finablement, celuy qui fut de cire 

        Sera logé au gond du jacquemart. 

        Plus ne sera reclamé sire, sire, 

        Le brimbaleur qui tient le cocquemart. 

        Heu, qui pourroit saisir son bracquemart ! 

        Toust seroient netz les tintoins cabus : 

        Et pourroit on, à fil de poulemart, 

        Tout baffouer le maguazin d'abus. 


    CHAPITRE III
 COMMENT GARGANTUA FUT UNZE MOIS PORTÉ OU VENTRE DE SA MÈRE 

    

    Grandgousier estoit bon raillard en son temps, aimant a boire net, autant que homme qui pour lors fust au monde, et mangeoit voluntiers salé. A ceste fin, avoit ordinairement bonne munition de jambons de Magence et de Bayonne, force langues de boeuf fumées, abondance d'andouilles en la saison, et boeuf salé à la moustarde. Renfort de boutargues, provision de saulcisses, non de Bouloigne (car il craignoit ly boucon de Lombard), mais de Bigorre, de Lonquaulnay, de la Brene et de Rouargue. En son eage virile espousa Gargamelle, fille du roy des Parpaillos, belle gouge et de bonne troigne. Et faisoient eux deux souvent ensemble la beste à deux dos, joyeusement se frottans leur lard, tant quelle engroissa d'un beau filz, et le porta jusques à funziesme mois. 

        Car autant, voire davantage, peuvent les femmes ventre porter, mesmement quand c'est quelque chef d'oeuvre, et personnage qui doibve en son temps faire grandes prouesses. Comme dit Homere que l'enfant, duquel Neptune engroissa la nymphe, nasquit l'an après révolu, ce fut le douziesme mois. Car (comme dit Aulus Gellius, lib. III) ce long temps convenoit à la majesté de Neptune, afin qu'en iceluy l'enfant fust formé à perfection. A pareille raison Jupiter fit durer quarante huit heures la nuyt qu'il coucha avec Alcmene. Car en moins de temps n'eust il peu forger Hercules, qui nettoya le monde de monstres et tyrans. 

        Messieurs les anciens Pantagruelistes ont conformé ce que je dis, et ont declairé non seulement possible, mais aussi legitime, l'enfant né de femme l'unziesme mois après la mort de son mary. 

        Hippocrates, lib. de Alimento, Pline, lib. VII, cap. v,Plaute, in Cistellaria, Marcus Varro, en la satyre inscripte le Testament, aliénant l'autorité d'Aristoteles à ce propos, Censorinus, lib. de Die natali, Aristoteles, lib. VII, cap. III et IV, de Natura animalium, Gellius, lib. III, cap. XVI, Servius, in Egl., exposant ce metre de Virgile : « Matri longa decem, et c. » et mille aultres fols, le nombre desquelz a esté par les légistes acreu : ff. de suis, et legit. l. intestato. § fin. Et in Authent. de restitut. et ea que parit in undecimo mense. D'abondant en ont chaffourré leur robidilardique loy Gallus, ff. de lib. et posthum. et l. septimo, ff. de stat. homin., et quelques aultres que pour le présent dire n'ose. Moyennant lesquelles lois, les femmes veuves peuvent franchement jouer du serrecropière à tous enviz et toutes restes, deux mois après le trespas de leurs maris. 

        Je vous prie par grâce, vous aultres mes bons averlans, si d'icelles en trouvez que vaillent le desbraguetter, montez dessus et me les amenez. Car, si au troisiesme mois elles engraissent, leur fruict sera héritier du defunct. Et, la graisse cogneue, poussent hardiment oultre, et vogue la galée, puis que la panse est pleine ! Comme Julie, fille de l'empereur Octavian, ne s'abandonnoit à ses taboureurs sinon quand elle se sentoit grosse, à la forme que la navire ne reçoit son pilot, que premièrement ne soit callafatée et chargée. 

        Et si personne les blasme de soy faire rataconniculer ainsi sus leur groisse, veu que les bestes sus leurs ventrées n'endurent jamais le masle masculant, elles respondront que ce sont bestes, mais elles sont femmes, bien entendantes les beaux et joyeux menus droits de superfetation, comme jadis respondit Populie, selon le rapport de Macrobe, lib. II, Saturnal. Si le diavol ne veult qu'elles engraissent, il fauldra tortre le douzil, et bouche clouse. 


    CHAPITRE IV
 COMMENT GARGAMELLE, ESTANT GROSSE DE GARGANTUA, 
MANGEA GRAND PLANTÉ DE TRIPES 

    

    L'occasion et manière comment Gargamelle enfanta tut telle : et si ne le croyez, le fondement vous escappe ! Le fondement luy escappoit une après disnée, le troisiesme jour de febvrier, par trop avoir mangé de gaudebillaux. Gaudebillaux sont grasses tripes de coiraux. Coiraux sont boeufz engressez à la creche et prez guimaux. Prez guimaux sont qui portent herbe deux lois l'an. D'iceux gras boeufz avoient faict tuer trois cens soixante sept mille et quatorze, pour estre à mardy gras salés, afin qu'en la prime vere ils eussent boeuf de saison a tas, pour au commencement des repas faire commémoration de saleures, et mieulx entrer en vin. 

        Les tripes furent copieuses, comme entendez, et tant friandes estoient que chascun en leichoit ses doigts. Mais la grande diablerie à quatre personnaiges estoit bien en ce que possible n'estoit longuement les reserver, car elles feussent pourries, ce qui sembloit indecent : dont fut conclud quilz les bauffreroient sans rien y perdre. A ce faire convièrent tous les citadins de Sainnais, de Suillé, de la Roche Clermaud, de Vaugaudray, sans laisser arrière le Coudray, Montpensier, le Gué de Vede, et aultres voisins, tous bons beuveurs, bons compaignons et beaux joueurs de quille la. 

        Le bon homme Grandgousier y prenoit plaisir bien grand, et commandoit que tout allast par escuelles. Disoit toutesfoys a sa femme qu'elle en mangeast le moins, veu qu'elle approchoit de son terme, et que ceste tripaille n'estoit viande moult louable. « Celluy (disoit il) a grande envie de mascher merde, qui d'icelle le sac mange. » Non obstant ces remonstrances, elle en mangea seize muiz deux bussars et six tupins. O belle matière fecale qui devoit boursouffler en elle ! 

        Après disner, tous allerent pelle melle à la Saulsaie, et là, sus l'herbe drue, dancerent au son des joyeux flageollets et doulces cornemuses, tant baudement que c'estoit passetemps celeste les voir ainsi soy rigouller. 


    CHAPITRE V
 LES PROPOS DES BEUVEURS 

    

    Puis entrèrent en propos de reciner on propre lieu. Lors flaccons d'aller, jambons de trotter, goubelets de voler, breusses de tinter : 

        – Tire, 

        – baille, 

        – tourne, 

        – brouille. 

        – Boutte à moy sans eau ... ainsi, mon amy ; 

        – Fouette moy ce verre galentement ; 

        – Produis moy du clairet, verre pleurant. 

        – Treves de soif. 

        – Ha, faulse fiebvre, ne t'en iras tu pas ? 

        – Par ma fy, ma commere, je ne peux entrer en bette. 

        – Vous estes morfondue, m'amie ? 

        – Voire. 

        – Ventre sainct Quenet, parlons de boire ; je ne boy qu'à mes heures, comme la mule du pape. 

        – Je ne boy qu'en mon breviaire, comme un beau pere guardian. 

        – Qui fut premier, soif ou beuverie ? 

        – Soif, car qui eust beu sans soif durant le temps d'innocence ? 

        – Beuverie, car privatio presupponit habitum. Je suis clerc : Foecundi calices quem non fecere disertum ? 

        – Nous aultres innocens ne beuvons que trop sans soif. 

        – Non moy, pecheur, sans soif ; et , si non presente, pour le moins future, la prévenant comme entendez. Je boy pour la soif advenir. Je boy eternellement. Ce m'est éternité de beuverie, et beuverie d'eternité. 

        – Chantons, beuvons , un motet entonnons. 

        – Où est mon entonnoir ? 

        – Quoy ! je ne boy que par procuration. 

        – Mouillez vous pour seicher, ou vous seichez pour mouiller ? 

        – Je n'entends poinct la théoricque ; de la praticque je me aide quelque peu. 

        – Haste ! Je mouille, je humecte, je boy ; et tout de peur de mourir. 

        – Beuvez tousjours, vous ne mourrez jamais. 

        – Si je ne boy, je suis à sec, me voilà mort. Mon ame s'enfuira en quelque grenoillere. En sec jamais lame ne habite. 

        – Sommeliers, o créateurs de nouvelles formes, rendez moi de non beuvant beuvant. 

        – Perannité d'arrousement par ces nerveux et secs boyaux. 

        – Pour néant boit qui ne s'en sent. 

        – Cestuy entre dedans les venes, la pissotière n'y aura rien. 

        – Je laverois voluntiers les tripes de ce veau que j'ay ce matin habillé. 

        – J'ay bien saburré mon stomach. 

        – Si le papier de mes schedules beuvoit aussi bien que je fais, mes créditeurs auroient bien leur vin quand on viendrait à la formule de exhiber. 

        – Ceste main vous gaste le nez. 

        – O quants aultres y entreront, avant que cestuy cy en sorte ! 

        –Boire à si petit gué, c'est pour rompre son poictral. Ceci s'appelle pipée à flaccons. 

        – Quelle différence est entre bouteille et flaccon ? 

        – Grande : car bouteille est fermée à bouchon, et flaccon à viz. 

        – De belles ! Nos peres beurent bien et vuiderent les potz. 

        – C'est bien chié chanté, beuvons ! 

        – Voulez vous rien mander à la rivière ? Cestuy cy va laver les tripes. 

        – Je ne boy en plus qu'une esponge. 

        – Je boy comme un templier. 

        – Et je tanquam sponsus. 

        – Et moi sicut terra sine aqua. 

        – Un synonyme de jambon ? 

        – C'est un compulsoire de beuvettes, c'est un poulain. Par le poulain on descend le vin en cave ; par le jambon, en l'estomac. 

        – Or ça à boire, boire çà ! 

        – Il n'y a poinct charge. Respice personam, pone pro duos : but non est in usu. 

        – Si je montois aussi bien comme j'avalle, je fusse piéçà hault en l'air. 

        –Ainsi se fist Jacques Cueur riche, 

        –Ainsi profitent bois en friche ; 

        –Ainsi conquesta Bacchus l'Inde ; 

        –Ainsi philosophie Melinde. 

        – Petite pluye abat grand vent : longues beuvettes rompent le tonnoirre. 

        – Mais, si ma couille pissoit telle urine, la vouldriez vous bien sugcer ? 

        – Je retiens après. 

        – Paige, baille : je t'insinue ma nomination en mon tour. 

        – Hume, Guillot, Encores y en a il on pot. 

        – Je me porte pour appellant de soif, comme d'abus. Paige, reliève mon appel en forme. 

        – Ceste roigneure. 

        – Je soulois jadis boire tout, maintenant je n'y laisse rien. 

        – Ne nous hastons pas et amassons bien tout. 

        – Voicy tripes de jeu et gaudebillaux d'envy. De ce fauveau à la raye noire. O, pour Dieu, estrillons le à profict de mesnaige. 

        – Beuvez, ou je vous... Non, non, beuvez, je vous en prie. 

        – Les passereaux ne mangent sinon qu'on leur tappe les queues. Je ne boy sinon qu'on me flatte. 

        – Lagona edatera. Il n'y a raboullière en tout mon corps où cestuy vin ne furette la soif. 

        – Cestuy cy me la fouette bien. 

        – Cestuy cy me la bannira du tout. 

        – Cornons icy, à son de flaccons et bouteilles, que quiconques aura perdu la soif n'ait à la chercher céans. Longs clysteres de beuverie l'ont fait vuider hors le logis. 

        – Le grand Dieu fit les planetes, et nous faisons les platz netz. 

        – J'ay la parole de Dieu en bouche : Sitio. 

        – La pierre dite ἄβεστος n'est plus inextinguible que la soif de ma paternité. 

        – L'appetit vient en mangeant, disoit Angeston ; mais la soif s'en va en beuvant. 

        – Remede contre la soif ? 

        – Il est contraire à celuy qui est contre morsure de chien : courez tousjours après le chien, jamais ne vous mordera ; beuvez tousjours avant la soif, et jamais ne vous adviendra. 

        – Je vous y prends, je vous resveille. Sommelier eternel, garde nous de somme. Argus avoit cent yeulx pour voir : cent mains fault à un sommelier, comme avoit Briareus, pour infatigablement verser. 

        – Mouillons, hay, il fait beau seicher. 

        – Du blanc, verse tout, verse de par le diable ! verse deçà, tout plein. La langue me pelle. 

        – Lans, tringue : à toy, compaing, de hait, de hait. 

        – La, la, la, c'est morfiaillé cela. 

        – O lacryma Christi ! 

        – c'est de la Devinière : c'est vin pineau. 

        – O le gentil vin blanc ! et , par mon ame, ce n'est que vin de taffetas. 

        – Hen, hen, il est à une oreille, bien drappé et de bonne laine. 

        – Mon compaignon, couraige ! 

        – Pour ce jeu, nous ne volerons pas, car j'ay faict un levé. 

        – Ex hoc in hoc. Il n'y a poinct d'enchantement : chascun de vous l'a veu. Je y suis maistre passé. 

        – A brum, à brum, je suis prestre Macé. 

        – O les beuveurs ! O les altérés ! 

        – Paige, mon amy, emplis icy et couronne le vin, je te prie. 

        – A la cardinale. 

        – Natura abhorret vacuum. 

        –Diriez vous qu'une mousche y eust beu ? 

        – A la mode de Bretaigne. 

        – Net, net, à ce pyot. 

        – Avallez, ce sont herbes. 


    CHAPITRE VI
 COMMENT GARGANTUA NASQUIT EN FAÇON BIEN ESTRANGE 

    

    Eux tenans ces menus propos de beuverie, Gargamelle commença se porter mal du bas ; dont Grandgousier se leva dessus l'herbe, et la reconfortoit honnestement, pensant que ce fust mal d'enfant, et luy disant qu'elle s'estoit là herbée sous la saulsaye, et qu'en brief elle feroit pieds neufz : par ce, luy convenoit prendre couraige nouveau, au nouvel advenement de son poupon ; et , encores que la douleur luy fust quelque peu en fascherie, toutesfois que icelle seroit briefve ; et la joye, qui tost succederoit, lui tolliroit tout cest ennuy : en sorte que seulement ne luy en resteroit la soubvenance : 

        « Je le prouve, disoit-il. Nostre Saulveur dit en l'Evangile Joannis XVI : « La femme qui est à l'heure de son enfantement a tristesse ; mais, lorsqu'elle a enfanté, elle n'a souvenir aulcun de son angoisse. 

        – Ha, dist elle, vous dictes bien, et aime beaucoup mieulx ouir tels propos de l'Evangile, et beaucoup mieulx m'en trouve que de ouir la vie de saincte Marguarite ou quelque aultre capharderie. 

        – Couraige de brebis, disoit il, depeschez vous de cestuy cy, et bien tost en faisons un aultre. Ha, dist elle, tant vous parlez à vostre aise, vous aultres hommes ! Bien, de par Dieu, je me parforceray, puisqu'il vous plaist. Mais pleust a Dieu que vous l'eussiez coupé ! 

        – Quoy ? dist Grandgousier. 

        – Ha, dist elle, que vous estes bon homme ! vous l'entendez bien. 

        – Mon membre ? dist il. Sang de les cabres ! si bon vous semble, faictes apporter un Cousteau. 

        – Ha, dist elle, ja Dieu ne plaise ! Dieu me le pardoint, je ne le dis de bon coeur, et , pour ma parole, n'en faictes ne pys ne moins. Mais j'auray prou d'affaires aujourd'huy, si Dieu ne me aide, et tout par vostre membre, que vous fussiez bien aise ! 

        – Couraige, couraige ! dist il ; ne vous souciez au reste, et laissez faire aux quatre boeufz de devant. Je m'en vais boire encores quelque veguade. Si ce pendant vous survenoit quelque mal, je me tiendray près : huschant en paulme, je me rendray à vous. » 

        Peu de temps après elle commença à souspirer, lamenter et crier. Soudain vindrent à tas sages femmes de tous costés. Et, la tastans par le bas, trouvèrent quelques pellauderies assez de maulvais goust, et pensoient que ce fust l'enfant ; mais c'estoit le fondement qui luy escappoit, à la modification du droit intestin, lequel vous appelez le boyau cullier, par trop avoir mangé des tripes, comme avons declairé cy dessus. 

        Dont une horde vieille de la compaignie, laquelle avoit réputation d'estre grande medicine, et là estoit venue de Brisepaille, d'auprès Sainct Genou, devant soixante ans, luy fit un restrinctif si horrible que tous ses larrys tant furent oppilés et reserrés qu'à grand peine avec les dents vous les eussiez eslargis, qui est chose bien horrible à penser, mesmement que le diable, à la messe de sainct Martin, escrivant le caquet de deux gualoises, à belles dents alongea son parchemin. 

        Par cest inconvénient furent au dessus relaschés les cotylédons de la matrice, par lesquelz sursaulta l'enfant, et entra en la vene creuse ; et gravant par le diaphragme jusques au dessus des espaules, où ladite vene se part en deux, print son chemin à gauche, et sortit par l'oreille senestre. Soudain qu'il fut né, ne cria, comme les aultres enfans, Mies, mies, mies : mais, à haulte voix, s'escrioit : « A boire, à boire, à boire ! » comme invitant tout le monde à boire, si bien qu'il fut ouy de tout le pays de Beusse et de Bibarois. 

        Je me doubte que ne croyez asseurement ceste estrange nativité. Si ne le croyez, je ne m'en soucie, mais un homme de bien, un homme de bon sens croit tousjours ce qu'on luy dit, et qu'il trouve par escrit. Ne dit Salomon, Proverbiorum XIV : Innocens crédit omni verbo, etc.? Et sainct Paul, prim. Corinthior. XIII : Charitas omnia credit ? Pourquoy ne le croiriez vous ? Pour ce, dictes vous, qu'il n'y a nulle apparence. Je vous dis que, pour ceste seule cause, vous le devez croire, en foy parfaicte. Car les Sorbonistes disent que foy est argument des choses de nulle apparence. 

        Est ce contre nostre loy, nostre foy, contre raison, contre la saincte Escriture ? De ma part, je ne trouve rien escrit ès Bibles sainctes qui soit contre cela. Mais, si le vouloir de Dieu tel eust esté, diriez vous qu'il ne l'eust peu faire ? Ha, pour grâce, n'emburelucoquez jamais vos esprits de ces vaines pensées. Car je vous dis que à Dieu rien n'est impossible. Et, sil vouloit, les femmes auroient dorénavant ainsi leurs enfants par l'oreille. 

        Bacchus ne fut il pas engendré par la cuisse de Jupiter ? Rocquetaillade nasquit il pas du talon de sa mere ? Crocquemouche, de la pantoufle de sa nourrice ? Minerve nasquit elle pas du cerveau par l'oreille de Jupiter ? Adonis, par l'escorce d'une arbre de mirrhe ? Castor et Pollux, de la cocque d'un oeuf pont et esclos par Leda ? 

        Mais vous seriez bien davantaige esbahis et estonnés, si je vous exposois présentement tout le chapitre de Pline, auquel parle des enfantemens estranges et contre nature. Et toutesfois je ne suis point menteur tant asseuré comme il a esté. Lisez le septiesme de sa Naturelle Histoire, chap. j, et ne m'en tabustez plus l'entendement. 


    CHAPITRE VII
 COMMENT LE NOM FUT IMPOSÉ A GARGANTUA, 
ET COMMENT IL HUMOIT LE PIOT 

    

    Le bon homme Grandgousier, beuvant et se rigollant avec les aultres, entendit le cry horrible que son filz avoit faict entrant en lumière de ce monde, quand il brasmoit demandant : « À boire, à boire, à boire !» dont il dist : « Que grand tu as !» (supple le gousier). Ce que ouyans les assistans, dirent que vrayement il debvoit avoir par ce le nom GARGANTUA, puisque telle avoit esté la première parole de son pere à sa naissance, à limitation et exemple des anciens Hebreux. A quoy fut condescendu par iceluy, et pleut très bien à sa mere. Et, pour l'appaiser, luy donnèrent à boire à tirelarigot, et fut porté sus les fonts, et là baptisé, comme est la coustume des bons christiens. 

        Et luy furent ordonnées dix et sept mille neuf cens treize vaches de Pautille et de Brehemond, pour l'alaicter ordinairement ; car, de trouver nourrice suffisante n'estoit possible en tout le pays, considéré la grande quantité de laict requis pour iceluy alimenter, combien qu'aucuns docteurs scotistes ayent affermé que sa mere l'alaicta, et quelle pouvoit traire de ses mammelles quatorze cens deux pipes neuf potées de laict pour chascune fois. Ce que n'est vray semblable. Et a esté la proposition declairée par Sorbone mammalement scandaleuse, des pitoyables oreilles, offensive, et sentant de loing heresie. 

        En cest estat passa jusques à un an et dix mois ; onquel temps, par le conseil des medecins, on commença le porter, et fut faicte une belle charrette à boeufz par l'invention de Jean Denyau. Dedans icelle on le pourmenoit par cy par là, joyeusement ; et le faisoit bon voir, car il portoit bonne troigne et avoit presque dix et huit mentons, et ne crioit que bien peu ; mais il se conchioit à toutes heures : car il estoit merveilleusement phlegmatique des fesses, tant de sa complexion naturelle, que de la disposition accidentale qui luy estoit advenue par trop humer de purée septembrale. Et n'en humoit goutte sans cause. Car, s'il advenoit qu'il fust despit, courrousé, fasché ou marry ; s'il trepignoit, s'il pleuroit, s'il crioit, luy apportant à boire, l'on le remettoit en nature, et soudain demeuroit coy et joyeux. 

        
        Une de ses gouvernantes m'a dit, jurant sa fy, que de ce faire il estoit tant coustumier, qu'au seul son des pinthes et flaccons il entroit en ecstase, comme s'il goustoit les joyes de paradis. En sorte qu'elles, considerans ceste complexion divine, pour le resjouir au matin, faisoient devant luy sonner des verres avec un cousteau, ou des flaccons avec leur toupon, ou des pinthes avec leur couvercle. Auquel son il s'esgayoit, il tressailloit, et luy mesmes se bressoit en dodelinant de la teste, monochordisant des doigts, et baritonant du cul. 


    CHAPITRE VIII
 COMMENT ON VESTIT GARGANTUA 

    

     Luy estant en cest eage, son pere ordonna qu'on luy fist habillements à sa livrée, laquelle estoit blanc et bleu. De faict on y besoigna, et furent faicts, taillés et cousus à la mode qui pour lors couroit. 

        Par les anciennes pantarches qui sont en la chambre des comptes à Montsoreau, je trouve qu'il fut vestu en la façon que s'ensuit : 

        Pour sa chemise furent levées neuf cens aulnes de toille de Chasteleraud, et deux cens pour les coussons en sorte de carreaux, lesquelz on mit sous les esselles. Et n estoit point froncée ; car la fronceure des chemises n'a esté inventée sinon depuis que les lingières, lorsque la poincte de leur aiguille estoit rompue, ont commencé besoigner du cul. 

        Pour son pourpoinct furent levées huit cens treize aulnes de satin blanc ; et pour les agueillettes, quinze cens neuf peaulx et demie de chiens. Lors commença le monde attacher les chausses au pourpoinct, et non le pourpoinct aux chausses : car c'est chose contre nature, comme amplement a declairé Ockam sus les exponibles de M. Haultechaussade. 

        Pour ses chausses furent levées onze cens cinq aulnes et un tiers d'estamet blanc, et furent deschiquetées en forme de colonnes striées et crenelées par le derrière, afin de n'eschauffer les reins. Et flocquoit par dedans la deschicqueteure de damas bleu, tant que besoin estoit. Et notez qu'il avoit très belles griefves, et bien proportionnées au reste de sa stature. 

        Pour la braguette furent levées seize aulnes un quartier d'iceluy mesme drap, et fut la forme d'icelle comme d'un arc boutant, bien estachée joyeusement à deux belles boucles d'or que prenoient deux crochets d'esmail, en un chascun desquelz estoit enchâssée une grosse esmeraugde de la grosseur d'une pomme d'orange. Car (ainsi que dit Orpheus libro de lapidibus et Pline libro ultimo) elle a vertu erective et confortative du membre naturel. L'exiture de la braguette estoit à la longueur d'une canne, deschiquetée comme les chausses, avec le damas bleu flottant comme davant. Mais, voyans la belle brodeure de canetille, et les plaisans entrelaz d'orfevrerie garnis de fins diamants, fins rubis, fines turquoises, fines esmeraugdes, et unions persicques, vous l'eussiez comparée à une belle corne d'abondance, telle que voyez ès antiquailles, et telle que donna Rhéa ès deux nymphes Adrastéa et Ida, nourrices de Jupiter. Tousjours galante, succulente, resudante, toujours verdoyante, tousjours fleurissante, tousjours fructifiante, pleine d'humeurs, pleine de fleurs, pleine de fruictz, pleine de toutes delices ; j'advoue Dieu s'il ne la faisoit bon voir. Mais je vous en exposeray bien davantaige au livre que j'ay fait De la dignité des braguettes. D'un cas vous advertis, que, si elle estoit bien longue et bien ample, si estoit elle bien garnie au dedans et bien avitaillée ; en rien ne ressemblant les hypocritiques braguettes d'un tas de muguetz, qui ne sont pleines que de vent, au grand interest du sexe féminin. 

        Pour ses souliers furent levées quatre cens six aulnes de velours bleu cramoysi, et lurent deschiquetés mignonnement par lignes parallèles joinctes en cylindres uniformes. Pour la quarreleure d'iceux furent employées unze cens peaulx de vache brune, taillées à queues de merluz. 

        
        Pour son saye furent levées dix et huit cens aulnes de velours bleu tainct en grene, brodé à l'entour de belles vignettes, et , par le milieu, de pinthes d'argent de canetille, enchevestrées de verges d'or, avec force perles ; par ce dénotant qu'il seroit un bon fessepinthe en son temps. 

        Sa ceincture fut de trois cens aulnes et demie de cerge de soye, moitié blanche et moitié bleue, ou je suis bien abusé. 

        Son espée ne fut Valentienne, ni son poignard Sarragossois : car son pere hayssoit tous ces indalgos bourrachous marranisés comme diables ; mais il eut la belle espée de bois et le poignard de cuir bouilly, peintz et dorés comme un chascun souhaiteroit. 

        Sa bourse fut faite de la couille d'un oriflant, que lui donna her Pracontal, proconsul de Lybie. 

        Pour sa robe furent levées neuf mille six cens aulnes moins deux tiers de velours bleu comme dessus, tout porfilé d'or en figure diagonale, dont, par juste perspective, issoit une couleur innommée, telle que voyez ès coulz des tourterelles, qui resjouissoit merveilleusement les yeulx des spectateurs. 

        Pour son bonnet furent levées trois cens deux aulnes un quart de velours blanc, et fut la forme d'iceluy large et ronde à la capacité du chief. Car son pere disoit que ces bonnetz à la marrabaise, faicts comme une crouste de pasté, porteroient quelque jour malencontre à leurs tonduz. 

        Pour son plumart portoit une belle grande plume bleu, prise d'un onocrotal du pays de Hircanie la Sauvage, bien mignonnement pendante sus l'oreille droicte. 

        Pour son image avoit, en une plataine d'or pesant soixante et huit marcs, une figure d'esmail compétent : en laquelle estoit portraict un corps humain ayant deux testes, l'une virée vers l'autre, quatre bras, quatre pieds, et deux culz ; ainsi que dict Platon, in Symposio, avoir esté l'humaine nature à son commencement mystic ; et , autour, estoit escrit en lettres ioniques, 

        Pour porter au col eut une chaine d'or pesante vingt et cinq mille soixante et trois marcs d'or, faicte en forme de grosses bacces, entre lesquelles estoient en oeuvre gros jaspes verds, engravés et taillés en dracons, tous environnés de rayes et estincelles, comme les portoit jadis le roy Necepsos. Et descendoit jusques à la boucque du petit ventre. Dont, toute sa vie, en eut l'emolument tel que savent les médecins gregoys. 

        Pour ses gands furent mises en oeuvre seize paulx. de lutins, et trois de loups guarous pour la brodure d'iceux. Et de telle matière luy furent faits, par l'ordonnance des cabalistes de Sainlouand. 

        Pour ses anneaux (lesquelz voulut son pere qu'il portast pour renouveller le signe antique de noblesse) il eut, au doigt indice de sa main gauche, une escarboucle grosse comme un oeuf d'austruche, enchâssée en or de seraph bien mignonnement. Au doigt médical d'icelle, eut un anneau fait des quatre metaulx ensemble, en la plus merveilleuse façon que jamais fust veue, sans que l'acier froissast l'or, sans que l'argent foullast le cuivre. Le tout fut fait par le capitaine Chappuys et Alcofribas son bon facteur. Au doigt médical de la dextre eut un anneau fait en forme spirale, auquel estoient enchâssés un balay en perfection, un diamant en pointe, et une esmeraulde de Physon, de pris inestimable. Car Hans Carvel, grand lapidaire du roy de Melinde, les estimoit à la valeur de soixante neuf millions huit cens nonante et quatre mille dix et huit moutons à la grand' laine : autant l'estimerent les Fourques d'Auxbourg. 


    CHAPITRE IX
 LES COULEURS ET LIVRÉE DE GARGANTUA 

    

    Les couleurs de Gargantua furent blanc et bleu, comme cy dessus avez peu lire. Et, par icelles, vouloit son pere qu'on entendist que ce luy estoit une joye celeste. Car le blanc luy signifioit joye, plaisir, delices et resjouissance ; et le bleu, choses celestes. 

        J'entends bien que, lisans ces motz, vous vous mocquez du vieil beuveur, et reputez l'exposition des couleurs par trop indague et abhorrente : et dictes que blanc signifie foy, et bleu fermeté. Mais, sans vous mouvoir, courroucer, eschauffer, ny altérer (car le temps est dangereux), respondez moy, si bon vous semble. D'aultre contraincte n'useray envers vous, ny aultres quelz qu'ilz soient. Seulement vous diray un mot de la bouteille. 

        Qui vous meut ? qui vous poinct ? qui vous dit que blanc signifie foy, et bleu fermeté ? Un (dictes vous) livre trepelu, qui se vend par les bisouars et porteballes, au tiltre, le Blason des couleurs. Qui la faict ? Quiconques il soit, en ce a esté prudent qu'il n'y a point mis son nom. Mais, au reste, je ne sçay quoy premier en luy je doibve admirer, ou son oultrecuidance, ou sa besterie. 

        Son oultrecuidance : qui, sans raison, sans cause et sans apparence, a osé prescrire, de son autorité privée, quelles choses seroient dénotées par les couleurs : ce que est l'usance des tyrans, qui voulent leur arbitre tenir lieu de raison ; non des sages et sçavans, qui par raison manifestes contentent les lecteurs. 

        Sa besterie : qui a existimé que, sans aultres démonstrations et argumens valables, le monde reigleroit ses devises par ses impositions badaudes. De faict (comme dit le proverbe, à cul de foyrard tousjours abonde merde), il a trouvé quelque reste de niays du temps des haults bonnetz, lesquelz ont eu foy à ses escrits, et , selon iceux, ont taillé leurs apophthegmes et dictés, en ont enchevestré leurs mulets, vestu leurs pages, escartelé leurs chausses, brodé leurs gands, frangé leurs licts, peinct leurs enseignes ; composé chansons ; et (que pis est) faict impostures et lasches tours clandestinement entre les pudiques matrones. 

        En pareilles tenebres sont comprins ces glorieux de court, et transporteurs de noms, lesquelz, voulans en leurs devises signifier espoir, font pourtraire une sphere ; des pennes d'oiseaux pour peines ; de l'ancholie, pour melancholie ; la lune bicorne, pour vivre en croissant ; un banc rompu, pour banque roupte ; non, et un halcret, pour non durhabit ; un lict sans ciel, pour un licencié. Que sont homonymies tant ineptes, tant fades, tant rustiques et barbares, que l'on debvroit attacher une queue de renard au collet, et faire un masque dune bouze de vache à chascun d'iceux qui en vouldroit dorénavant user en France, après la restitution des bonnes lettres. 

        Par mesmes raisons (si raisons les doibs nommer, et non resveries) ferois je peindre un penier, dénotant qu'on me faict peiner. Et un pot à moustarde, que c'est mon coeur à qui moult tarde. Et un pot à pisser, c'est un official. Et le fond de mes chausses, c'est un vaisseau de petz. Et ma braguette, c'est le greffe des arrestz. Et un estront de chien, c'est un tronc de céans, où gist l'amour de m'amye. 

        Bien aultrement faisoient en temps jadis les saiges d'Egypte, quand ilz escrivoient par lettres qu'ilz appelloient hiéroglyphiques : lesquels nul n'entendoit qui n'entendist, et un chascun entendoit qui entendist la vertu, propriété et nature des choses par icelles figurées. Desquelles Orus Apollon a en grec composé deux livres, et Polyphile, au Songe d'amours, en a davantaige exposé. En France, vous en avez quelque transon en la devise de monsieur l'Admiral, laquelle premier porta Octavian Auguste. 

        Mais plus oultre ne fera voile mon esquif entre ces gouffres et gués mal plaisans. Je retourne faire scalle au port dont suis issu. Bien ay je espoir d'en escrire quelque jour plus amplement, et monstrer, tant par raisons philosophiques que par auctorités receues et approuvées de toute ancienneté, quelles et quantes couleurs sont en nature, et quoy par une chascune peut estre designé, si Dieu me sauve le moulle du bonnet, cest le pot au vin, comme disoit ma mere grand. 


    CHAPITRE X
 DE CE QU'EST SIGNIFIE PAR LES COULEURS BLANC ET BLEU 

    

    Le blanc donc signifie joye, soulaz et liesse ; et non à tort le signifie, mais à bon droict et juste tiltre. Ce que pourrez verifier, si, arrière mises vos affections, voulez entendre ce que présentement je vous exposeray. 

        Aristoteles dit que, supposant deux choses contraires en leur espece, comme bien et mal, vertu et vice, froid et chauld, blanc et noir, volupté et douleur, joye et dueil, et ainsi des aultres, si vous les coublez, en telle façon qu'un contraire d'une espece convienne raisonnablement à l'un contraire d'une aultre, il est conséquent que l'aultre contraire compete avec l'aultre residu. Exemple : vertu et vice sont contraires en une espece ; aussi sont bien et mal. Si l'un des contraires de la première espece convient à l'un de la seconde, comme vertu et bien (car il est seur que vertu est bonne), ainsi feront les deux résidus, qui sont mal et vice ; car vice est maulvais. 

        Ceste reigle logicale entendue, prenez ces deux contraires, joye et tristesse, puis ces deux, blanc et noir ; car ilz sont contraires physicalement. Si ainsi donc est que noir signifie dueil, à bon droict blanc signifiera joye. 

        Et n'est ceste signifiance par imposition humaine instituée, mais receue par consentement de tout le monde, que les philosophes nomment jus gentium, droict universel, valable par toutes contrées. 

        
        Comme assez sçavez que tous peuples, toutes nations (je excepte les antiques Syracusans et quelques Argives, qui avoient l'ame de travers), toutes langues, voulans exteriorement demonstrer leur tristesse, portent habit de noir, et tout dueil est faict par noir. Lequel consentement universel n'est faict que nature n'en donne quelque argument et raison : laquelle un chascun peut soudain par soy comprendre sans aultrement estre instruict de personne ; laquelle nous appelions droict naturel. 

        Par le blanc, à mesmes induction de nature, tout le monde a entendu joye, liesse, soulaz, plaisir et delectation. 

        Au temps passé, les Thraces et Cretes signoient les jours bien fortunés et joyeux de pierres blanches ; les tristes et defortunés, de noires. 

        La nuyt n'est elle funeste, triste et melancholieuse ? Elle est noire et obscure par privation. La clarté n'esjouist elle toute nature ? Elle est blanche plus que chose que soit. A quoy prouver je vous pourrois renvoyer au livre de Laurens Valle contre Bartole : mais le tesmoignage evangelique vous contentera. Matth., 17, est dict qu'à la transfiguration de Nostre Seigneur, vestimenta ejus facta sunt alba sicut lux : ses vestemens furent faicts blancs comme la lumière. Par laquelle blancheur lumineuse, donnoit entendre à ses trois apostres l'idée et figure des joyes eternelles. Car, par la clarté, sont tous humains esjouis. Comme vous avez le dict d'une vieille qui n'avoit dents en gueule ; encore disoit elle : Bona lux. Et Thobie, cap. 5, quand il eut perdu la veue, lorsque Raphaël le salua, respondit : « Quelle joye pourray je avoir, qui poinct ne voy la lumière du ciel ? » En telle couleur tesmoignerent les anges la joye de tout l'univers à la résurrection du Sauveur, Joan., 20 ; et à son ascension, Act. 1. De semblable parure vit sainct Jean Èvangeliste, Apoc. 4 et 7, les fideles vestus en la celeste et béatifiée Hiérusalem. 

        Lisez les histoires antiques, tant grecques que romaines, vous trouverez que la ville de Albe (premier patron de Rome) fut et construicte et appellée à l'invention d'une truie blanche. 

        Vous trouverez que, si à aulcun, après avoir eu des ennemis victoire, estoit décrété qu'il entrast à Rome en estat triumphant, il y entroit sur un char tiré par chevaux blancs. Autant celuy qui y entroit en ovation, car, par signe ny couleur, ne pouvoient plus certainement exprimer la joye de leur venue, que par la blancheur. 

        Vous trouverez que Periclès, duc des Atheniens, voulut celle part de ses gensd'armes esquelz par sort estoient advenues les febves blanches, passer toute la journée en joye, solaz et repos ; ce pendant que ceux de l'aultre part batailleraient. Mille aultres exemples et lieux à ce propos vous pourrois je exposer ; mais ce n'est icy le lieu. 

        Moyennant laquelle intelligence, pouvez resouldre un probleme, lequel Alexandre Aphrodisé a réputé insoluble : Pourquoy le leon, qui de son seul cry et rugissement espouvante tous animaux, seulement crainct et revere le coq blanc ? Car (ainsi que dit Proclus, lib. de sacrificio et magia) c'est parce que la presence de la vertu du soleil, qui est l'organe et promptuaire de toute lumière terrestre et syderale, plus est symbolisante et compétente au coq blanc, tant pour icelle couleur que pour sa propriété et ordre specifique, que au leon. Plus dit, qu'en forme leonine ont esté diables souvent veus, lesquelz, à la presence d'un coq blanc, soudainement sont disparus. 

        
        C'est la cause pourquoy Galli (ce sont les François, ainsi appellés parce que blancs sont naturellement comme laict, que les Grecs nomment γαλα) voluntiers portent plumes blanches sur leurs bonnetz. Car, par nature, ilz sont joyeux, candides, gracieux et bien amés ; et , pour leur symbole et enseigne, ont la fleur plus que nulle aultre blanche, c'est le lys. 

        Si demandez comment, par couleur blanche, nature nous induict entendre joye et liesse, je vous responds que l'analogie et conformité est telle. Car, comme le blanc exteriorement disgrege et espart la veue, dissolvant manifestement les esprits visifz, selon l'opinion d'Aristoteles, en ses problemes, et les perspectifz : et le voyez par experience, quand vous passez les monts couvers de neige, en sorte que vous plaignez de ne pouvoir bien regarder, ainsi que Xenophon escrit estre advenu à ses gens, et comme Galen expose amplement, libro 10 de usu partium. Tout ainsi le coeur, par joye excellente, est interiorement espart, et patit manifeste resolution des esprits vitaulx : laquelle tant peut estre acreue, que le coeur demoureroit spolié de son entretien, et par conséquent seroit la vie estaincte par ceste perichairie, comme dit Galen lib. 12 Method., lib. 5 de locis affectis, et lib. 2 de symptomaton causis. Et comme estre au temps passé advenu tesmoignent Marc Tulle, lib. 1question. Tuscul., Verrius, Aristoteles, Tite Live, après la bataille de Cannes ; Pline, lib. 7, cap. 33 et 53 ; A. Gellius lib. 3, 15, et aultres, à Diagoras Rhodien, Chilo, Sophocles, Dionys, tyran de Sicile, Philippides, Philemon, Polycrata, Philistion, M. Juventi, et aultres qui moururent de joye. Et comme dit Avicenne, in 2 canone, et lib. de viribus cordis, du zaphran, lequel tant esjouit le coeur qu'il le despouille de vie, si on en prend en dose excessive, par resolution et dilatation superflue. Ici voyez Alex. Aphrodisien, lib. primo problematum, cap. 19. Et pour cause. Mais quoy ! j'entre plus avant en ceste matière que n'establissois au commencement. Icy donc calleray mes voiles, remettant le reste au livre en ce consommé du tout. Et diray, en un mot, que le bleu signifie certainement le ciel et choses celestes, par mesmes symboles que le blanc signifie joye et plaisir. 


    CHAPITRE XI
 DE L'ADOLESCENCE DE GARGANTUA 

    

    Gargantua, de puis les trois jusques à cinq ans, fut nourry et institué en toute discipline convenente, par le commandement de son pere ; et celuy temps passa comme les petits enfans du pays, c'est assavoir : à boire, manger et dormir ; à manger, dormir et boire ; à dormir, boire et manger. 

        Tousjours se vaultroit par les fanges, se mascaroit le nez, se chaffourroit le visage, aculoit ses souliers, baisloit souvent aux mousches, et couroit voulentiers après les parpaillons, desquelz son pere tenoit l'empire. Il pissoit sus ses souliers, il chioit en sa chemise, il se mouschoit à ses manches, il mourvoit dedans sa soupe, et patrouilloit par tout lieu, et beuvoit en sa pantoufle, et se frottoit ordinairement le ventre d'un panier. Ses dents aguisoit d'un sabot, ses mains lavoit de potaige, se pignoit d'un goubelet, s'asséoit entre deux selles le cul à terre, se couvroit d'un sac mouillé, beuvoit en mangeant sa soupe, mangeoit sa fouace sans pain, mordoit en riant, rioit en mordant, souvent crachoit au bassin, petoit de gresse, pissoit contre le soleil, se cachoit en l'eau pour la pluye, battoit à froid, songeoit creux, faisoit le succré, escorchoit le renard, disoit la patenostre du cinge, retournoit à ses moutons, tournoit les truies au foin, battoit le chien devant le lion, mettoit la charrette devant les boeufz, se gratoit où-ne lui démangeoit poinct, tiroit les vers du nez, trop embrassoit et peu estraignoit, mangeoit son pain blanc le premier, ferroit les cigalles, se chatouilloit pour se faire rire, ruoit très bien en cuisine, faisoit gerbe de feurre aux dieux, faisoit chanter Magnificat à matines et le trouvoit bien à propos, mangeoit choux et chioit pourrée, cognoissoit mousches en laict, faisoit perdre les pieds aux mousches, ratissoit le papier, chaffourroit le parchemin, guaignoit au pied, tiroit au chevrotin, comptoit sans son hoste, battoit les buissons sans prendre les ozillons, croyoit que nues fussent paelles d'arain, et que vessies fussent lanternes ; tiroit d'un sac deux moustures, faisoit de l'asne pour avoir du bren, de son poing faisoit un maillet, prenoit les grues du premier sault, ne vouloit que maille à maille on fist les haubergeons, de cheval donné tousjours regardoit en la gueulle, saultoit du coq à l'asne, mettoit entre deux verdes une meure, faisoit de la terre le fossé, gardoit la lune des loups. Si les nues tomboient, esperoit prendre les alouettes toutes rousties ; faisoit de nécessité vertu, faisoit de tel pain soupe, se soucioit aussi peu des raiz comme des tonduz. Tous les matins escorchoit le renard. Les petits chiens de son pere mangeoient en son escuelle, luy de mesmes mangeoit avec eux. Il leur mordoit les oreilles, ilz luy graphinoient le nez ; il leur souffloit au cul, ilz luy leschoient les badigoinces. 

        Et sabez quey, hillots ? Que mau de pipe vous bire ! ce petit paillard tousjours tastonnoit ses gouvernantes cen dessus dessous, cen devant derrière, harry bourriquet : et desja commençoit exercer sa braguette, laquelle un chascun jour ses gouvernantes ornoient de beaulx boucquets, de beaulx rubans, de belles fleurs, de beaulx flocquars : et passoient leur temps à la faire revenir entre leurs mains, comme un magdaleon d'entraict. Puis s'esclaffoient de rire quand elle levoit les oreilles, comme si le jeu leur eust pleu. L'une la nommoit ma petite dille, l'aultre ma pine, l'aultre ma branche de coural, l'aultre mon bondon, mon bouchon, mon vibrequin, mon possouer, ma terière, ma pendilloche, mon rude esbat roidde et bas, mon dressouoir, ma petite andoille vermeille, ma petite couille bredouille. 

    «– Elle est à moy, disoit l'une. 

    – C'est la mienne, disoit l'aultre. 

    – Moy, disoit l'aultre, n'y auray je rien ? par ma foy, je la couperay doncques. 

    – Ha couper ! disoit l'aultre, vous luy feriez mal, madame ; coupez-vous la chose aux enfans ? Il seroit Monsieur sans queue. » 

        Et, pour s'esbattre comme les petits enfans du pays, luy firent un beau virollet des aisles d'un moulin à vent de Mirebalays. 


    CHAPITRE XII
 DES CHEVAULX FACTICES DE GARGANTUA 

    

    Puis, afin que toute sa vie fust bon chevaucheur, l'on luy fit un beau grand cheval de bois, lequel il faisoit penader, saulter, voltiger, ruer et danser tout ensemble ; aller le pas, le trot, l'entrepas, le galop, les ambles, le hobin, le traquenard, le camelin et l'onagrier. Et luy faisoit changer de poil, comme font les moines de courtibaux, selon les festes : de bailbrun, d'alezan, de gris pommelé, de poil de rat, de cerf, de rouen, de vache, de zencle, de pecile, de pye, de leuce. 

        Luy mesmes, d'une grosse traine fit un cheval pour la chasse ; un aultre d'un fust de pressouer, à tous les jours : et , d'un grand chesne, une mule avec la housse pour la chambre. Encores en eut il dix ou douze à relais, et sept pour la poste : et tous mettoit coucher auprès de soy. 

        Un jour, le seigneur de Painensac visita son pere en gros train et apparat, au quel jour festoient semblablement venus voir le duc de Francrepas et le comte de Mouillevent. Par ma foy, le logis fut un peu estroict pour tant de gens, et singulièrement les estables : donc le maistre d'hostel et fourrier dudit seigneur de Painensac, pour savoir si ailleurs en la maison estoient estables vacques, s'adresserent à Gargantua, jeune garsonnet, luy demandans secrettement où estoient les estables des grands chevaulx, pensans que voluntiers les enfans decellent tout. 

        Lors il les mena par les grands degrés du chasteau, passant par la seconde salle en une grande galerie, par laquelle entrèrent en une grosse tour, et , eux montans par d'aultres degrés, dist le fourrier au maistre d'hostel : 

        « – Cest enfant nous abuse, car les estables ne sont jamais au hault de la maison. 

        – C'est, dist le maistre d'hostel, mal entendu à vous : car je sçay des lieux, à Lyon, à la Basmette, à Chaisnon et ailleurs, où les estables sont au plus hault du logis : ainsi peut estre que derrière y a issue au montouer. Mais je le demanderay plus asseurement. » 

        Lors demanda à Gargantua : 

        « – Mon petit mignon, où nous menez vous ? 

        – A l'etable, dist il, de mes grands chevaulx. Nous y sommes tantost, montons seulement ces eschallons. » 

        Puis, les passant par une aultre grande salle, les mena en sa chambre, et , retirant la porte : « Voicy, dist il, les estables que demandez : voilà mon genest, voilà mon guildin, mon lavedan, mon traquenard : » et , les chargeant d'un gros levier : « Je vous donne, dist il, ce phryzon ; je l'ay eu de Francfort, mais il sera vostre ; il est bon petit chevallet, et de grand peine : avec un tiercelet d'autour, demie douzaine d'espanolz et deux levriers, vous voilà roy des perdrix et lièvres pour tout cest hyver. 

        – Par saint Jean, dirent ilz, nous en sommes bien ; à ceste heure avons nous le moine. 

        – Je le vous nye, dist il : il ne fut, trois jours a, céans. » Devinez icy duquel des deux ilz avoient plus matière, ou de soy cacher pour leur honte, ou de rire pour le passetemps. 

        Eux en ce pas descendens tout confus, il demanda : « Voulez vous une aubelière ? – Qu'est ce ? dirent ilz. 

        – Ce sont, respondit il, 

        cinq estroncs pour vous faire une muselière. 

        – Pour cejourd'huy, dist le maistre d'hostel, si nous sommes roustis, jà au feu ne bruslerons, car nous sommes lardés à poinct en mon advis. O petit mignon, tu nous as baillé foin en corne : je te verray quelque jour pape. 

        – Je l'entends, dist il, ainsi : mais lors vous serez papillon, et ce gentil papeguay sera un papelard tout faict. 

        – Voire, voire, dist le fourrier. 

        – Mais, dist Gargantua, devinez combien y a de poincts d'agueille en la chemise de ma mere ? 

        – Seize, dist le fourrier. 

        – Vous, dist Gargantua, ne dictes l'evangile : car il y en a sens devant et sens derrière, et les comptastes trop mal. 

        – Quand ? dist le fourrier. Alors, dist Gargantua, qu'on fit de vostre nez une dille pour tirer un muy de merde, et de vostre gorge un entonnoir, pour la mettre en aultre vaisseau, car les fonds estoient esventés. 

        – Cor dieu, dist le maistre d'hostel, nous avons trouvé un causeur/ Monsieur le jaseur, Dieu vous guard de mal, tant vous avez la bouche fraische. » 

        Ainsi descendens à grand haste, sous l'arceau des degrés laissèrent tomber le gros levier qu'il leur avoit chargé. Dont dist Gargantua : 

        « – Que diantre vous estes mauvais chevaucheurs ! Vostre courtaut vous fault au besoing. S'il vous falloit aller d'icy à Cahusac, qu'aimeriez vous mieulx, ou chevaucher un oison, ou mener une truie en laisse ? 

        – J'aimerois mieulx boire, » dist le fourrier. 

        Et, ce disant, entrèrent en la sale basse, où estoit toute la brigade, et , racontans ceste nouvelle histoire, les firent rire comme un tas de mousches. 


    CHAPITRE XIII
 COMMENT GRANDGOUSIER COGNEUT L'ESPRIT 
MERVEILLEUX DE GARGANTUA A L'INVENTION D'UN TORCHECUL 

    

    Sur la fin de la quinte année, Grandgousier, retournant de la defaicte des Canarriens, visita son filz Gargantua. Là fut resjouy, comme un tel pere pouvoit estre, voyant un sien tel enfant. Et, le baisant et accollant, l'interrogeoit de petits propos pueriles en diverses sortes. Et beut d'autant avec luy et ses gouvernantes, esquelles par grand soin demandoit, entre aultres cas, si elles l'avoient tenu blanc et net ? A ce Gargantua fit response qu'il y avoit donné tel ordre qu'en tout le pays n'estoit garson plus net que luy. 

        « – Comment cela ? dist Grandgousier. 

        – J'ay, respondit Gargantua, par longue et curieuse experience, inventé un moyen de me torcher le cul, le plus royal, le plus seigneurial, le plus excellent, le plus expédient que jamais fut veu. 

        – Quel ? dist Grandgousier. 

        – Comme vous le raconteray, dist Gargantua, presentement. 

        « Je me torchay une fois d'un cachelet de velours d'une damoiselle, et le trouvay bon ; car la mollice de la soye me causoit au fondement une volupté bien grande. Une aultre fois, d'un chaperon d'icelle, et fut de mesmes. Une aultre fois, d'un cachecoul ; une aultre fois, des oreillettes de satin cramoysi : mais la dorure d'un tas de spheres de merde qui y estoient, m'escorcherent tout le derrière. Que le feu sainct Antoine arde le boyau cullier de l'orfebvre qui les fit, et de la damoiselle qui les portoit ! 

        
        « Ce mal passa, me torchant d'un bonnet de paige, bien emplumé à la Suisse. 

        « Puis, hantant derrière un buisson, trouvay un chat de Mars, d'iceluy me torchay ; mais ses gryphes m'exulcererent tout le perinée. 

        De ce me guéris au lendemain, me torchant des guands de ma mere, bien parfumés de maujoin. 

        « Puis me torchay de saulge, de fenoil, de aneth, de marjolaine, de roses, de feuilles de courles, de choux, de bettes, de pampre, de guymauves, de verbasce (qui est escarlatte de cul), de lactues et de feuilles d'espinards. Le tout me fit grand bien à ma jambe ; de mercuriale, de persiguière, d'orties, de consolde ; mais j'en eus la cacquesangue de Lombard Dont fus guary me torchant de ma braguette. 

        « Puis me torchay aux linceulx, à la couverture, aux rideaux, d'un coissin, d'un tapis, d'un verd, d'une mappe, d'une serviette, d'un mouschenez, d'un peignouoir. En tout je trouvay de plaisir plus que n'ont les roigneux quand on les estrille. 

        – Voire, mais, dist Grandgousier, lequel torchecul trouvas tu meilleur ? 

        – J y estois, dit Gargantua, et bien tost en sçaurez le tu autem. Je me torchay de foin, de paille, de bauduffe, de bourre, de laine, de papier. Mais, 

        Tousjours laisse aux couillons esmorche 

        Qui son hord cul de papier torche. 

        – Quoy, dist Grandgousier, mon petit couillon, as tu prins au pot, veu que tu rimes desjà ? 

        – Ouy dea, respondit Gargantua, mon roy, je rime tant et plus, et , en rimant, souvent m'enrime. 

        « Escoutez que dit nostre retraict aux fianteurs : 

        Chiart, 

        Foirart, 

        Petart, 

        Brenous, 

        Ton lard 

        Chappart 

        S'espart 

        Sus nous. 

        Hordous, 

        Merdous, 

        Esgous, 

        Le feu de Sainct Antoine t'ard 

        Si tous 

        Tes trous 

        Esclous 

        Tu ne torche ayant ton départ 

        – En voulez vous davantaige ? 

        – Ouy dea, respondit Grandgousier. Adonc, dist Gargantua : 

        RONDEAU. 

        En chiant, l'aultre hier senty 

        La guabelle qu'à mon cul doibs ; 

        L'odeur fut aultre que cuidois : 

        
        J'en fus du tout empuanty. 

        O ! si quelqu'un eust consenty 

        M'amener une qu'attendois 

        En chiant ! 

        Car je lui eusse assimenty 

        Son trou d'urine à mon lourdoys ; 

        Cependant eust avec ses doigts 

        Mon trou de merde guaranty, 

        En chiant. 

        « Or, dictes maintenant que je n'y sçay rien. Par la mer dé, je ne les ay faict mie : mais, les oyant reciter à dame grand que voyez cy, les ay retenu en la gibbessière de ma mémoire. 

        – Retournons, dit Grandgousier, à nostre propos. 

        – Quel ? dist Gargantua, chier ? 

        – Non, dist Grandgousier, mais torcher le cul. 

        – Mais dist Gargantua, voulez vous payer un bussart de vin breton, si je vous fais quinault en ce propos ? 

        – Ouy vrayement, dist Grandgousier. 

        – Il n est, dist Gargantua, poinct besoing torcher le cul, sinon qu'il y ait ordure. Ordure n'y peut estre, si on n'a chié : chier donc nous fault davant que le cul torcher. 

        – O ! dist Grandgousier, que tu as bon sens, petit garsonnet ! Ces premiers jours, je te feray passer docteur en Sorbone, par Dieu, car tu as de raison plus que d'aage. 

        « Or poursuis ce propos torcheculatif, je t'en prie. Et, par ma barbe, pour un bussart, tu auras soixante pipes, j'entends de ce bon vin breton lequel poinct ne croist en Bretaigne, mais en ce bon pays de Verron. 

        – Je me torchay après, dist Gargantua, d'un couvrechief, d'un oreiller, d'une pantouphle, dune gibessière, d'un panier, mais ô le malplaisant torchecul ! puis d'un chappeau. Et notez que des chappeaux les uns sont ras, les aultres à poil, les aultres veloutés, les aultres taffetassés, les aultres satinizés. Le meilleur de tous est celuy de poil ; car il fait très bonne abstersion de la matière fecale. 

        « Puis me torchay d'une poulle, d'un coq, d'un poullet, de la peau d'un veau, d'un lièvre, d'un pigeon, d'un cormoran, d'un sac d'advocat, d'une barbute, d'une coyphe, d'un leurre. 

        Mais, concluant, je dis et maintiens qu'il n'y a tel torchecul que d'un oizon bien dumeté, pourveu qu'on luy tienne la teste entre les jambes. Et m'en croyez sus mon honneur. Car vous sentez au trou du cul une volupté mirifique, tant par la douceur d'iceluy dumet que par la chaleur temperée de l'oizon, laquelle facilement est communiquée au boyau culier et aultres intestins, jusques à venir à la région du coeur et du cerveau. 

        « Et ne pensez que la béatitude des heroes et semidieux, qui sont par les champs Elysiens, soit en leur asphodèle, ou ambroisie, ou nectar, comme disent ces vieilles icy. Elle est, selon mon opinion, en ce qu'ilz se torchent le cul d'un oizon. Et telle est l'opinion de maistre Jean d'Escosse. » 

    CHAPITRE XIV
 COMMENT GARGANTUA FUT INSTITUE 
PAR UN THEOLOGIEN EN LETTRES LATINES 

    

    Ces propos entenduz, le bon homme Grandgousier fut ravy en admiration, considérant le hault sens et merveilleux entendement de son filz Gargantua. Et dist à ses gouvernantes : 

        « Philippe, roy de Macedone, cogneut le bon sens de son filz Alexandre, à manier dextrement un cheval. Car le dict cheval estoit si terrible et effrené que nul ne osoit monter dessus, parce qu'à tous ses chevaucheurs il bailloit la saccade, à l'un rompant le cou, a l'aultre les jambes, à l'aultre la cervelle, à l'aultre les mandibules. Ce que considérant Alexandre en l'hippodrome (qui estoit le lieu où l'on pourmenoit et voltigeoit les chevaux), advisa que la fureur du cheval ne venoit que de frayeur qu'il prenoit à son ombre. Donc, montant dessus, le fit courir encontre le soleil, si que l'ombre tomboit par derrière ; et , par ce moyen, rendit le cheval doulx à son vouloir. A quoy cogneut son pere le divin entendement qui en luy estoit, et le fit très bien endoctriner par Aristoteles, qui pour lors estoit estimé sus tous philosophes de Grèce. 

        « Mais je vous dis qu'en ce seul propos que j'ay présentement devant vous tenu à mon fïlz Gargantua, je cognois que son entendement participe de quelque divinité, tant je le voy agu, subtil, profond et serain. Et parviendra à degré souverain de sapience, s'il est bien institué. Par ainsi, je veulx le bailler à quelque homme savant, pour l'endoctriner selon sa capacité. Et n'y veulx rien espargner. » 

        De faict, l'on luy enseigna un grand docteur en théologie, nommé maistre Thubal Holoferne, qui luy apprit sa charte, si bien qu'il la disoit par coeur au rebours ; et y fut cinq ans et trois mois : puis luy leut le Donat, le Facet, Theodolet, et Alanus in Parabolis, et y fut treize ans six mois et deux sepmaines. 

        Mais notez que, ce pendant, il lui apprenoit à escrire gothiquement, et escrivoit tous ses livres ; car l'art d'impression n'estoit encores en usaige. 

        Et portoit ordinairement un gros escritoire, pesant plus de sept mille quintaulx, duquel le galimart estoit aussi gros et grand que les gros pilliers d'Enay, et le cornet y pendoit à grosses chaines de fer, à la capacité d'un tonneau de marchandise. 

        Puis luy leut De modis signifieandi, avec les commens de Hurtebise, de Fasquin, de Tropditeux, de Gualehaul, de Jehan le Veau, de Billonio, Brelinguandus, et un tas d'aultres : et y fut plus de dixhuit ans et unze mois. Et le sceut si bien qu'au coupelaud il le rendoit par coeur à revers. Et prouvoit sus ses doigts, à sa mere, que de modis significandi non erat scientia. 

        
        Puis luy leut le Compost, où il fut bien seize ans et deux mois, lors que son dict précepteur mourut : 

        Et fut l'an mil quatre cens vingt, 

        De la verole qui luy vint. 
        Après, en eut un aultre vieux tousseux, nommé maistre Jobelin Bridé, qui luy leut Hugutio, Hebrard Grecisme, le Doctrinal, les Pars, le Quid est, le Supplementum, Marmotret, De moribus in mensa servandis, Seneca de quatuor virtutibus cardinalibus, Passavantus cum commento, et Dormi secure, pour les festes ; et quelques aultres de semblable farine ; à la lecture desquelz il devint aussi saige qu'onques puis ne fourneasmes nous. 

    CHAPITRE XV
 COMMENT GARGANTUA FUT MIS SOUS AULTRES PEDAGOGUES 

    

    À tant son pere apperceut que vrayement il estudioit très bien, et y mettoit tout son temps ; toutesfois qu'en rien ne prouffitoit, et , qui pis est, en devenoit fou, niays, tout resveux et rassoté. 

        De quoy se complaignant à don Philippe des Marays, viceroy de Papeligosse, entendit que mieulx luy vaudroit rien n'apprendre, que telz livres, sous telz precepteurs, apprendre. Car leur savoir n'estoit que besterie ; et leur sapience n'estoit que moufles, abastardissant les bons et nobles esprits et corrompant toute fleur de jeunesse. 

        « Et qu'ainsi soit, prenez, dist il, quelqu'un de ces jeunes gens du temps présent, qui ait seulement estudié deux ans : en cas qu'il n'ait meilleur jugement, meilleures paroles, meilleur propos que vostre filz, et meilleur entretien et honnesteté entre le monde, reputez moy à jamais un taillebacon de la Brene. » 

        Ce que à Grandgousier pleut très bien, et commanda qu'ainsi fust faict. 

        Au soir, en soupant, ledict des Marays introduict un sien jeune paige de Villegongis, nommé Eudemon, tant bien testonné, tant bien tiré, tant bien espousseté, tant honneste en son maintien, que trop mieulx ressembloit quelque petit angelot qu'un homme. Puis dist à Grandgousier : 

        « Voyez vous ce jeune enfant ? il n'a encores seize ans : voyons, si bon vous semble, quelle différence y a entre le sçavoir de vos resveurs matéologiens du temps jadis et les jeunes gens de maintenant. » 

        L'essay pleut à Grandgousier, et commanda que le paige proposast. Alors Eudemon, demandant congé de ce faire audit viceroy son maistre, le bonnet au poing, la face ouverte, la bouche vermeille, les yeulx asseurés, et le regard assis sur Gargantua, avec modestie juvenile, se tint sus ses pieds, et commença le louer et magnifier, premièrement de sa vertu et bonnes moeurs, secondement de son sçavoir, tiercement de sa noblesse, quartement de sa beauté corporelle. Et, pour le quint, doulcement l'exhortoit à reverer son pere en toute observance, lequel tant s'estudioit à bien le faire instruire ; enfin le prioit qu'il le voulsist retenir pour le moindre de ses serviteurs. Car aultre don pour le présent ne requeroit des cieulx, sinon qu'il luy fust fait grace de lui complaire en quelque service agréable. 

        Le tout fut par iceluy proféré avec gestes tant propres, prononciation tant distincte, voix tant eloquente, et langaige tant orné et bien latin, que mieulx ressembloit un Gracchus, un Ciceron ou un Emilius du temps passé, qu'un jouvenceau de ce siècle. Mais toute la contenance de Gargantua fut qu'il se print à pleurer comme une vache, et se cachoit le visaige de son bonnet, et ne fut possible de tirer de luy une parole, non plus qu'un pet d'un asne mort. 

        Dont son pere fut tant courroucé, qu'il voulut occire maistre Jobelin. Mais ledict des Marays l'engarda par belle remonstrance qu'il luy fit, en manière que fut son ire modérée. Puis commanda qu'il fust payé de ses gaiges, et qu'on le fist bien chopiner théologalement ; ce faict, qu'il allast à tous les diables : 

        « Au moins, disoit il, pour le jourd'huy ne coustera il gueres à son hoste, si d'adventure il mouroit ainsi sou comme un Anglois. »

        Maistre Jobelin party de la maison, consulta Grandgousier avec le viceroy quel précepteur l'on lui pourroit bailler, et fut advisé entre eux qu'à cest office seroit mis Ponocrates, pédagogue de Eudemon, et que tous ensemble iroient à Paris, pour cognoistre quel estoit l'estude des jouvenceaux de France pour iceluy temps. 

    CHAPITRE XVI
 COMMENT GARGANTUA FUT ENVOYÉ A PARIS, 
ET DE L'ENORME JUMENT QUI LE PORTA, 
ET COMMENT ELLE DESFIT LES MOUSCHES BOVINES DE LA BEAUCE 

    

    En ceste mesme saison, Fayoles, quart roy de Numidie, envoya du pays d'Africque à Grandgousier une jument la plus enorme et la plus grande que fust onques veue, et la plus monstrueuse (comme assez savez que Africque apporte tousjours quelque chose de nouveau) : car elle estoit grande comme six oriflans, et avoit les pieds fendus en doigts, comme le cheval de Jules César, les oreilles ainsi pendantes comme les chevres de Languegoth, et une petite corne au cul. Au reste, avoit poil d'alezan toustade, entreillizé de grises pommelettes. Mais sus tout avoit la queue horrible, car elle estoit, poy plus poy moins, grosse comme la pile Sainct Mars auprès de Langès, et ainsi carrée, avec les brancars ny plus ny moins ennicrochés que sont les espicz au bled. 

        Si de ce vous esmerveillez, esmerveillez vous davantaige de la queue des beliers de Scythie, que pesoit plus de trente livres ; et des moutons de Surie, esquelz fault (si Tenaud dit vray) affuster une charrette au cul, pour la porter, tant elle est longue et pesante. Vous ne l'avez pas telle, vous aultres paillards de plat pays. Et fut amenée par mer en trois carraques et un brigantin, jusques au port de Olone en Thalmondois. Lorsque Grandgousier la vit : 

        « Voicy, dist il, bien le cas pour porter mon filz à Paris. Or ça, de par Dieu, tout ira bien. Il sera grand clerc au temps advenir. Si n'estoient messieurs les bestes, nous vivrions comme clercs. » 

        Au lendemain, après boire (comme entendez) prindrent chemin Gargantua, son précepteur Ponocrates et ses gens : ensemble eux Eudemon le jeune paige. Et, parce que cestoit en temps serain et bien attrempé, son pere luy fit faire des bottes fauves : Babin les nomme brodequins. Ainsi joyeusement passèrent leur grand chemin et tousjours grand chere, jusques au dessus d'Orléans. Auquel lieu estoit une ample forest, de la longueur de trente et cinq lieues, et de largeur dix et sept, ou environ. Icelle estoit horriblement fertile et copieuse en mousches bovines et freslons ; de sorte que c'estoit une vraye briganderie pour les pauvres jumens, asnes et chevaulx. Mais la jument de Gargantua vengea honnestement tous les oultrages en icelle perpétrés sus les bestes de son espece, par un tour duquel ne se doubtoient mie. Car soudain qu'ilz furent entrés en ladicte forest, et que les freslons luy eurent livré l'assault, elle desgaina sa queue, et si bien, s'ercarmouchant, les esmoucha, qu'elle en abatit tout le bois ; à tord, à travers, de çà, de là, par cy, par là, de long, de large, dessus, dessous, abatoit bois comme un fauscheur faict d'herbes. En sorte que, depuis, n'y eut ne bois ne freslons ; mais fut tout le pays reduict en campaigne. 

        Quoy voyant Gargantua, y print plaisir bien grand, sans aultrement s'en vanter, et dist à ses gens : « Je trouve beau ce. » Dont fut depuis appellé ce pays la Beauce. Mais tout leur desjeuner fut par baisler. En mémoire de quoy, encores de présent, les gentilz hommes de Beauce desjeunent de baisler, et s'en trouvent fort bien, et n'en crachent que mieulx. 

        Finalement arrivèrent à Paris ; auquel lieu se refraichit deux ou trois jours, faisant chere lye ses gens, et s'enquestant quelz gens sçavans estoient pour lors en la ville, et quel vin on y beuvoit. 

    CHAPITRE XVII
 COMMENT GARGANTUA PAYA SA BIEN VENUE ES PARISIENS, 
ET COMMENT IL PRINT LES GROSSES CLOCHES DE NOSTRE-DAME 

    

    Quelques jours après qu'ilz se furent refraichis, il visita la ville, et fut veu de tout le monde en grande admiration. Car le peuple de Paris est tant sot, tant badaut, et tant inepte de nature, qu'un basteleur, un porteur de rogatons, un mulet avec ses cymbales, un vielleux au milieu d'un carrefour assemblera plus de gens que ne feroit un bon prescheur evangelique. Et tant molestement le poursuivirent qu'il fut contrainct soy reposer sus les tours de l'eglise Nostre Dame. Auquel lieu estant, et voyant tant de gens à l'entour de soy, dist clairement : 

        « Je croy que ces marroufles veulent que je leur paye icy ma bien venue et mon proficiat. C'est raison. Je leur vais donner le vin ; mais ce ne sera que par rys. » 

        Lors, en soubriant, estacha sa belle braguette, et , tirant sa mentule en l'air, les compissa si aigrement qu'il en oya deux cens soixante mille quatre cens dix et huit, sans les femmes et petits enfans. 

        Quelque nombre d'iceux évada ce pissefort à legièreté des pieds. Et, quand furent au lus haut de l'Univeisité, suans, toussans, crachans, et hors d'haleine, commencèrent à renier jurer : les plagues de Dieu, je renye Dieu, frandienne vez tu ben, la merdé, pro cab de bious, das dich Gots leyden schend, pote de Christo, ventre sainct Quenet, vertus guoy, par sainct Fiacre de Brye, sainct Treignant, je fais veu à sainct Thibault, pasques Dieu, le bon jour Dieu, le diable m'emport, foy de Gentilhomme, par sainct Andouille, par sainct Guodegrin qui fut martyrizé de pommes cuytes, par sainct Foutin l'apostre, par sainct Vit, par saincte Mamye, nous sommes baignés par rys. Dont fut depuis la ville nommée Paris (laquelle auparavant on appeloit Leucece, comme dit Strabo, lib. IV, c'est-à-dire, en grec, blanchette, pour les blanches cuisses des dames du dict lieu) ; et par aultant qu'à ceste nouvelle imposition du nom tous les assistans jurèrent chascun les saincts de sa paroisse, les Parisiens, qui sont faicts de toutes gens et toutes pièces, sont par nature et bons jureurs et bons juristes, et quelque peu oultrecuidés : dont estime Joaninus de Barranco, libro de copiositate reverentiarum, que sont dicts Parrhesiens en grecisme, c'est à dire fiers en parler. 

        Ce faict, considéra les grosses cloches qui estoient ès dictes tours, et les fit sonner bien harmonieusement. Ce que faisant, luy vint en pensée qu'elles serviroient bien de campanes au col de sa jument, laquelle il vouloit renvoyer à son pere, toute chargée de froumaiges de Brye et de harans frais. De faict, les emporta en son logis. 

        Ce pendant vint un commandeur jambonnier de sainct Antoine, pour faire sa queste suille : lequel, pour se faire entendre de loing, et faire trembler le lard au charnier, les voulut emporter furtivement : mais par honnesteté les laissa, non parce quelles estoient trop chauldes, mais parce qu'elles estoient quelque peu trop pesantes à la portée. Cil ne fut pas celuy de Bourg, car il est trop de mes amis. 

        Toute la ville fut esmeue en sedition, comme vous sçavez qu'à ce ilz sont tant faciles, que les nations estranges s'esbahissent de la patience des rois de France, lesquelz aultrement par bonne justice ne les refrenent, veus les inconveniens qui en sortent de jour en jour. Pleust à Dieu que je sceusse l'officine en laquelle sont forgés ces schismes et monopoles, pour les mettre en evidence ès contraries de ma paroisse ! Croyez que le lieu auquel convint le peuple, tout folfré et habeliné, fut Sorbone, où lors estoit, maintenant n'est plus l'oracle de Leucece. Là fut proposé le cas, et remonstré l'inconvénient des cloches transportées. 

        Après avoir bien ergoté pro et contra, fut conclud en baralipton que l'on envoiroit le plus vieux et suffisant de la faculté théologale vers Gargantua, pour luy remonstrer l'horrible inconvénient de la perte d'icelles cloches. Et, non obstant la remonstrance d'aulcuns de l'Université, qui alleguoient que ceste charge mieulx competoit à un orateur qu'à un théologien, fut à c'est affaire esleu nostre maistre Janotus de Bragmardo. 

    CHAPITRE XVIII
 COMMENT JANOTUS DEBRAGMARDO FUT ENVOYÉ 
POUR RECOUVRER DE GARGANTUA LES GROSSES CLOCHES 

    

    Maistre Janotus, tondu à la cesarine, vestu de son lyripipion théologal, et bien antidoté l'estomac de coudignac de four et eau beniste de cave, se transporta au logis de Gargantua, touchant davant soy trois vedeaux à rouge muzeau, et traînant après cinq ou six maistres inertes, bien crottés à profit de mesnaige. A l'entrée les rencontra Ponocrates, et eut frayeur en soy, les voyant ainsi desguisés, et pensoit que fussent quelques masques hors du sens. Puis s'enquesta à quelqu'un desdicts maistres inertes de la bande que queroit ceste mommerie ? Il luy fut respondu qu'ilz demandoient les cloches leur estre rendues. 

        Soubdain ce propos entendu, Ponocrates courut dire les nouvelles à Gargantua, afin qu'il fust prest de la response, et deliberast sur le champ ce que estoit de faire. Gargantua, admonesté du cas, appella à part Ponocrates son precepteur, Philotomie son maistre d'hostel, Gymnaste son escuyer, et Eudemon ; et sommairement conféra avec eux sus ce qui estoit tant à faire que à respondre. Tous furent d'advis qu'on les menast au retraict du goubelet, et là on les fist boire théologalement ; et , afin que ce tousseux n'entrast en vaine gloire pour à sa requeste avoir rendu les cloches, l'on mandast, ce pendant qu'il chopineroit, quérir le prevost de la ville, le recteur de la faculté et le vicaire de l'eglise, esquelz, davant que le théologien eust proposé sa commission, l'on delivreroit les cloches. Après ce, iceux presens, l'on oyroit sa belle harangue. Ce que fut faict : et , les susdicts arrivés, le théologien fut en pleine salie introduict, et commença ainsi que s'ensuit, en toussant. 

    CHAPITRE XIX
 LA HARANGUE DE MAISTRE JANOTUS DE BRAGMARDO FAICTE 
A GARGANTUA POUR RECOUVRER LES CLOCHES 

    

    « Ehen, hen, hen, Mna dies, monsieur, Mna dies. Et vobis, messieurs. Ce ne seroit que bon que nous rendissiez nos cloches, car elles nous font bien besoing. Hen, hen, hasch. Nous en avions bien aultrefois refusé de bon argent de ceux de Londres en Cahors, sy avions nous de ceux de Bourdeaux en Brye, qui les vouloient achapter, pour la substantifique qualité de la complexion élémentaire qui est intronificquée en la terresterité de leur nature quidditative, pour extraneizer les halotz et les turbines sus nos vignes, vrayement non pas nostres, mais d'icy auprès. Car, si nous perdons le piot, nous perdons tout, et sens et loy. 

        « Si vous nous les rendez à ma requeste, je y guaigneray dix pans de saulcisses, et une bonne paire de chausses, qui me feront grand bien à mes jambes ; ou ilz ne me tiendront pas promesse. Ho, par Dieu, Domine, une paire de chausses est bon, et vir sapiens non abhorrebit eam. Ha, ha, il n'a pas paire de chausses qui veult. Je le sçay bien, quant est de moy. Advisez, Domine : il y a dixhuit jours que je suis à matagraboliser ceste belle harangue. Reddite que sunt Cesaris Cesari, et que sunt Dei Deo. Ibi jacet lepus. Par ma foy, Domine, si voulez souper avec moi in caméra, par le corps Dieu, charitatis, nos faciemusbonum cherubin. Ego occidi unum porcum, et ego habet bon vino. Mais, de bon vin, on ne peut faire maulvais latin. Or sus, de parte Dei, date nobis clochas nostras. Tenez, je vous donne, de par la Faculté, un sermones de Utino, que utinam vous nous baillez nos cloches. Vultis etiam pardonos ? Per diem vos habebitis, et nihil payabitis. 

        « O monsieur ! Domine, clochi dona minor nobis. Dea ! est bonum urbis. Tout le monde s'en sert. Si vostre jument s'en trouve bien, aussi faict nostre Faculté, quoe comparata est jumentis insipientibus, et similis facta est eis, Psalmo nescio quo, si l'avois je bien quotté en mon paperat, et est unum bonum Achilles. Hen, hen, ehen, hasch. Ça, je vous prouve que me les devez bailler. Ego sic argumentor. Omnis clocha clochabilis in clocherio clochando clochans clochativo clochare facit clochabiliter clochantes. Parisius habet clochas. Ergo gluc. Ha, ha, ha, c'est parlé, cela. Il est in tertio primoe en Darii, ou ailleurs. Par mon ame, j'ay veu le temps que je faisois diables de arguer. Mais de présent je ne fais plus que resver, et ne me fault plus dorénavant que bon vin, bon lict, le dos au feu, le ventre à table, et escuelle bien profonde. Hay, Domine, je vous prie, in nomine Patris, et Filii, et Spiritus Sancti, Amen, que vous rendez nos cloches : et Dieu vous gard de mal et Nostre Dame de santé, qui vivit et regnat per omnia secula seculorum. Amen. Hen hasch, enh hasch, grenhasch. 

        « Verum enim vero, quando quidem, dubio procul, Edepol, quoniam, ita, certe, meus deus fidius, une ville sans cloches est comme un aveugle sans baston, un asne sans cropière, et une vache sans cymbales. Jusques à ce que nous les ayez rendues, nous ne cesserons de crier après vous comme un aveugle qui a perdu son baston, de braisler comme un asne sans cropière, et de bramer comme une vache sans cymbales. Un quidam latinisateur, demourant près l'hostel Dieu, dist une fois, allegant l'autorité d'un Taponnus, je faulx, c'estoit Pontanus poete séculier, qu'il desiroit qu'elles fussent de plume, et le butail fust d'une queue de renard, pource qu'elles luy engendroient la chronique aux tripes du cerveau, quand il composoit ses vers carminiformes. Mais nac petetin petetac, ticque, torche lorgne, il fut declairé heretique : nous les faisons comme de cire. Et plus n'en dist le deposant. Valete et plaudite. Calepinus recensui. »



  
    Gargantua - chapitre XX
    
    
    
    
    
    
    
    
    
    
    
    
    
  




  
    CHAPITRE XX
 COMMENT LE THEOLOGIEN EMPORTA SON DRAP, 
ET COMMENT IL EUT PROCES CONTRE LES SORBONISTES 

    

    Le théologien n'eust si tost achevé, que Ponocrates et Eudemon s'esclaffèrent de rire tant profondement que en cuiderent rendre l'ame à Dieu, ne plus ne moins que Crassus, voyant un asne couillart qui mangeoit des chardons, et comme Philemon, voyant un asne qui mangeoit des figues qu'on avoit apresté pour le disner, mourut de force de rire. Ensemble eux commença rire maistre Janotus, à qui mieulx mieulx, tant que les larmes leur venoient ès yeulx, par la vehemente concution de la substance du cerveau, à laquelle furent exprimées ces humidités lachrymales, et trans-coullées jouxte les nerfs optiques. En quoy par eux estoit Democrite heraclitizant et Heraclite democritizant représenté. 

        Ces rys du tout sedés, consulta Gargantua avec ses gens sus ce qu'estoit de faire. Là fut Ponocrates d'advis qu'on fist reboire ce bel orateur, et , veu qu'il leur avoit donné du passetemps, et plus faict rire que n'eust faict Songecreux, qu'on lui baillast les dix pans de saulcisse mentionnés en la joyeuse harangue, avec une paire de chausses, trois cens de gros bois de moulle, vingt et cinq muiz de vin, un lict à triple couche de plume anserine, et une escuelle bien capable et profonde : lesquelles disoit estre à sa vieillesse necessaires. 

        
        Le tout fut faict ainsi qu'avoit esté délibéré : excepté que Gargantua, doubtant qu'on ne trouvast à l'heure chausses commodes pour ses jambes, doubtant aussi de quelle façon mieulx duiroient audict orateur, ou à la martingale, qui est un pont levis de cul, pour plus aisement fianter ; ou à la marinière, pour mieulx soulaiger les roignons ; ou à la suisse, pour tenir chaulde la bedondaine ; ou à queue de merlus, de peur d'eschauffer les reins, lui fit livrer sept aulnes de drap noir, et trois de blanchet pour la doubleure. Le bois fut porté par les gaingnedeniers ; les maistres ès arts portèrent les saulcisses et escuelle. Maistre Janot voulut porter le drap. Un desdicts maistres, nommé maistre Jousse Bandouille, lui remonstroit que ce n'estoit honneste ny decent à l'estat théologal, et qu'il le baillast à quelqu'un d'entre eux. 

        
        «– Ha, dist Janotus, baudet, baudet, tu ne concluds poinct in modo et figura. Voilà de quoy servent les suppositions et parva logicalia. Pannus pro quo supponit ? 

        
        – Confuse, dist Bandouille, et distributive. 

        
        – Je ne te demande pas, dist Janotus, baudet, quomodo supponit, mais pro quo : c'est baudet, pro tibiis meis. Et pour ce le porteray je egomet, sicut suppositum portat adpositum. » 

        
        Ainsi l'emporta en tapinois, comme fit Patelin son drap. Le bon fut quand le tousseux, glorieusement, en plein acte de Sorbone, requist ses chausses et saulcisses. Car péremptoirement lui furent deniés, par autant qu'il les avoit eu de Gargantua, selon les informations sus ce faictes. Il leur remonstra que ce avoit esté de gratis, et de sa libéralité, par laquelle ilz n'estoient mie absouds de leurs promesses. Ce non obstant, lui fut respondu qu'il se contentast de raison, et que aultre bribe n'en auroit. 

        
        « Raison ? dist Janotus, nous n'en usons poinct céans. Traistres malheureux, vous ne valez rien. La terre ne porte gens plus méchans que vous estes. Je le sçay bien : ne clochez pas devant les boiteux. J'ay exercé la meschanceté avec vous. Par la rate Dieu, j'advertiray le roy des énormes abus qui sont forgés céans, et par vos mains et menées. Et que je sois adre, s'il ne vous fait tous vifz brusler comme bougres, traistres, heretiques et seducteurs, ennemis de Dieu et de vertu. » 

        A ces mots, prindrent articles contre luy : luy, de l'aultre costé, les fit adjourner. Somme, le procès fut retenu par la court, et y est encores. Les sorbonicoles, sut ce point, firent veu de ne soy descroter, maistre Janot avec ses adherens fit veu de ne se mouscher, jusques à ce qu'en fust dict par arrest definitif. 

        Par ces veuz, sont jusques à présent demoures et crotteux et moiveux : car la court n'a encores bien grabelé toutes les pièces. L'arrest sera donné ès prochaines calendescgrecques, cest à dire jamais. Car vous sçavezquilz font plus que Nature, et contre ; leurs articles propres. Les articles de Paris chantent que Dieu seul peut faire choses infinies : Nature rien ne faict immortel : car elle met fin et période à toutes choses par elle produictes . car omnia orta cadunt, etc. 

        Mais ces avalleurs de frimars font les procès devant eux pendans, et infinis, et immortelz. Ce que faisans, ont donné lieu et verifié le dict de Chilon Lacedemonien, consacré en Delphes, disant misere estre compaigne de procès, et gens plaidoyans miserables. Car plus tost ont fin de leur vie que de leur droict pretendu. 

    CHAPITRE XXI
 L'ESTUDE ET DIETTE DE GARGANTUA, 
SELON LA DISCIPLINE DE SES PRÉCEPTEURS SORBONAGRES 

    

    Les premiers jours ainsi passés, et les cloches remises en leur lieu, les citoyens de Paris, par recognoissance de ceste honnesteté, s'offrirent d'entretenir et nourrir sa jument tant qu'il luy plairoit. Ce que Gargantua print bien à gré. Et l'envoyerent vivre en la forest de Bière : je croy qu'elle n'y soit plus maintenant. 

        Ce faict, voulut de tout son sens estudier à la discrétion de Ponocrates. Mais iceluy, pour le commencement, ordonna qu'il feroit à sa manière accoustumée, afin d'entendre par uel moyen, en si long temps, ses antiques précepteurs l'avoient rendu tant fat, niays et ignorant. Il dispensoit donc son temps en telle façon que, ordinairement, il s'esveilloit entre huit et neuf heures, fust jour ou non : ainsi l'avoient ordonné ses regens théologiques, llegans ce que dit David : Vanum est vobis ante lucem surgere. 

        Puis se gambayoit, penadoit et paillardoit parmy le lict quelque temps, pour mieulx sbaudir ses esprits animaux ; et se habilloit selon la saison, mais voluntiers portoit il une grande et longue robe de grosse frise, fourrée de renards : après se peignoit du peigne de Almain, cestoit des quatre doigts et le poulce. Car ses précepteurs disoient que soy ultrement peigner, laver et nettoyer, estoit perdre temps en ce monde. 

        Puis fiantoit, pissoit, rendoit sa gorge, rotoit, petoit, baisloit, crachoit, toussoit, angloutoit, esternuoit, et se morvoit en archidiacre ; et desjeunoit, pour abatre la rousée et maulvais air : belles tripes frites, belles carbonnades, beaux jambons, belles cabirotades, et force soupes de prime. Ponocrates luy remonstroit que tant soudain ne devoit repaistre au partir du lict, sans avoir premièrement faict quelque exercice. Gargantua respondit : 

        
        « Quoy ? N'ay je faict suffisant exercice ? Je me suis vaultré six ou sept tours parmi le lict, davant que me lever. N'est ce assez ? Le pape Alexandre ainsi faisoit par le conseil de son médecin juif, et vesquit jusques à la mort, en despit des envieux. Mes premiers maistres m'y ont accoustumé, disans que le des jeûner faisoit bonne mémoire ; pour tant y beuvoient les premiers. Je m'en trouve fort bien et n'en disne que mieulx. Et me disoit maistre Tubal, qui fut premier de sa licence à Paris, que ce n'est tout l'advantaige de courir bien tost, mais bien de partir de bonne heure : aussi n'est ce la santé totale de nostre humanité boire a tas, a tas, comme canes, mais ouy bien de boire matin : unde versus : 

        Lever matin n'est poinct bon heur ; 

        Boire matin est le meilleur. » 

        Après avoir bien à poinct desjeuné, alloit à l'eglise, et luy portoit on, dedans un grand panier, un gros bréviaire empantofle, pesant, tant en gressequen fermoirs et parchemin, poy plus poy moins, unze quintaulx six livres. Là oyoit vingt et six ou trente messes : ce pendant venoit son diseur d'heures en place, empaletocqué comme une duppe, et très bien antidote son haleine à force sirop vignolat. Avec iceluy marmonoit toutes ses kyrielles, et tant curieusement les espluschoit qu'il n'en tomboit un seul grain en terre. Au partir de l'eglise, on lui amenoit, sur une traine à boeufz, un faratz de patenostres de Sainct Claude, aussi grosses chascune qu'est le moulle d'un bonnet ; et , se pourmenant par les cloistres, galeries, ou jardin, en disoit plus que seize hermites. 

        Puis estudioit quelque meschante demie heure, les yeulx assis dessus son livre : mais, comme dit le Comique, son ame estoit en la cuisine. 

        Pissant donc plein urinal, s'asséoit à table. Et parce qu'il estoit naturellement phlegmatique, commençoit son repas par quelques douzaines de jambons, de langues de boeuf fumées, de boutargues, d'andouilles, et telz aultres avant coureurs de vin. Ce pendant quatre de ses gens luy jettoient en la bouche, l'un après l'aultre continuement, moustarde à pleines palerées ; puis beuvoit un horrifique traict de vin blanc, pour luy soulaiger les roignons. Après, mangeoit, selon la saison, viandes à son appétit, et lors cessoit de manger quand le ventre luy tiroit. A boire n'avoit poinct fin ni canon. Car il disoit que les mete et bornes de boire estoient quand, la personne beuvant, le liége de ses pantoufles enfloit en hault d'un demy pied. 

    CHAPITRE XXII
 LES JEUX DE GARGANTUA 

    

    Puis, tout lordement grignotant d'un transon de Graces, se lavoit les mains de vin frais, s'escuroit les dents avec un pied de porc, et devisoit joyeusement avec ses gens. Puis, le verd estendu, l'on desployoit force chartes, force dés, et renfort de tabliers. Là jouoit : 

        Au flux, 
A la prime, 
A la vole, 
A la pille, 
A la triomphe, 
A la picardie, 
Au cent, 
A l'espinay, 
A la malheureuse, 
Au fourby, 
A passe dix, 
A trente et un, 
A pair et sequence, 
A trois cens, 
Au malheureux, 
A la condemnade, 
A la charte virade, 
Au maucontent, 
Au lansquenet, 
Au cocu, 
A qui a, si parle, 
A pille, nade, jocque, fore, 
A mariaige, 
Au gay, 
A l'opinion, 
A qui faict l'un faict l'aultre, 
A la sequence, 
Aux luettes, 
Au tarau, 
A coquinbert, qui gaigne perd, 
Au beliné, 
Au torment, 
A la ronfle, 
Au glic, 
Aux honneurs, 
A la mourre, 
Aux eschetz, 
Au renard, 
Aux marelles, 
Aux vaches, 
A la blanche, 
A la chance, 
A trois dés, 
Aux tables, 
A la nicque nocque, 
Au lourche, 
A la renette, 
Au barignin, 
Au trictrac, 
A toutes tables, 
Aux tables rabatues, 
Au reniguebieu, 
Au forcé, 
Aux dames, 
A la babou, 
A primus secundus, 
Au pied du cousteau, 
Aux clefs, 
Au franc du carreau, 
A pair ou non, 
A croix ou pile, 
Aux martres, 
Aux pingres, 
A la bille, 
Au savatier, 
Au hybou, 
Au dorelot du lièvre, 
A la tirelitantaine, 
A cochonnet va devant, 
Aux pies, 
A la corne, 
Au boeuf violé, 
A la cheveche, 
A je te pince sans rire, 
A picoter, 
A deferrer l'asne, 
A la jautru, 
Au bourry bourry zou, 
A je m'assis, 
A la barbe d'oribus, 
A la bousquine, 
A tire la broche, 
A la boutte foyre, 
A compere prestez moi vostre sac, 
A la couille de belier, 
A boute hors, 
A figues de Marseille, 
A la mousque, 
A l'archer tru, 
A escorcher le renard, 
A la ramasse, 
Au croc madame, 
A vendre l'avoine, 
A souffler le charbon, 
Aux responsables, 
Au juge vif et juge mort, 
A tirer les fers du four, 
Au fault villain, 
Aux cailletaux, 
Au bossu aulican, 
A sainct Trouvé, 
A pinse morille, 
Au poirier, 
A pimpompet, 
Au triori, 
Au cercle, 
A la truie, 
A ventre contre ventre, 
Aux combes, 
A la vergette, 
Au palet, 
Au j'en suis, 
Au foucquet, 
Aux quilles, 
Au rapeau, 
A la boule plate, 
Au vireton, 
Au picquarome, 
A rouchemerde, 
A angenart, 
A la courte boulle, 
A la griesche, 
A la recoquillette 
Au casse pot, 
A montalent, 
A la pyrouette, 
Aux jonchées, 
Au court baston, 
Au pirevollet, 
A cline muzette, 
Au picquet, 
A la blancque, 
Au furon, 
A la seguette, 
Au chastelet, 
A la rengée, 
A la foussette, . 
Au ronflart, 
A la trompe, 
Au moine, 
Au tenebry, 
A l'esbahy, 
A la soulle, 
A la navette, 
A fessart, 
Au ballay, 
A sainct Cosme, je te viens adorer, 
A escharbot le brun, 
A je vous prens sans verd, 
A bien et beau s'en va quaresme, 
Au chesne forchu, 
Au chevau fondu, 
A la queue au loup, 
A pet en gueulle, 
A Guillemin baille my ma lance, 
A la brandelle, 
Au treseau, 
Au bouleau, 
A la mousche, 
A la migne migne boeuf, 
Au propous, 
A neuf mains, 
Au chapifou, 
Aux ponts cheuz, 
A colin bridé, 
A la grolle, 
Au cocquantin, 
A colin maillard, 
A myrelimofle, 
A mouschart, 
Au crapault, 
A la crosse, 
Au piston, 
Au bille boucquet, 
Aux roynes, 
Aux mestiers, 
A teste à teste becheve 
Au pinot, 
A male mort, 
Aux croquinolles, 
A laver la coiffe ma da 
Au belusteau, 
A semer l'avoyne, 
A briffault, 
Au molinet, 
A defendo, 
A la virevouste, 
Aux escoublettes enrag 
A la bacule, 
Au laboureur, 
A la beste morte, 
A monte monte l'eschel 
Au pourceau mory, 
Au cul sallé, 
Au pigeonnet, 
Au tiers, 
A la bourrée, 
Au sault du buisson, 
A croyzer, 
A la cutte cache, 
A la maille bourse en c 
Au nid de la bondrée, 
Au passavant, 
A la figue, 
Aux petarrades, 
A pille moustarde, 
A cambos, 
A la recheute, 
Au picandeau, 
A crocque teste, 
A la grue, 
A taillecoup, 
Aux nazardes, 
Aux allouettes, 
Aux chinnuenaudes. 

        
        Après avoir bien joué, sassé, passé et beluté temps, il convenoit boire quelque peu : cestoient unze peguadz pour homme ; et , soudain après, bancqueter, c'estoit, sus un beau banc, ou en beau plein lict, s'estendre et dormir deux ou trois heures, sans mal penser ny mal dire. Luy, esveillé, secouoit un peu les oreilles : ce pendant estoit apporté vin frais ; là beuvoit mieulx que jamais. Ponocrates lui remonstroit que c'estoit maulvaise diète ainsi boire après dormir : « C'est, respondit Gargantua, la vraye vie des Peres. Car de ma nature je dors sallé, et le dormir m'a valu autant de jambon. » 

        Puis commençoit estudier quelque peu, et patenostres en avant ; pour lesquelles mieulx en forme expedier, montoit sus une vieille mulle, laquelle avoit servy neuf rois : ainsi marmotant de la bouche, et dodelinant de la teste, alloit voir prendre quelque connil aux fillets. 

        Au retour, se transportoit en la cuisine, pour sçavoir quel roust estoit en broche. Et souppoit très bien, par ma conscience, et voluntiers convioit quelques beuveurs de ses voisins, avec lesquelz beuvant d'autant, comptoient des vieux jusques ès nouveaulx. 

        Entre aultres, avoit pour domestiques les seigneurs du Fou, de Gourville, de Grignault, et de Marigny. Après souper, venoient en place les beaux évangiles de bois, c'est à dire force tabliers, ou le beau flux, un, deux, trois, ou à toutes restes pour abréger, ou bien alloient voir les garses d'entour, et petits banquets parmy, collations, et arrière collations. Puis dormoit sans desbrider jusques au lendemain huit heures. 

    CHAPITRE XXIII
 COMMENT GARGANTUA FUT INSTITUÉ PAR PONOCRATE 
EN TELLE DISCIPLINE QU'IL NE PERDOIT HEURE DU JOUR 

    

    Quand Ponocrates cogneut la vicieuse manière de vivre de Gargantua, délibéra aultrement l'instituer en lettres ; mais, pour les premiers jours, le tolera, considérant que nature n'endure mutations soubdaines sans grande violence. 

        Pour donc mieulx son oeuvre commencer, supplia un savant médecin de celuy temps, nommé maistre Théodore, à ce qu'il considerast si possible estoit remettre Gargantua en meilleure voie. Lequel le purgea canoniquement avec elebore de Anticyre, par ce medicament, luy nettoya toute l'alteration et perverse habitude du cerveau. Par ce moyen aussi, Ponocrates luy fit oublier tout ce qu'il avoit appris sous ses antiques precepteurs, comme faisoit Timothée à ses disciples, qui avoient été instruicts sous aultres musiciens. 

        Pour mieulx ce faire, l'introduisoit ès compagnies des gens sçavans qui là estoient, à l'emulation desquelz luy creust l'esprit et le désir d'estudier aultrement, et se faire valoir. 

        Après, en tel train d'estude le mit qu'il ne perdoit heure quelconques du jour : ains tout son temps consommoit en lettres et honneste sçavoir. S'esveilloit donc Gargantua environ quatre heures du matin. Ce pendant qu'on le frottoit, luy estoit leue quelque pagine de la divine Escripture, haultement et clairement, avec prononciation compétente à la matière ; et à ce estoit commis un jeune paige natif de Basché, nommé Anagnostes. Selon le propos et argument de ceste leçon, souventesfois s'adonnoit à reverer, adorer, prier et supplier le bon Dieu, duquel la lecture monstroit la majesté et jugemens merveilleux. 

        Puis alloit ès lieux secrets, faire excrétion des digestions naturelles. Là son précepteur repetoit ce que avoit esté leu, lui exposant les poincts plus obscurs et difficiles. Eux, retornans, consideroient l'estat du ciel, si tel estoit comme l'avoient noté au soir precedent : et quelz signes entroit le soleil, aussi la lune, pour icelle journée. 

        Ce faict, estoit habillé, peigné, testonné, acoustré et parfumé, durant lequel temps on luy repetoit les leçons du jour d'avant. Luy mesmes les disoit par cueur, et y fondoit quelques cas practiques et concernens l'estat humain ; lesquelz ilz estendoient aulcunes lois jusques deux ou trois heures ; mais ordinairement cessorem lors qu'il estoit du tout habillé. Puis, par trois bonnes heures, lui estoit faicte lecture. 

        Ce faict, issoient hors, tousjours conferens des propos de la lecture, et se desportoient en Bracque, ou ès prés, et jouoient à la balle, à la paulme, à la pile trigone, galantement s'exercens les corps, comme ilz avoient les ames auparavant exercé. Tout leur jeu n'estoit qu'en liberté : car ilz laissoient la partie quand leur plaisoit ; et cessoient ordinairement lors que suoient parmy le corps, ou estoient aultrement las. Adonc estoient très bien essués et frottés, changeoient de chemise, et , doulcement se pourmenans, alloient voir si le disner estoit prest. Là attendans, recitoient clairement et eloquentement quelques sentences retenues de la leçon. 

        Ce pendant monsieur l'appetit venoit, et , par bonne opportunité, s'asséoient à table. Au commencement du repas, estoit leue quelque histoire plaisante des anciennes prouesses, jusques à ce qu'il eust prins son vin. Lors, si bon sembloit, on continuoit la lecture ou commenceoient à deviser joyeusement ensemble, parlans, pour les premiers moys, de la vertu, proprieté, efficace et nature de tout ce que leur estoit servy à table : du pain, du vin, de l'eau, du sel, des viandes, poissons, fruictz, herbes, racines, et de l'apprest d'icelles. Ce que faisant, apprint en peu de temps tous les passages à ce competens en Pline, Athenée, Dioscorides, Julius Pollux, Galen, Porphyre, Opian, Polybe, Heliodore, Aristoteles, Elian, et aultres. Iceux propos tenus, faisoient souvent, pour plus estre asseurés, apporter les livres susdicts à table. Et si bien et entièrement retint en sa mémoire les choses dictes, que, pour lors, n'estoit médecin qui en sceust à la moitié tant comme il faisoit. Après, devisoient des leçons leues au matin, et , parachevans leur repas par quelque confection de cotoniat, s'escuroit les dents avec un trou de lentisce, se lavoit les mains et les yeulx de belle eau fraische, et rendoient grâces à Dieu par quelques beaux cantiques faicts à la louange de la munificence et bénignité divine. 

        Ce faict, on apportoit des chartes, non pour jouer, mais pour y apprendre mille petites gentillesses et inventions nouvelles, lesquelles toutes issoient de arithmetique. En ce moyen, entra en affection d'icelle science numerale, et , tous les jours après disner et souper, y passoit temps aussi plaisantement qu'il souloit en dez ou ès chartes. A tant sceut d'icelle et théorique et practique, si bien que Tunstal, Anglois, qui en avoit amplement escript, confessa que vrayement, en comparaison de luy, il n'y entendoit que le hault alemant. 

        Et non seulement d'icelle, mais des aultres sciences mathematiques, comme géométrie, astronomie et musique. Car, attendans la concoction et digestion de son past, ilz faisoient mille joyeux instrumens et figures géometriques, et de mesmes pratiquoient les canons astronomiques. Après, s'esbaudissoient à chanter musicalement à quatre et cinq parties, ou sus un theme, à plaisir de gorge. Au reguard des instrumens de musique, il apprint jouer du luc, de l'espinette, de la harpe, de la flutte d'alemant et à neuf trous, de la viole, et de la sacqueboutte. 

        Ceste heure ainsi employée, la digestion parachevée, se purgeoit des excremens naturels : puis se remettoit à son estude principal par trois heures ou davantaige ; tant à repeter la lecture matutinale qu'à poursuivre le livre entreprins, que aussi à escripre, bien traire et former les antiques et romaines lettres. 

        Ce faict, issoient hors leur hostel, avec eux un jeune gentilhomme de Touraine, nommé l'escuyer Gymnaste, lequel luy monstroit l'art de chevalerie. Changeant donc de vestemens, montoit sus un coursier, sus un roussin, sus un genet, sus un cheval barbe, cheval legier ; et luy donnoit cent quarrières ; le faisoit voltiger en l'air, franchir le fossé, saulter le palais, court tourner en un cercle, tant à dextre comme à senestre. Là rompoit, non la lance, car c'est la plus grande resverie du monde dire : J'ay rompu dix lances en tournoy, ou en bataille ; un charpentier le feroit bien ; mais louable gloire est d'une lance avoir rompu dix de ses ennemis. De sa lance donc asserée, verde, et roide, rompoit un huis, enfonçoit un harnois, aculoit une arbre, enclavoit un anneau, enlevoit une selle d'armes, un aubert, un gantelet. Le tout faisoit, armé de pied en cap. 

        Au reguard de fanfarer et faire les petits popismes sus un cheval, nul ne le fit mieulx que luy. Le voltigeur de Ferrare n'estoit qu'un singe en comparaison. Singulièrement estoit apprins à saulter hastivement d'un cheval sus l'aultre sans prendre terre, et nommoit on ces chevaux desultoires ; et , de chascun costé, la lance au poing, monter sans estriviers ; et , sans bride, guider le cheval à son plaisir. Car telles choses servent à discipline militaire. 

        Un aultre jour, s'exerceoit à la hasche, laquelle tant bien croulloit, tant verdement de tous pics reserroit, tant soupplement avalloit en taille ronde, qu'il fut passé chevalier d'armes en campagne, et en tous essays. 

        Puis bransloit la picque, sacquoit de l'espée à deux mains, de l'espée bastarde, de l'espagnole, de la dague. et du poignard ; armé, non armé, au boucler, à la cappe, à la rondelle. 

        Couroit le cerf, le chevreuil, l'ours, le daim, le sanglier, le lièvre, la perdrix, le faisant, l'otarde. Jouoit à la grosse balle, et la faisoit bondir en l'air, autant du pied que du poing. 

        Luctoit, couroit, saultoit, non à trois pas un sault, non à cloche pied, non au sault d'alemant, car, disoit Gymnaste, telz saults sont inutiles, et de nul bien en guerre ; mais d'un sault perçoit un fossé, volloit sus une haye, montoit six pas encontre une muraille, et rampoit en ceste façon à une fenestre de la haulteur d'une lance. 

        Nageoit en parfonde eau, à l'endroit, à l'envers, de costé, de tout le corps, des seuls pieds, une main en l'air, en laquelle tenant un livre, transpassoit toute la rivière de Seine sans iceluy mouiller, et tirant par les dents son manteau, comme faisoit Jules Cesar : puis d'une main entroit par grande force en un basteau, d'iceluy se jettoit derechef en l'eau la teste première : sondoit le parfond, creusoit les rochiers, plongeoit ès abysmes et goufres. Puis celuy basteau tournoit, gouvernoit, menoit hastivement, lentement, à fil d'eau, contre cours, le retenoit en pleine escluse, d'une main le guidoit ; de l'aultre s'escrimoit avec un grand aviron, tendoit le vele, montoit au matz par les traicts, couroit sur les brancquars, adjustoit la boussole, contre ventoit les boulines, bendoit le gouvernail. 

        Issant de l'eau, roidement montoit encontre la montaigne, et devalloit aussi franchement ; gravoit ès arbres comme un chat, saultoit de l'une en l'aultre comme un escurieux, abatoit les gros rameaux comme un aultre Milo : avec deux poignards asserés et deux poinsons esprouvés montoit au hault d'une maison comme un rat, descendoit puis du hault en bas, en telle composition des membres que de la cheute n'estoit aulcunement grevé. Jectoit le dard, la barre, la pierre, la javeline, l'espieu, la halebarde, enfonçoit l'arc, bandoit ès reins les fortes arbalestes de passe, visoit de l'arquebouse à l'oeil, affeustoit le canon, tiroit à la butte, au papeguay, du bas en mont, d'amont en val, devant, de costé, en arrière, comme les Parthes. 

        On lui attachoit un cable en quelque haulte tour, pendant en terre : par iceluy avec deux mains montoit, puis devaloit si roidement et si asseurement que plus ne pourriez parmy un pré bien eguallé. On lui mettoit une grosse perche appuyée à deux arbres ; à icelle se pendoit par les mains, et d'icelle alloit et venoit sans des pieds à rien toucher, qu'à grande course on ne l'eust peu aconcevoir. 

        Et, pour s'exercer le thorax et poulmons, crioit comme tous les diables. Je l'ouy une fois appellant Eudemon, depuis la porte Sainct Victor jusques à Montmartre. Stentor n'eut onques telle voix à la bataille de Troye. 

        Et, pour gualentir les nerfs, on lui avoit fait deux grosses saulmones de plomb, chascune du pois de huit mille sept cens quintaulx, lesquelles il nommoit altérés. Icelles prenoit de terre en chascune main, et les eslevoit en l'air au dessus de la teste ; les tenoit ainsi sans soy remuer trois quarts d'heure et davantaige, que estoit une force inimitable. 

        Jouoit aux barres avec les plus forts. Et, quand le poinct advenoit, se tenoit sus ses pieds tant roidement qu'il s'abandonnoit ès plus adventureux, en cas qu'ilz le fissent mouvoir de sa place, comme jadis faisoit Milo. A l'imitation duquel aussi tenoit une pomme de grenade en sa main, et la donnoit à qui lui pourroit oster. 

        Le temps ainsi employé, lui frotté, nettoyé, et refraischy d'habillemens, tout doulcement s'en retournoient, et , passans par quelques prés ou aultres lieux herbus, visitoient les arbres et plantes, les conferens avec les livres des anciens qui en ont escript, comme Théophraste, Dioscorides, Marinus, Pline, Nicander, Macer et Galen ; et en emportoient leurs pleines mains au logis ; desquelles avoit la charge un jeune paige nommé Rhizotome, ensemble des marro chons, des pioches, cerfouettes, beches, tranches, et aultres instrumens requis à bien arborizer. 

        Eux arrivés au logis, ce pendant qu'on aprestoit le souper, repetoient quelques passages de ce qu'avoit esté leu, et s'asséoient à table. Notez icy que son disner estoit sobre et frugal ; car tant seulement mangeoit pour refrener les aboys de l'estomac : mais le souper estoit copieux et large. Car tant en prenoit que lui estoit de besoing à soy entretenir et nourrir. Ce que est la vraye diète, prescrite par l'art de bonne et seure medicine ; quoy qu'un tas de badaux medecins, herselés en l'officine des Arabes, conseillent le contraire. 

        Durant iceluy repas estoit continuée la leçon du disner, tant que bon sembloit : le reste estoit consommé en bons propos, tous lettrés et utiles. Après Grâces rendues, s'adonnoient à chanter musicalement, à jouer d'instrumens harmonieux, ou de ces petits passetemps qu'on faict ès chartes, ès dés et guobelets : et là demeuroient faisans grand chere, sesbaudissans aucunesfois jusques à l'heure de dormir ; quelquefois alloient visiter les compagnies des gens lettrés, ou de gens qui eussent veu pays estranges. 

        En pleine nuyt, davant que soy retirer, alloient au lieu de leur logis le plus descouvert voir la face du ciel ; et là notoient les cometes si aulcunes estoient, les figures, situations, aspects, oppositions et conjonctions des astres. 

        
        Puis, avec son precepteur, recapituloit briefvement, à la mode des Pythagoriques, tout ce qu'il avoit leu, veu, sceu, faict et entendu au decours de toute la journée. 

        Si prioient Dieu le créateur en l'adorant, et ratifiant leur foy envers luy, et le glorifiant de sa bonté immense : et , lui rendans grâce de tout le temps passé, se recommandoient à sa divine clemence pour tout l'advenir. Ce faict, entroient en leur repos. 

    CHAPITRE XXIV
 COMMENT GARGANTUA EMPLOYOIT LE TEMPS, QUAND L'AIR ESTOIT PLUVIEUX 

    

    S'il advenoit que l'air fust pluvieux et intemperé, tout le temps davant disner estoit employé comme de coustume, excepté qu'il faisoit allumer un beau et clair feu, pour corriger l'intemperie de l'air. Mais, après disner, en lieu des exercitations, ilz demouroient en la maison, et , par manière d'apotherapie, s'esbatoient à boteler du foin, à fendre et scier du bois, et à battre les gerbes en la grange. Puis estudioient en l'art de peincture et sculpture ; ou revocquoient en usage l'antique jeu des taies, ainsi qu'en a escrit Leonicus, et comme y joue nostre bon amy Lascaris. 

        En y jouant, recoloient les passaiges des auteurs anciens esquelz est faicte mention ou prinse quelque métaphore sus iceluy jeu. Semblablement, ou alloient voir comment on tiroit les metaulx, ou comment on fondoit l'artillerie : ou alloient voir les lapidaires, orfevres et tailleurs de pierreries ; ou les alchymistes et monnoyeurs ; ou les haultelissiers, les tissotiers, les veloutiers, les horologiers, miralliers, imprimeurs, organistes, taincturiers, et aultres telles sortes d'ouvriers, et , par tout donnans le vin, apprenoient et consideroient l'industrie et invention des mestiers. 

        Alloient ouir les leçons publiques, les actes solennelz, les repetitions, les déclamations, les plaidoiez des gentilz advocatz, les concions des prescheurs evangeliques. 

        Passoit par les salles et lieux ordonnés pour l'escrime : et là, contre les maistres, essayoit de tous bastons, et leur monstroit par evidence qu'autant, voire plus, en sçavoit qu'iceux. 

        Et, au lieu d'arboriser, visitaient les boutiques des drogueurs, herbiers et apothycaires, et soigneusement consideroient les fruicts, racines, feuilles, gommes, semences, axunges peregrines, ensemble aussi comment on les adulteroit. Alloit voir les basteleurs, trejectaires et theriacleurs, et consideroit leurs gestes, leurs ruses, leurs sobressaults et beau parler : singulièrement de ceux de Chaunys en Picardie, car ilz sont de nature grands jaseurs, et beaux bailleurs de baillivernes en matière de cinges verds. 

        
        Eux, retournés pour souper, mangeoient plus sobrement qu'ès autres jours, et viandes plus desiccatives et extenuantes, afin que l'intemperie humide de l'air, communiquée au corps par nécessaire confinité, fust par ce moyen corrigée, et ne leur fust incommode pas ne soy estre exercités comme avoient de coustume. 

        Ainsi fut gouverné Gargantua, et continuoit ce procès de jour en jour, profitant comme entendez que peut faire un jeune homme selon son aage, de bon sens, en tel exercice ainsi continué. Lequel, combien que semblast pour le commencement difficile, en la continuation tant doux fut, legier et delectable, que mieulx ressembloit un passe temps de roy que l'estude d'un escolier. Toutesfois, Ponocrates, pour le séjourner de ceste vehemente intention des esprits, advisoit une fois le mois quelque jour bien clair et serain ; auquel bougeoient au matin de la ville, et alloient ou à Gentilly, ou à Boloigne, ou à Montrouge, ou au pont Charanton, ou à Vanves, ou à Sainct Clou. Et là passoient toute la journée à faire la plus grande chere dont ilz se pouvoient adviser : raillans, gaudissans, beuvans d'autant : jouans chantans, dansans, se voytrans en quelque beau pré, denigeans des passeraux, prenans des cailles, peschans aux grenoilles et escrevisses. 

        Mais, encores qu'icelle journée fust passée sans livres et lectures, poinct elle n'estoit passée sans profit. Car, en beau pré, ilz recoloient par coeur quelques plaisans vers de l'Agriculture de Virgile, de Hesiode, du Rustique de Politian ; descripvoient quelques plaisans epigrammes en latin, puis les mettoient par rondeaux et ballades en langue françoise. En banquetant, du vin aisgué separoient l'eau, comme l'enseigne Caton de re rust., et Pline avec un guobelet de lierre ; lavoient le vin en plein bassin d'eau, puis le retiroient avec un embut ; faisoient aller l'eau d'un verre en aultre, bastissoient plusieurs petits engins automates, c'est à dire soy mouvens eux mesmes. 

    CHAPITRE XXV
 COMMENT FUT MEU, ENTRE LES FOUACIERS DE LERNÉ 
ET CEUX DU PAYS DE GARGANTUA, LE GRAND DEBAT, 
DONT FURENT FAICTES GROSSES GUERRES 

    

    En cestuy temps, qui fut la saison de vendanges au commencement d'automne, les bergiers de la contrée estoient à guarder les vignes, et empescher que les estourneaux ne mangeassent les raisins. On quel temps, les fouaciers de Lerné passoient le grand carroy, menans dix ou douze charges de fouaces à la ville. Lesdicts bergiers les requirent courtoisement leurs en bailler pour leur argent, au pris du marché. Car notez que c'est viande celeste manger à desjeuner raisins avec fouace fraiche ; mesmement des pineaux, des fiers, des muscadeaux, de la bicane, et des foyrars pour ceux qui sont constipés du ventre. Car ilz les font aller long comme un vouge ; et souvent, cuidans peter, ils se conchient, dont sont nommés les cuideurs de vendanges. 

        A leur requeste ne furent aulcunement enclinés les fouaciers, mais (que pis est) les oultragerent grandement, les appellans trop diteux, brechedens, plaisans rousseaux, galliers, chienlicts, averlans, limessourdes, faictnéans, friandeaux, bustarins, talvassiers, riennevaux, rustres, challans, hapelopins, trainneguaines, gentilz flocquets, copieux, landores, malotrus, dendins, baugears, tezés, gaubregeux, goguelus, claquedens, boyers d'etrons, bergiers de merde, et aultres telz epithetes diffamatoires, adjoustans que poinct à eux n'appartenoit manger de ces belles fouaces : mais qu'ilz se debvoient contenter de gros pain ballé et de tourte. 

        
        Auquel oultraige un d'entre eux, nommé Forgier, bien honneste homme de sa personne et notable bacchelier, respondit doulcement : « Depuis quand avez vous prins cornes, qu'estes tant rogues devenus ? Dea, vous nous en soûliez volentiers bailler, et maintenant y refusez ? Ce n'est faict de bons voisins, et ainsi ne vous faisons nous, quand venez icy achapter nostre beau froment, duquel vous faictes vos gasteaux et fouaces : encores par le marché vous eussions nous donné de nos raisins ; mais, par la merdé, vous en pourrez repentir, et aurez quelque jour affaire de nous : lors nous ferons envers vous à la pareille, et vous en soubvienne. » 

        Adonc Marquet, grand bastonnier de la confrairie des fouaciers, luy dist : ce Vrayement tu es bien acresté à ce matin, tu mangeas hersoir trop de mil. Vien ça, vien ça, je te donneray de ma fouace. » Lors Forgier en toute simplesse approcha, tirant un unzein de son baudrier, pensant que Marquet luy deust deposcher de ses fouaces : mais il luy bailla de son fouet à travers les jambes, si rudement que les noudz y apparoissoient ; puis voulut gaigner à la fuite, mais Forgier s'escria au meurtre et à la force, tant qu'il peut ; ensemble luy jetta un gros tribard qu'il portoit sous son escelle, et l'attainct par la joincture coronale de la teste, sus l'artere crotaphique, du costé dextre ; en telle sorte que Marquet tomba de sa jument, mieulx semblant homme mort que vif. 

        Ce pendant les mestaiers, qui là auprès challoient les noix, accoururent avec leurs grandes gaules, et frappèrent sur ces fouaciers comme sus seigle verd. Les aultres bergiers et bergières, ouyans le cry de Forgier, y vindrent avec leurs fondes et brassiers, et les suivirent à grands coups de pierres, tant menus qu'il sembloit que ce fust gresle. Finablement, les aconceurent, et osterent de leurs fouaces environ quatre ou cinq douzaines ; toutesfois ilz les payèrent au pris accoustumé, et leur donnèrent un cent de quecas et trois panerées de francs aubiers ; puis les fouaciers aidèrent à monter à Marquet, qui estoit villainement blessé, et retournèrent à Lerné, sans poursuivre le chemin de Pareillé : menassans fort et ferme les bouviers, bergiers et mestaiers de Seuillé et de Sinays. 

        Ce faict, et bergiers et bergières firent chere lye avec ces fouaces et beaux raisins ; et se rigollerent ensemble au son de la belle bouzine, se mocquans de ces beaux fouaciers glorieux, qui avoient trouvé male encontre, par faulte de s'estre seignés de la bonne main au matin. Et, avec gros raisins chenins, estuverent les jambes de Forgier mignonnement, si bien qu'il fut tantost guery. 

    CHAPITRE XXVI
 COMMENT LES HABITANTS DE LERNE, 
PAR LE COMMANDEMENT DE PICROCHOLE, 
LEUR ROY, ASSAILLIRENT AU DESPOURVEU 
LES BERGIERS DE GRANDGOUSIER 

    

    Les fouaciers, retournés à Lerné, soubdain, davant boire ny manger, se transportèrent au Capitoly, et là, devant leur roy, nommé Picrochole, tiers de ce nom, proposèrent leur complainte, monstrans leurs paniers rompus, leurs bonnetz foupis, leurs robes dessirées, leurs fouaces destroussées, et singulièrement Marquet blessé enormement, disans le tout avoir esté faict par les bergiers et mestaiers de Grandgousier, près le grand carroy, par delà Seuillé. 

        Lequel incontinent entra en courroux furieux, et , sans plus oultre se interroger quoy ne comment, fit crier par son pays ban et arrière ban ; et que un chascun, sur peine de la hart, convint en armes en la grand place devant le chasteau, à heure de midy. Pour mieulx confermer son entreprinse, envoya sonner le tabourin à l'entour de la ville : luy mesmes, ce pendant qu'on aprestoit son disner, alla faire affuster son artillerie, desployer son enseigne et oriflant, et charger force munitions, tant de harnois d'armes que de gueulles. 

        En disnant, bailla les commissions : et fut, par son edict, constitué le seigneur Trepelu sus l'avantgarde, en laquelle furent comptés seize mille quatorze haquebutiers, trente-cinq mille et unze adventuriers. A l'artillerie fut commis le grand escuyer Touquedillon ; en laquelle furent comptées neuf cens quatorze grosses pièces de bronze, en canons, doubles canons, baselics, serpentines, coulevrines, bombardes, faulcons, passevolans, spiroles et aultres pièces. L'arrière garde fut baillée au duc Raquedenare. En la bataille se tint le roy et les princes de son royaulme. 

        Ainsi sommairement acoustrés, davant que se mettre en voye, envoyèrent trois cens chevaux legiers, sous la conduite du capitaine Engoulevent, pour descouvrir le pays, et savoir si embusche aulcune estoit par la contrée. Mais après avoir diligemment recherché, trouvèrent tout le pays à l'environ en paix et silence, sans assemblée quelconque. Ce que entendant Picrochole, commanda qu'un chascun marchast sous son enseigne hastivement. Adonc, sans ordre et mesure, prindrent les champs les uns parmy les aultres ; gastans et dissipans tout par où ilz passoient, sans espargner ny pauvre ny riche, ny lieu sacré ny prophane : emmenoient boeufz, vaches, taureaux, veaux, genisses, brebis, moutons, chevres et boucs ; poulles, chappons, poullets, oisons, jards, oyes ; porcs, truies, gorets ; abatans les noix, vendangeans les vignes, emportans les seps, croullans tous les fruitz des arbres. C'estoit un desordre incomparable de ce qu'ilz faisoient. Et ne trouvèrent personne qui leur resistast : mais un chascun se mettoit à leur mercy, les suppliant estre traictés plus humainement, en considération de ce qu'ilz avoient de tous temps esté bons et amiables voisins ; et que jamais envers eux ne commirent excès ne oultrage, pour ainsi soudainement estre par iceux mal vexés, et que Dieu les en puniroit de brief. Esquelles remonstrances rien plus ne respondoient, sinon qu'ilz leur vouloient apprendre à manger de la fouace. 

    CHAPITRE XXVII
 COMMENT UN MOINE DE SEUILLÉ SAULVA 
LE CLOS DE L'ABBAYE DU SAC DES ENNEMIS 

    

    Tant firent et tracasserent, pillant et larronnant, qu'ilz arrivèrent à Seuillé, et detrousserent hommes et femmes, et prindrent cequilz peurent : rien ne leur fut ne trop chauld ne trop pesant. Combien que la peste y fust par la plus grande part des maisons, ilz entroient partout, ravissoient tout ce qu'estoit dedans, et jamais, nul n'en print dangier. Qui est cas assez merveilleux. Car les curés, vicaires, prescheurs, medicins, chirurgiens, et apothicaires, qui alloient visiter, penser, guerir, prescher et admonester les malades, estoient tous mors de l'infection ; et ces diables pilleurs et meurtriers onques n'y prindrent mal. Dond vient cela, messieurs ? pensez y, je vous prie. 

        Le bourg ainsi pillé, se transportèrent en l'abbaye avec horrible tumulte : mais la trouvèrent bien reserrée et fermée : dont l'armée principale marcha oultre vers le gué de Vede, excepté sept enseignes de gens de pied, et deux cens lances qui là restèrent, et rompirent les murailles du clos, afin de gaster toute la vendange. 

        Les pauvres diables de moines ne sçavoient auquel de leurs saincts se vouer. A toutes adventures firent sonner ad capitulum capitulantes. Là fut décrété qu'ilz feroient une belle procession, renforcée de beaux preschans et letanies contra hostium insidias, et beaux responds pro pace. 

        En l'abbaye estoit pour lors un moine claustrier, nommé frere Jean des Entommeures, jeune, gallant, frisque, de hait, bien à dextre, hardy, adventureux, délibéré, hault, maigre, bien fendu de gueule, bien advantagé en nez, beau despescheur d'heures, beau desbrideur de messes, beau descroteur de vigiles ; pour tout dire sommairement, un vray moine si onques en fut depuis que le monde moinant moina de moinerie ; au reste, clerc jusques ès dents en matière de breviaire. 

        Iceluy, entendant le bruit que faisoient les ennemis par le clos de leur vigne, sortit hors pour voir ce qu'ilz faisoient. Et, advisant qu'ilz vendangeoient leur clos, auquel estoit leur boite de tout l'an fondée, retourne au coeur de l'eglise où estoient les aultres moines, tous estonnés comme fondeurs de cloches, lesquelz voyant chanter, ini, nim, pe, ne, ne, ne, ne, ne, ne, tum, ne, num, num, ini, i, mi, i, mi, i, co, o, ne, no, o, o, ne, no, ne, no, no, no, rum, ne, num, num. « C'est, dist il, bien chié chanté. Vertus Dieu, que ne chantez vous : Adieu paniers, vendanges sont faictes ? 

        Je me donne au diable s'ilz ne sont en nostre clos, et tant bien couppent et seps et raisins, qu'il n'y aura, par le corps Dieu, de quatre années que halleboter dedans. Ventre sainct Jacques, que boirons nous ce pendant, nous aultres pauvres diables ? Seigneur Dieu, da mihi potum. » 

        
        Lors dist le prieur claustral : 

        « Que fera c'est ivrogne icy ? qu'on me le mene en prison troubler ainsi le service divin ! 

        – Mais, dist le moine, le service du vin, faisons tant qu'il ne soit troublé ; car vous mesmes, monsieur le prieur, aimez boire du meilleur ; si faict tout homme de bien. Jamais homme noble ne hayst le bon vin ; c'est un apophthegme monachal. Mais ces responds que chantez icy ne sont, par Dieu, poinct de saison. 

        « Pourquoy sont nos heures en temps de moissons et vendanges courtes, en l'advent et tout hyver longues ? Feu, de bonne mémoire, frere Macé Pelosse, vray zélateur (ou je me donne au diable) de nostre religion, me dist, il m'en soubvient, que la raison estoit, affin qu'en ceste saison nous facions bien serrer et faire le vin, et qu'en hyver nous le humions. 

        « Escoutez, messieurs : vous aultres qui aimez le vin, le corps Dieu ! sy me suivez. Car hardiment que sainct Antoine me arde si ceux tastent du piot qui n'auront secouru la vigne ! Ventre Dieu, les biens de l'Eglise ! Ha non, non. Diable, sainct Thomas l'Anglois voulut bien pour iceux mourir : si j'y mourois, ne serois je sainct de mesmes ? Je n'y mourrai ja pourtant : car c'est moy qui le fais ès aultres. » 

        Ce disant, mist bas son grand habit, et se saisit du baston de la croix, qui estoit de coeur de cormier, long comme une lance, rond à plein poing, et quelque peu semé de fleurs de lys, toutes presque effacées. Ainsi sortit en beau sayon, mit son froc en escharpe, et de son baston de la croix donna brusquement sus les ennemis qui, sans ordre ny enseigne, ny trompette, ny tabourin, parmy le clos vendangeoient. Car les porteguidons et port'enseignes avoient mis leurs guidons et enseignes l'orée des murs, les tabourineurs avoient défoncé leurs tabourins d'un costé, pour les emplir de raisins ; les trompettes estoient chargés de moussines, chascun estoit desrayé. 

        Il chocqua doncques si roidement sus eux, sans dire gare, qu'il les renversoit comme porcs, frappant à tors et à travers, à la vieille escrime. Es uns escarbouilloit la cervelle, ès aultres rompoit bras et jambes, ès aultres deslochoit les spondiles du col, ès aultres demoulloit les reins, avalloit le nez, poschoit les yeulx, fendoit les mandibules, enfonçoit les dents en la gueulle, descroulloit les omoplates, sphaceloit les greves, desgondoit les ischies, debezilloit les faucilles. 

        Si quelqu'un se vouloit cacher entre les seps plus espès, à iceluy froissoit toute l'areste du doz, et l'esrenoit comme un chien. 

        Si aulcun sauver se vouloit en fuyant, à iceluy faisoit voler la teste en pièces par la commissure lambdoïde. Si quelqu'un gravoit en une arbre, pensant y estre en seureté, iceluy de son baston empaloit par le fondement. 

        Si quelqu'un de sa vieille cognoissance luy crioit : 

        « Ha, frere Jean mon amy, frere Jean, je me rends ! 

        – Il t'est, disoit il, bien force ; mais ensemble tu rendras l'ame à tous les diables. » Et soubdain luy donnoit dronos. Et si personne tant fut esprins de témérité qu'il luy voulust resister en face, là monstroit il la force de ses muscles, car il leur transperçoit la poictrine par le mediastin et par le cueur ; à d'aultres, donnant sus la faulte des costes, leur subvertissoit l'estomac, et mouroient soubdainement ; ès aultres tant fièrement frappoit par le nombril, qu'il leur faisoit sortir les tripes ; ès aultres, parmy les couillons, persoit le boyau cullier. Croyez que cestoit le plus horrible spectacle qu'on vist onques. 

        Les uns crioient, Saincte Barbe ! 

        les aultres, Sainct George ! 

        les aultres, Saincte Nytouche ! 

        les aultres, Nostre Dame de Cunault, de Laurette, de Bonnes Nouvelles, de la Lenou, de Rivière. 

        Les uns se vouoient à sainct Jacques, 

        les aultres au sainct suaire de Chambery : mais il brusla trois mois après, si bien qu'on n'en put saulver un seul brin. 

        Les aultres à Cadouyn, 

        les aultres à sainct Jean d'Angely ; 

        les aultres à sainct Eutrope de Xaintes, à sainct Mesmes de Chinon, a sainct Martin de Candes, à sainct Clouaud de Sinays, ès reliques de Jaurezay, et mille aultres bons petits saincts. 

        Les uns mouroient sans parler, les aultres parloient sans mourir, les uns mouroient en parlant, les aultres parloient en mourant. 

        Les aultres crioient à haulte voix : « Confession, confession, Confiteor, Miserere, In manus. » 

        Tant fut grand le cry des navrés, que le prieur de l'abbaye avec tous ses moines sortirent. Lesquelz, quand apperceurent ces pauvres gens ainsi rués parmy la vigne et blessés à mort en confessèrent quelques uns. Mais, ce pendant que les prebstres s'amusoient à confesser, les petits moinetons coururent au lieu où estoit frere Jean, et luy demandèrent en quoy il vouloit qu'ilz luy aidassent. 

        A quoy respondit qu'ilz esgorgetassent ceux qui estoient portés par terre. Adonc, laissans leurs grandes cappes sus une treille, au plus près, commencèrent esgorgeter et achever ceux qu'il avoit desja meurtris. Sçavez vous de quels ferremens ? A beaux gouetz, qui sont petits demy cousteaux, dont les petits enfans de nostre pays cernent les noix. 

        Puis, à tout son baston de croix, guaingna la bresche qu'avoient faicte les ennemis. Aulcuns des moinetons emportèrent les enseignes et guidons en leurs chambres pour en faire des jartiers. Mais quand ceux qui s'estoient confessés vouleurent sortir par icelle bresche, le moine les assommoit de coups, disant : 

        « Ceux cy sont confés et repentans, et ont gaigné les pardons : ilz s'en vont en paradis aussi droict comme une faucille, et comme est le chemin de Faye. » 

        Ainsi, par sa prouesse, furent desconfis tous ceux de l'armée qui estoient entrés dedans le clos, jusques au nombre de treize mille six cens vingt et deux, sans les femmes et petits enfans, cela s'entend tousjours. Jamais Maugis hermite ne se porta si vaillamment à tout son bourdon contre les Sarrasins, desquelz est escript ès gestes des quatre filz Aymon, comme fit le moine à l'encontre des ennemis avec le baston de la croix. 

    CHAPITRE XXVIII
 COMMENT PICROCHOLE PRINT 
D'ASSAULT LA ROCHE CLERMAUD, 
ET LE REGRET ET DIFFICULTE QUE FIT 
GRANDGOUSIER D'ENTREPRENDRE GUERRE 

    

    Cependant que le moine s'escarmouchoit, comme avons dit, contre ceux qui estoient entrés le clos, Picrochole, à grande hastivité, passa le gué de Vede avec ses gens, et assaillit la Roche Clermaud, auquel lieu ne luy fut faicte résistance quelconque ; et , parce qu'il estoit ja nuyt, délibéra en icelle ville se heberger soy et ses gens, et refraischir de sa cholere pungitive. Au matin, print d'assault les boullevars et chasteau, et le rempara très bien : et le pourveut de munitions requises, pensant là faire sa retraicte, si d'ailleurs estoit assailly. Car le lieu estoit fort, et par art et par nature, à cause de la situation et assiette. 

        
        Or laissons les là, et retournons à nostre bon Gargantua, qui est à Paris, bien instant à l'estude de bonnes lettres et exercitations athletiques ; et le vieux bonhomme Grandgousier son pere, qui, après souper, se chauffe les couilles à un beau, clair et grand feu ; et , attendant graisler des chastaignes, escript au foyer avec un baston bruslé d'un bout, dont on escharbotte le feu, faisant à sa femme et famille de beaux contes du temps jadis. 

        Un des bergiers qui gardoient les vignes, nommé Pillot, se transporta devers lui en icelle heure, et raconta entièrement les excès et pillages que faisoit Picrochole, roy de Lerné en ses terres et dommaines ; et comment il avoit pillé, gasté, saccagé tout le pays, excepté le clos de Seuillé, que frere Jean des Entommeures avoit saulvé à son honneur, et de présent estoit ledict roy en la Roche Clermaud, et là, en grande instance, se remparoit luy et ses gens 

        « Holos, holos, dist Grandgousier, quest cecy, bonnes gens ? Songe je, ou si vray est ce qu'on me dit ? Picrochole, mon amy ancien, de tout temps, de toute race et alliance, me vient il assaillir ? Qui le meut ? qui le poinct ? qui le conduict ? qui l'a ainsi conseillé ? Ho, ho, ho, ho, ho, mon Dieu, mon Saulveur, aide moy, inspire moy, conseille moy à ce qu'est de faire. Je proteste, je jure devant toy, ainsi me sois tu favorable, si jamais à luy desplaisir, ne à ses gens dommaige, ne en ses terres je fis pillerie : mais, bien au contraire, je l'ay secouru de gens, d'argent, de faveur, et de conseil, en tous cas qu'ay peu cognoistre son advantaige. Qu'il m'ait donc en ce point oultraigé, ce ne peut estre que par l'esprit maling. Bon Dieu, tu cognois mon couraige, car à toy rien ne peut estre celé. Si par cas il estoit devenu furieux, et que, pour luy rehabiliter son cerveau, tu me l'eusse icy envoyé, donne moy et pouvoir et sçavoir le rendre au joug de ton sainct vouloir par bonne discipline. 

        « Ho, ho, ho. Mes bonnes gens, mes amis, et mes féaux serviteurs, fauldra il que je vous empesche a my aider ? Las ! ma vieillesse ne requeroit dorénavant que repos, et toute ma vie n ay lien tant procuré que paix : mais il fault, je le voy bien, que maintenant de harnois je charge mes pauvres espaules lasses et foibles, et en ma main tremblante je prenne la lance et la masse, pour secourir et guarantir mes pauvres subjects. La raison le veult ainsi : car de leur labeur je suis entretenu, de leur sueur je suis nourry, moy, mes enfans et ma famille. Ce non obstant, je n'entreprendray guerre que je n'aye essayé tous les ars et moyens de paix ; là je me résouls. » 

        Adonc fit convoquer son conseil, et proposa l'affaire tel comme il estoit. Et fut concludquon enverroit quelque homme prudent devers Picrochole, sçavoir pourquoy ainsi soubdainement estoit party de son repos, et envahy les terres esquelles n'avoit droict quiconques. Davantaige, qu'on envoyast quérir Gargantua et ses gens, afin de maintenir le pays, et defendre à ce besoing. Le tout pleut à Grandgousier, et commanda qu'ainsi fust faict. Dont sus l'heure envoya le Basque, son laquays, quérir à toute diligence Gargantua. Et luy escripvit comme s'ensuit. 

    CHAPITRE XXIX
 LE TENEUR DES LETTRES QUE GRANDGOUSIER 
ESCRIPVOIT A GARGANTUA 

    

    A ferveur de tes estudes requeroit que de long temps ne te revocasse de cestuy philosophique repos, si la confiance de nos amis et anciens confédérés n'eust de présent frustré la seureté de ma vieillesse. Mais, puis que telle est ceste fatale destinée que par iceux sois inquiété esquelz plus je me reposois, force mest te rappeller au subside des gens et biens qui te sont par droict naturel affiés. Car, ainsi comme debiles sont les armes au dehors si le conseil n'est en la maison, aussi vaine est l'estude, et le conseil inutile qui, en temps opportun, par vertus n'est exécuté, et à son effect reduict. 

        Ma délibération n est de provoquer, ains d'apaiser ; d'assaillir, mais de defendre ; de conquester, mais de garder mes féaux subjects et terres hereditaires, esquelles est hostilement entré Picrochole, sans cause ny occasion, et de jour en jour poursuit sa furieuse entreprinse, avec excès non tolerables à personnes libérés. 

        Je me suis en debvoir mis pour modérer sa cholere tyrannique, luy offrant tout ce que je pensois luy pouvoir estre en contentement : et par plusieurs fois ay envoyé amiablement devers luy, pour entendre en quoy, par qui et comment il se sentoit oultraigé : mais de luy n'ay eu response que de volontaire deffiance, et qu'en mes terres pretendoit seulement droict de bien séance. Dont j ay cogneu que Dieu eternel l'a laissé au gouvernail de son franc arbitre et propre sens, qui ne peut estre que meschant, si par grace divine n'est continuellement guidé : et , pour le contenir en office et réduire à cognoissance, me l'a icy envoyé à molestes enseignes. 

        Pourtant, mon filz bien aimé, le plus tost que faire pourras, ces lettres veues, retourne à diligence secourir, non tant moy (ce que toutesfois par pitié naturellement tu doibs) que les tiens, lesquelz par raison tu peux saulver et garder. L'exploit sera faict à moindre effusion de sang qu'il sera possible. Et, si possible est, par engins plus expediens, cauteles, et ruses de guerre, nous saulverons toutes les ames, et les envoyerons joyeux à leurs domiciles. 

        Tres cher filz, la paix de Christ nostre redempteur soit avec toy. Salue Ponocrates, Gymnaste, et Eudemon, de par moy. 

        Du vingtiesme de septembre. 

        Ton père, 

        GRANDGOUSIER. 

    CHAPITRE XXX
 COMMENT ULRICH GALLET FUT ENVOYÉ DEVERS PICROCHOLE 

    

    Les lettres dictées et signées, Grandgousier ordonna que Ulrich Gallet, maistre de ses requestes, homme saige et discret, duquel en divers et contentieux affaires il avoit esprouvé la vertu et bon advis, allast devers Picrochole, pour luy remonstrer ce que par eux avoit esté décrété. En celle heure partit le bon homme Gallet, et , passé le gué, demanda au meusnier de l'estât de Picrochole : lequel luy fit response que ses gens ne luy avoient laissé ny coq, ni geline, et qu'ilz s'estoient enserrés en la Roche Clermaud ; et qu'il ne luy conseilloit poinct de procéder oultre, de peur du guet : car leur fureur estoit enorme. Ce que facilement il creut, et pour celle nuyt hebergea avec le meusnier. 

        Au lendemain matin, se transporta avec la trompette à la porte du chasteau, et requist ès gardes qu'ilz le fissent parler au roy, pour son profit. 

        Les paroles annoncées au roy, ne consentit aulcunement qu'on luy ouvrist la porte ; mais se transporta sus le boullevard, et dist à l'ambassadeur : « Qui a il de nouveau ? que voulez vous dire ? » 

        Adonc l'ambassadeur proposa comme s'ensuit : 

    CHAPITRE XXXI
 LA HARANGUE FAICTE PAR GALLET A PICROCHOLE 

    

    « Plus juste cause de douleur naistre ne peut entre les humains que si, du lieu dont par droicture esperoient grâce et benevolence, ilz reçoivent ennuy et dommaige. Et non sans cause (combien que sans raison) plusieurs venus en tel accident, ont ceste indignité moins estimé tolerable que leur vie propre : et , en cas que par force ny aultre engin ne l'ont peu corriger, se sont eux mesmes privés de ceste lumière. 

        « Donc merveille n'est si le roy Grandgousier mon maistre est, ta furieuse et hostile venue, saisy de grand desplaisir, et perturbe en son entendement, Merveille seroit si ne l'avoient esmeu les excès incomparables qui, en ses terres et subjects, nt esté par toy et tes gens commis : esquelz na esté obmis exemple aulcun d'inhumanité. Ce que luy est tant grief de soy, par la cordiale affection de laquelle tousjours a chery ses subjects, que à mortel homme plus estre ne sçauroit. Toutesfois, sus l'estimation humaine, plus grief luy est, en tant que par toy et les tiens ont esté ces griefs et tors faicts, qui, de toute mémoire et ancienneté, aviez toy et tes peres une amitié avec luy et tous ses ancestres conceue ; laquelle, jusques à présent, comme sacrée, ensemble aviez inviolablement maintenue, gardée et entretenue : si bien que, non luy seulement ny les siens, mais les nations barbares, Poictevins, Bretons, Manseaux, et ceux qui habitent oultre les isles de Canarre et Isabella, ont estimé aussi facile demollir le firmament, et les abysmes eriger au dessus des nues, que desemparer vostre alliance redoubtée en leurs entreprinses quilz n ont jamais osé provoquer, irriter, ny endommaiger l'un par crainte de l'aultre. 

        « Plus y a. Ceste sacrée amitié tant a emply ce ciel, que peu de gens sont aujourd'huy habitans par tout le continent et isles de l'Océan, qui n'ayent ambitieusement aspiré estre receus en icelle, à pactes par vous mesmes conditionnés ; autant estimans vostre confédération que leurs propres terres et dommaines. En sorte que, de toute mémoire, n'a esté prince ny ligue tant efferée ou superbe qui ait osé courir sus, je ne dis poinct vos terres, mais celles de vos confederés. Et si, par conseil precipité, ont encontre eux attempté quelque cas de nouvelleté, le nom et tiltre de vostre alliance entendu, ont soubdain désisté de leurs entreprinses. Quelle furie donc t'esmeut maintenant, toute alliance brisée, toute amitié conculquée, tout droict trespassé, envahir hostilement ses terres, sans en rien avoir esté par luy ny les siens endommaigé, irrité, ny provoqué ? Où est foy ? où est loy ? où est raison ? où est humanité ? où est crainte de Dieu ? Cuides tu ces oultraiges estre recelés ès esprits eternelz, et au Dieu souverain, qui est juste retributeur de nos entreprinses ? Si le cuides, tu te trompes ; car toutes choses viendront à son jugement. Sont ce fatales destinées, ou influences des astres, qui voulent mettre fin à tes aises et repos ? Ainsi ont toutes choses leur fin et période. Et, quand elles sont venues à leur poinct superlatif, elles sont en bas ruinées : car elles ne peuvent long temps en tel estat demeurer. C est la fin de ceux qui leurs fortunes et prospérités ne peuvent par raison et tempérance modérer. 

        « Mais si ainsi estoit pheé, et deust ores ton heur et repos prendre fin, falloit il que ce fust en incommodant à mon roy, celuy par lequel tu estois estably ? Si ta maison debvoit ruiner, falloit il qu'en sa ruine elle tombast sus les atres de celuy qui l'avoit aornée ? La chose est tant hors les metes de raison, tant abhorrente de sens commun, que à peine peut elle estre par humain entendement conceue : et jusques à ce demeurera non croyable entre les estrangers que l'effect asseuré et tesmoigné leur donne à entendre que rien n'est ny sainct ny sacré à ceux qui se sont émancipés de Dieu et raison, pour suivre leurs affections perverses. 

        « Si quelque tort eust esté par nous faict en tes subjects et dommaines, si par nous eust esté porté faveur à tes mal voulus, si en tes affaires ne t'eussions secouru, si par nous ton nom et honneur eust esté blessé, ou, pour mieulx dire, si l'esprit calomniateur, tentant à mal te tirer, eust, par fallaces especes et phantasmes ludificatoires, mis en ton entendement que envers toy eussions faict chose non digne de nostre ancienne amitié, tu debvois premier enquérir de la vérité, puis nous en admonester. Et nous eussions tant à ton gré satisfaict, que eusses eu occasion de toy contenter. Mais, ô Dieu eternel ! quelle est ton entreprinse ? Vouldrois tu, comme tyran perfide, piller ainsi, et dissiper le royaulme de mon maistre ? L'as tu esprouvé tant ignave et stupide qu'il ne voulust ; ou tant destitué de gens, d'argent, de conseil, et d'art militaire, qu'il ne peust résister à tes iniques assaults ? 

        « Dépars d'icy presentement, et demain pour tout le jour sois retiré en tes terres, sans par le chemin faire aulcun tumulte ne force. Et paye mille besans d'or pour les dommaiges que as faict en ses terres. La moitié bailleras demain, L'aultre moitié payeras ès ides de may prochainement venant : nous délaissant ce pendant pour hostaiges les ducs de Tournemoule, de Basdefesses, et de Menuail, ensemble le prince de Gratelles et le vicomte de Morpiaille. » 

    CHAPITRE XXXII
 COMMENT GRANDGOUSIER, POUR ACHETER PAIX, 
FIT RENDRE LES FOUACES 

    

    A tant se teut le bon homme Gallet : mais Picrochole à tous ses propos ne respond aultre chose, sinon : « Venez les quérir, venez les quérir. Ilz ont belle couille et molle. Ilz vous brayeront de la fouace. » Adonc retourne vers Grandgousier, lequel trouva à genoux, teste nue, encliné en un petit coing de son cabinet, priant Dieu qu'il voulsist amollir la cholere de Picrochole, et le mettre au poinct de raison, sans y procéder par force. Quand vit le bon homme de retour, il luy demanda : 

        «– Ha, mon amy, mon amy, quelles nouvelles m'apportez-vous ? 

        – Il n'y a, dist Gallet, ordre : cest homme est du tout hors du sens et délaissé de Dieu. 

        – Voire mais, dist Grandgousier, mon amy, quelle cause prétend il de cest excès ? 

        – Il ne m'a, dist Gallet, cause queconques exposé, sinon qu'il m'a dict en cholere quelques motz de fouaces. Je ne sçay si l'on n'auroit poinct faict oultraige à ses fouaciers. 

        – Je le veulx, dist Grandgousier, bien entendre devant qu'aultre chose deliberer sur ce que seroit de faire. » 

        Alors manda sçavoir de cest affaire ; et trouva pour vray qu'on avoit pris par force quelques fouaces de ses gens, et que Marquet avoit receu un coup de tribard sus la teste ; toutesfois, que le tout avoit esté bien payé, et que le dit Marquet avoit premier blessé Forgier de son fouet par les jambes. Et sembla à tout son conseil qu'en toute force il se debvoit defendre. 

        
        Ce non obstant, dit Grandgousier : « Puisqu'il n'est question que de quelques fouaces, j'essayeray le contenter : car il me desplaist par trop de lever guerre. » Adonc s'enquesta combien on avoit prins de fouaces, et , entendant quatre ou cinq douzaines, commanda qu'on en fist cinq charretées en icelle nuyt ; et que l'une fust de fouaces faictes à beau beurre, beaux moyeux d'oeufz, beau saffran, et belles espices, pour estre distribuées à Marquet ; et que, pour ses interestz, il luy donnoit sept cens mille et trois philippus pour payer les barbiers qui l'auroient pensé : et d'abondant luy donnoit la mestairie de la Pomardière, à perpétuité franche pour luy et les siens. 

        Pour le tout conduire et passer fut envoyé Gallet. Lequel, par le chemin, fit cueillir près de la saulsaye force grands rameaux de cannes et rouzeaux, et en fit armer autour leurs charrettes, et chascun des chartiers. Luy mesmes en tint un en sa main ; par ce voulant donner à cognoistre qu'ilz ne demandoient que paix, et qu'ilz venoient pour l'achapter. 

        Eux, venus à la porte, requirent parler à Picrochole de par Grandgousier. Picrochole ne voulut onques les laisser entrer, ny aller à eux parler ; et leur manda qu'il estoit empesché, mais qu'ilz dissent ce qu'ilz voudroient au capitaine Touquedillon, lequel affustoit quelque pièce sus les murailles. Adonc luy dist le bonhomme : « Seigneur, pour vous rescinder tout ance de débat, et oster toute excuse que ne retournez en nostre première alliance, nous vous rendons présentement les fouaces dont est la controverse. Cinq douzaines en prindrent nos gens : elles furent très bien payées : nous aimons tant la paix, que nous en rendons cinq charretées : desquelles ceste icy sera pour Marquet, qui plus se plainct. Dadvantaige, pour le contenter entièrement, voyla sept cens mille et trois philippus que je luy livre ; et , pour l'interest qu'il pourrait pretendre, je luy cede la mestairie de la Pomardière à perpetuité, pour luy et les siens, possedable en franc alloy : voyez ci le contract de la transaction. Et pour Dieu vivons dorénavant en paix, et vous retirez en vos terres joyeusement : cedans ceste place icy, en laquelle n'avez droict quelconques, comme bien le confessez. Et amis comme par avant. » 

        Touquedillon raconta le tout à Picrochole, et de plus en plus envenima son couraige, lui disant : 

        «– Ces rustres ont belle peur : par Dieu, Grandgousier se conchie, le pauvre beuveur : ce n'est pas son art d'aller en guerre, mais ouy bien vuider les flaccons. Je suis d'opinion que retenons ces fouaces et l'argent, et au reste nous hastons de remparer ici et poursuivre nostre fortune. Mais pensent ilz bien avoir affaire à une duppe, de vous paistre de ces fouaces ? Voyla que c'est, le bon traictement et la grande familiarité que leur avez par cy devant tenue vous ont rendu envers eux contemptible. Oignez villain, il vous poindra. Poignez villain, il vous oindra. 

        – Ça, ça, ça, dist Picrochole, sainct Jacques ilz en auront : faictes ainsi qu'avez dict. 

        – D'une chose, dist Touquedillon, vous veulx je advertir. Nous sommes icy assez mal avitaillés, et pourveus maigrement des harnois de gueule. Si Grandgousier nous mettoit siège, dès à présent m'en irais faire arracher les dents toutes, seulement que trois me restassent, autant à vos gens comme à moy ; avec icelles nous n'avangerons que trop à manger nos munitions. 

        – Nous, dist Picrochole, n'aurons que trop mangeailles. Sommes nous icy pour manger ou pour batailler ? 

        – Pour batailler, vrayement, dist Touquedillon ; mais de la panse vient la danse, et où faim regne, force exule. 

        – Tant jazer, dist Picrochole. Saisissez ce qu'ilz ont amené. » 

        A donc prindrent argent, et fouaces, et boeufz, et charrettes, et les renvoyèrent sans mot dire, sinon que plus n'aprochassent de si près, pour la cause qu'on leur diroit demain. Ainsi sans rien faire retournèrent devers Grandgousier, et luy contèrent le tout : adjoustans qu'il n'estoit aucun espoir de les tirer à paix, sinon à vive et forte guerre. 

    CHAPITRE XXXIII
 COMMENT CERTAINS GOUVERNEURS DE PICROCHOLE, 
PAR CONSEIL PRÈCIPITE, LE MIRENT AU DERNIER PÉRIL 

    

    Les fouaces destroussées, comparurent devant Picrochole les ducs de Menuail, comte Spadassin et capitaine Merdaille, et luy dirent : 

        «– Sire, aujourd'huy nous vous rendons le plus heureux, plus chevaleureux prince qui onques fust depuis la mort d'Alexandre Macedo. 

        – Couvrez, couvrez vous, dist Picrochole. 

        – Grand mercy, dirent ilz, Sire ; nous sommes à nostre debvoir. Le moyen est tel. Vous laisserez icy quelque capitaine en garnison, avec petite bande de gens, pour garder la place, laquelle nous semble assez forte, tant par nature que par les rempars faicts à vostre invention. Vostre armée partirez en deux, comme trop mieulx l'entendez. L'une partie ira ruer sur ce Grandgousier et ses gens. Par icelle sera de prime abordée facilement desconfit. Là recouvrerez argent à tas, car le vilain en a du content. Vilain, disons nous, parce qu'un noble prince n'a jamais un sou. Thesaurizer est faict de vilain. 

        – L'aultre partie ce pendant tirera vers Onys, Sanctonge, Angomois, et Gascoigne . ensemble Perigot, Medoc, et Elanes. Sans resistence prendront villes, chasteaux, et forteresses. A Bayonne, à sainct Jean de Luc, et Fontarabie, saisirez toutes les naufz, et , costoyant vers Galice et Portugal, pillerez tous les lieux maritimes, jusques à Ulisbone, où aurez renfort de tout équipage requis à un conquerent. Par le corbieu ! Espaigne se rendra, car ce ne sont que madourrés. Vous passerez par l'estroict de Sibyle, et là erigerez deux colomnes plus magnifiques que celles de Hercules, à perpétuelle mémoire de vostre nom. Et sera nommé cestuy destroict la mer Picrocholine. 

        – Passée la mer Picrocholine, voicy Barberousse qui se rend vostre esclave. 

        – Je, dist Picrochole, le prendray à mercy. 

        – Voire, dirent ilz, pourveu qu'il se face baptiser. Et oppugnerez les royaumes de Tunic, de Hippes, Argière, Bone, Corone, hardiment toute Barbarie. Passant oultre, retiendrez en vostre main Maiorque, Minorque, Sardaine, Corsicque, et aultres isles de la mer Ligusticque et Baléare. Costoyant à gauche, dominerez toute la Gaule Narbonique, Provence, et Allobroges, Genes, Florence, Luques, et à Dieu seas Rome. Le pauvre monsieur du pape meurt desja de peur. 

        – Par ma foy, dist Picrochole, je ne luy baiseray ja sa pantoufle. Prinse Italie, voyla Naples, Calabre, Apoulle, et Sicile toutes à sac, et Malthe avec. Je voudrois bien que les plaisans chevaliers jadis Rhodiens vous resistassent, pour voir de leur urine ! J irois, dist Picrochole, voluntiers à Lorette. 

        – Rien, rien, dirent ilz ; ce sera au retour. De là prendrons Candie, Cypre, Rhodes, et les isles Cyclades, et donnerons sus la Morée. Nous la tenons. Sainct Treignan, Dieu gard Hiérusalem ! car le Soudan n'est pas comparable à vostre puissance. 

        – Je, dist il, feray donc bastir le temple de Salomon ? 

        – Non, dirent ilz, encores : attendez un peu. Ne soyez jamais tant soubdain à vos entreprinses. 

        – Sçavez vous que disoit Octavian Auguste ? Festina lente. Il vous convient premièrement avoir l'Asie minor, Carie, Lycie, Pamphile, Celicie, Lydie, Phrygie, Mysie, Betune, Charazie, Satalie, Samagarie, Castamena, Luga, Savasta, jusques à Euphrates. 

        – Verrons nous, dist Picrochole, Babylone et le mont Sinay ? 

        – Il n'est, dirent ilz, ja besoing pour ceste heure. Nest ce pas assez tracassé de avoir transfreté la mer Hircane, chevauché les deux Armenies et les trois Arabies ? Par ma foy, dist il, nous sommes affollés. Ha, pauvres gens ! 

        – Quoy ? dirent ilz. 

        
        – Que boirons nous par ces déserts ? Car Julian Auguste et tout son ost y moururent de soif, comme l'on dit. 

        – Nous, dirent ilz, avons ja donné ordre à tout. Par la mer Siriace, vous avez neuf mille quatorze grandes naufz, chargées des meilleurs vins du monde ; elles arrivèrent à Japhes. Là se sont trouvés vingt et deux cens mille chameaux, et seize cens elephans, lesquelz avez prins à une chasse environ Sigeilmes, lorsque entrastes en Libye, et d'abondant eustes toute la garavanne de la Mecha. Ne vous fournirent ilz de vin à suffisance ? 

        – Voire, mais, dist il, nous ne beusmes poinct frais. 

        – Par la vertu, dirent ilz, non pas d'un petit poisson, un preux, un conquerent, un prétendant et aspirant à l'empire univers ne peut tousjours avoir ses aises. Dieu soit loué qu'estes venu vous et vos gens, saufz et entiers, jusques au fleuve du Tigre. 

        – Mais, dist il, que faict ce pendant la part de nostre armée qui desconfit ce villain humeux Grandgousier ? 

        – Ilz ne chomment pas, dirent ilz ; nous les rencontrerons tantost. Ilz vous ont prins Bretaigne, Normandie, Flandres, Haynault, Brabant, Artoys, Hollande, Selande : ilz ont passé le Rhein par sus le ventre des Suisses et Lansquenets, et part d'entre eux ont dompté Luxembourg, Lorraine, la Champaigne, Savoye jusques à Lyon : auquel lieu ont trouvé vos garnisons retournans des conquestes navales de la mer Mediterranée. Et se sont reassemblés en Boheme, après avoir mis à sac Soueve, Wuitemberg, Bavières, Austriche, Moravie, et Stirie. Puis ont donné fièrement ensemble sus Lubek, Norwerge, Sweden Rich, Dace, Gotthie, Engroneland, les Estrelins, jusques à la mer Glaciale. Ce faict, conquesterent les isles Orchades, et subjuguèrent Escosse, Angleterre et Irlande. De là, navigans par la mer sabuleuse et par les Sarmates, ont vaincu et dompté Prussie, Polonie, Lithuanie, Russie, Valachie, la Transsilvane, Hongrie, Bulgarie, Turquie, et sont à Constantinoble. 

        – Allons nous, dist Picrochole, rendre à eux le plus tost, car je veulx estre aussi empereur de Trebizonde. 

        – Ne tuerons nous pas tous ces chiens Turcs et Mahumetistes ? 

        – Que diable, dirent ilz, ferons nous donc ? et donnerez leurs biens et terres à ceux qui vous auront servy honnestement. 

        – La raison, dist il, le veult, c'est equité. Je vous donne la Carmaigne, Surie, et toute la Palestine. 

        – Ha, dirent ilz, sire, c'est du bien de vous, grand mercy. Dieu vous face bien tousjours prosperer. » 

        Là présent estoit un vieux gentil homme, esprouvé en divers hazars, et vray routier de guerre, nommé Echephron, lequel, oyant ces propos, dist : 

        «– J'ay grand peur que toute ceste entreprinse sera semblable à la farce du pot au laict, duquel un cordouanier se faisoit riche par resverie ; puis le pot cassé, n'eut de quoy disner. Que prétendez vous par ces belles conquestes ? Quelle sera la fin de tant de travaux et traverses ? 

        – Ce sera, dist Picrochole, que nous, retournés, reposerons à nos aises. » 

        Dont dist Echephron : 

        «– Et si par cas jamais n'en retournez ? Car le voyage est long et perilleux. N'est ce mieulx que dès maintenant nous reposons, sans nous mettre en ces hazars ? 

        – O ! dist Spadassin, par Dieu, voicy un beau resveux ; mais allons nous cacher au coing de la cheminée : et là passons avec les dames nostre vie et nostre temps à enfiler des perles, ou à filer comme Sardanapalus. Qui ne s'adventure, n'a cheval ny mule, ce dist Salomon. 

        – Qui trop, dist Echephron, s'adventure, perd cheval et mule, respondit Malcon. 

        – Baste, dist Picrochole, passons oultre. Je ne crains que ces diables de légions de Grandgousier : ce pendant que nous sommes en Mesopotamie, s'ilz nous donnoient sus la queue, quel remede ? 

        – Très bon, dist Merdaille, une belle petite commission, laquelle vous envoirez aux Moscovites, vous mettra en camp pour un moment quatre cens cinquante mille combattans d'eslite. O si vous m'y faites vostre lieutenant, je tuerois un pigne pour un mercier ! Je mors, je rue, je frappe, j'attrape, je tue, je renie. 

        – Sus, sus, dist Picrochole, qu'on despesche tout, et qui m'aime si me suive. » 

    CHAPITRE XXXIV
 COMMENT GARGANTUA LAISSA LA VILLE 
DE PARIS POUR SECOURIR SON PAYS 
ET COMMENT GYMNASTE RENCONTRA LES ENNEMIS 

    

    En ceste mesmes heure Gargantua, qui estoit issu de Paris soubdain les lettres de son pere leues, sus sa grande jument venant, avoit ja passé le pont de la Nonnain, luy, Ponocrates, Gymnaste et Eudemon, lesquelz pour le suivre avoient prins chevaux de poste : le reste de son train venoit à justes journées, amenant tous ses livres et instrument philosophique. 

        Luy arrivé à Parillé, fut adverty, par le mestayer de Gouguet, comment Picrochole s'estoit remparé à la Roche Clermaud, et avoit envoyé le capitaine Tripet, avec grosse armée, assaillir le bois de Vede et Vaugaudry : et qu'ilz avoient couru la poulie jusques au pressouer Billard ; et que c'estoit chose estrange et difficile à croire des excès qu'ilz faisoient par le pays ; tant qu'il luy fit peur, et ne sçavoit bien que dire n'y que faire. 

        Mais Ponocrates luy conseilla qu'ilz se transportassent vers le seigneur de la Vauguyon, qui de tous temps avoit esté leur amy et confederé, et par luy seroient mieulx advisés de tous affaires : ce qu'ilz firent incontinent, et le trouvèrent en bonne délibération de leur secourir. Et fut d'opinion qu'il envoiroit quelqu'un de ses gens pour descouvrir le pays, et sçavoir en quel estat estoient les ennemis, afin d'y procéder par conseil prins selon la forme de l'heure presente. Gymnaste s'offrit d'y aller : mais il fut conclud que, pour le meilleur, il menast avec soy quelqu'un qui cogneust les voyes et destorses, et les rivières de là entour. 

        
        Adonc partirent luy et Prelinguand, escuyer de Vauguyon, et , sans effroy, espièrent de tous costés. Ce pendant Gargantua se refraischit, et repeut quelque peu avec ses gens, et fit donner à sa jument un picotin d'avoine, c'estoient soixante et quatorze muiz, trois boisseaux. Gymnaste et son compaignon tant chevauchèrent qu'ilz rencontrèrent les ennemis tous espars, et mal en ordre, pillans et desrobans tout ce qu'ilz pouvoient ; et , de tant loing quilz l'apperceurent, accourrurent sus luy à la foulle pour le destrousser. Adonc il leur cria : 

        « Messieurs, je suis pauvre diable ; je vous requiers qu'ayez de moy mercy. J'ay encores quelque escu, nous le boirons, car c'est aurum potabile ; et ce cheval icy sera vendu pour payer ma bienvenue : cela faict, retenez moy des vostres, car jamais homme ne sceut mieulx prendre, larder, roustir et aprester, voire par Dieu ! demembrer, et gourmander poulie que moy qui suis icy : et pour mon proficiat, je boy à tous bons compaignons. » 

        Lors descouvrit sa ferrière, et , sans mettre le nez dedans, beuvoit assez honnestement. Les maroufles le regardoient, ouvrans la gueule d'un grand pied, et tirans les langues comme levriers, en attente de boire après : mais Tripet le capitaine sus ce poinct accourut voir que c'estoit. A luy Gymnaste offrit sa bouteille, disant : 

        «– Tenez, capitaine, beuvez en hardiment ; j en ay faict l'essay, c'est vin de la Faye Moniau. 

        – Quoy ! dist Tripet, ce gaultier icy se gabele de nous. Qui es tu ? 

        – Je suis, dist Gymnaste, pauvre diable. 

        – Ha, dist Tripet, puis que tu es pauvre diable, c'est raison que passes oultre, car tout pauvre diable passe par tout sans péage ny gabelle : mais ce n'est de coustume que pauvres diables soient si bien montés ; pourtant, monsieur le diable, descendez, que j'aye le roussin, et , si bien il ne me porte, vous, maistre diable, me porterez ; car j'aime fort qu'un diable tel m'emporte » 

    CHAPITRE XXXV
 COMMENT GYMNASTE SOUPPLEMENT TUA LE CAPITAINE TRIPET 
ET AULTRES GENS DE PICROCHOLE 

    

    Ces motz entenduz, aulcuns d'entre eux commencèrent avoir frayeur, et se seignoient de toutes mains, pensans que ce fust un diable desguisé. Et quelqu'un d'eux, nommé Bon Joan, capitaine des franctopins, tira ses heures de sa braguette, et cria assez hault : « Agios ho Theo ! Si tu es de Dieu, si parle : si tu es de l'aultre, si t'en va. » Et pas ne s'en alloit : ce que entendirent plusieurs de bande, et departoient de la compaignie ; le tout notant et considérant Gymnaste. 

        
        Pourtant fit semblant descendre de cheval, et , quand fut pendant du costé du montouer, fit soupplement le tour de l'estrivière, son espée bastarde au costé, et , par dessous passé, se lança en l'air, et se tint des deux pieds sus la selle, le cul tourné vers la teste du cheval. Puis dist : « Mon cas va au rebours. » 

        
        Adonc, en tel poinct qu'il estoit, fit la gambade sus un pied, et , tournant à senestre, ne fallit onques de rencontrer sa propre assiette sans en rien varier. Dont dist Tripet : 

        
        «– Ha, ne feray pas cestuy là pour ceste heure, et pour cause. 

        
        – Bren, dist Gymnaste, j'ai failly, je vais défaire cestuy sault. » 

        
        Lors, par grande force et agilité, fit, en tournant à dextre, la gambade comme davant. Ce faict, mit le poulce de la dextre sus l'arson de la selle, et leva tout le corps en l'air, se soustenant tout le corps sus le muscle et nerf dudict poulce : et ainsi se tourna trois fois : à la quatriesme, se renversant tout le corps sans à rien toucher se guinda entre les deux oreilles du cheval, soudant tout le corps en l'air sus le poulce de la senestre ; et , en cest estât, fit le tour du moulinet ; puis, frappant du plat de la main dextre sus le milieu de la selle, se donna tel branle qu'il s'assist sus la crope, comme font les damoiselles. 

        
        Ce faict, tout à l'aise passa la jambe droite par sus la selle, et se mit en estat de chevaucheur, sus la crope. « Mais, dist il, mieulx vault que je me mette entre les arsons. » 

        
        Adonc, s'appuyant sus les poulces des deux mains à la crope devant soy, se renversa cul sus teste en l'air, et se trouva entre les arsons en bon maintien ; puis, d'un sobresault, se leva tout le corps en l'air, et ainsi se tint pieds joincts entre les arsons, et là tournoya plus de cent tours, les bras estendus en croix, et crioit ce faisant à haulte voix : ce J'enrage, diables, j'enrage, j'enrage ; tenez moy, diables, tenez moy, tenez. » 

        Tandis qu'ainsi voltigeoit, les maroufles, en grand esbahissement, disoient l'un à l'aultre : « Par la mer Dé, c'est un lutin, ou un diable ainsi déguisé. Ab hoste maligno libéra nos, Domine. » Et s'en fuyoient à la route, regardans derrière soy, comme un chien qui emporte un plumail. 

        Lors Gymnaste, voyant son advantaige, descend de cheval, desgaine son espée, et à grands coups chargea sur les plus huppés, et les ruoit, à grands monceaux, blessés, navrés, et meurtris, sans que nul luy resistast, pensans que ce fust un diablée affamé, tant par les merveilleux voltigemens qu'il avoit faict, que par les propos que luy avoit tenu Tripet, en l'appelant pauvre diable. Sinon que Tripet, en trahison, luy voulut fendre la cervelle de son espée lansquenette : mais il estoit bien armé, et de cestuy coup ne sentit que le chargement ; et soubdain se tournant, lança un estoc volant audict Tripet, et , ce pendant qu'iceluy se couvroit en hault, luy tailla d'un coup l'estomac, le colon, et la moitié du foye ; dont tomba par terre, et tombant rendit plus de quatre potées de soupes, et l'ame meslée parmy les soupes. 

        Ce faict, Gymnaste se retire, considérant que les cas de hazart jamais ne fault poursuivre jusques à leur période, et qu'il convient à tous chevaliers reverentement traicter leur bonne fortune, sans la molester ny gehenner. Et, montant sus son cheval, luy donne des esperons, tirant droict son chemin vers la Vauguyon, et Prelinguand avec luy. 

    CHAPITRE XXXVI
 COMMENT GARGANTUA DEMOLLIT LE CHASTE AU DE VEDE, 
ET COMMENT ILZ PASSERENT LE GUÉ 

    

    Venu que fut, raconta lestât auquel avoit trouvé les ennemis, et du stratagème qu'il avoit faict, luy seul, contre toute leur caterve ; affirmant qu'ilz n'estoient que maraulx, pilleurs, et brigans ; ignorans de toute discipline militaire, et que hardiment ilz se missent en voye, car il leur seroit très facile de les assommer comme bestes. 

        Adonc monta Gargantua sus sa grande jument, accompaigné comme davant avons dict. Et, trouvant en son chemin un hault et grand aine (lequel communément on nommoit l'arbre de sainct Martin, pourcequainsi estoit creu un bourdon que jadis sainct Martin y planta), dist : « Voicy ce qui me falloit. Cest arbre me servira de bourdon et de lance. » Et l'arrachit facilement de terre, et en osta les rameaux, et le para pour son plaisir. Ce pendant sa jument pissa pour se lascher le ventre : mais ce fut en telle abondance quelle en fit sept lieues de deluge ; et dériva tout le pissat au gué de Vede, et tant l'enfla devers le fil de l'eau, que toute ceste bande des ennemis furent en grand horreur noyés, excepté aulcuns qui avoient prins le chemin vers les cousteaux à gauche. 

        Gargantua, venu à l'endroict du bois de Vede, fut advisé par Eudemon que, dedans le chasteau, estoit quelque reste des ennemis ; pour laquelle chose sçavoir Gargantua s'escria tant qu'il peut : « Estes vous là, ou n'y estes pas ? Si vous y estes, n'y soyez plus : si n'y estes, je n'ay que dire. » Mais un ribaud canonnier, qui estoit au machicoulis, luy tira un coup de canon, et l'attainct par la temple dextre furieusement : toutesfois ne luy fit pour ce mal, en plus que s'il luy eust jette une prune. 

        
        « Qu'est cela ? dist Gargantua, nous jettez vous icy des grains de raisins ? La vendange vous coustera cher ! » pensant de vray que le boullet fust un grain de raisin. Ceux qui estoient dedans le chasteau, amusés à la pille, entendans le bruit, coururent aux tours et forteresses, et luy tirèrent plus de neuf mille vingt et cinq coups de fauconneaux et arquebouses, visans tous à sa teste ; et si menu tiroient contre luy, qu'il s'escria : 

        
        « Ponocrates, mon amy ces mouches icy m'aveuglent : baillez moy quelque rameau de ces saulles pour les chasser, » pensant, des plombées et pierres d'artillerie, que fussent mousches bovines. Ponocrates l'advisa que n'estoient aultres mouches que les coups d'artillerie que l'on tiroit du chasteau. Alors chocqua de son grand arbre contre le chasteau, et à grands coups abattit et tours et forteresses, et ruina tout par terre : par ce moyen, furent tous rompuz et mis en pièces ceux qui estoient en iceluy. 

        De là partans, arrivèrent au pont du moulin : et trouvèrent tout le gué couvert de corps mors, en telle foulle qu'ilz avoient engorgé le cours du moulin : et c'estoient ceux qui estoient peris au deluge urinai de la jument. Là furent en pensement comment ilz pourroient passer, veu l'empeschement de ces cadavres. Mais Cymnaste dist : 

        
        «– Si les diables y ont passé, j'y passeray fort bien. 

        
        – Les diables, dist Eudemon, y ont passé pour en emporter les ames damnées. 

        
        – Sainct Treignan, dist Ponocrates, par doncques conséquence nécessaire, il y passera. 

        
        – Voire voire, dist Gymnaste, ou je demoureray en chemin. » 

        
        Et, donnant des esperons à son cheval, passa franchement oultre, sans que jamais son cheval eust frayeur des corps mors. Car il lavoit accoustumé, selon la doctrine de Ælian, à ne craindre les armes ny corps mors. Non en tuant les gens, comme Diomedes tuoit les Thraces, et Ulysses mettoit les coi ps de ses ennemis ès pieds de ses chevaux, ainsi que raconte Homere ; mais en luy mettant un phantosme parmy son foin, et le faisant ordinairement passer sus iceluy quand il luy bailloit son avoine. 

        
        Les trois aultres le suivirent sans faillir, excepté Eudemon, duquel le cheval enfonça le pied droict jusques au genouil dedans la pance d'un gros et gras villain qui estoit là noyé a l'envers, et ne le pouvoit tirer hors : ainsi demouroit empestré, jusques à ce que Gargantua, du bout de son baston, enfondra le reste des tripes du villain en l'eau, ce pendant que le cheval levoit le pied. Et (qui est chose merveilleuse en hippiatrie) fut ledit cheval guery d'un surot qu'il avoit en celuy pied, par l'atouchement des boyaux de ce gros maroufle. 

    CHAPITRE XXXVII
 COMMENT GARGANTUA SOY PEIGNANT FAISOIT TOMBER 
DE SES CHEVEUX LES BOULLETS D'ARTILLERIE 

    

    Issus la rive de Vede, peu de temps après abordèrent au chasteau de Grandgousier, qui les attendoit en grand désir. A sa venue, ilz le festoyèrent à tour de bras ; jamais on ne vit gens plus joyeux : car Supplemenlum supplementi chronicorum dit que Gargamelle y mourut de joye : je n'en sçay rien de ma part, et bien peu me soucie ny d'elle ny d'aultre. La vérité fut que Gargantua, se refraischissant d'habillemens, et se testonnant de son peigne (qui estoit grand de cent cannes, tout appointé de grandes dents d'elephans toutes entières), faisoit tomber à chascun coup plus de sept balles de boullets qui luy estoient demourés entre les cheveux à la démolition du bois de Vede. 

        Ce que voyant Grandgousier son pere, pensoit que fussent poux, et luy dit : 

        « Dea, mon bon filz, nous as tu apporté jusques icy des esparviers de Montagu ? Je n'entendois que là tu fisses résidence. » 

        Adonc Ponocrates respondit : 

        « Seigneur, ne pensez pas que je l'aye mis au colliège de pouillerie qu'on nomme Montagu : mieulx l'eusse voulu mettre entre les guenaux de Sainct Innocent, pour l'enorme cruaulté et villenie que j'y ay cogneu : car trop mieulx sont traictés les forcés entre les Maures et Tartares, les meurtriers en la prison criminelle, voire certes les chiens en vostre maison, que ne sont ces malautrus au dict colliège. Et, si j'estois roy de Paris, le diable m'emport si je ne mettois le feu dedans, et faisois brusler et principal et regens, qui endurent ceste inhumanité devant leurs yeulx estre exercée. » 

        Lors, levant un de ces boullets, dist : 

        «– Ce sont coups de canons que naguières a receu vostre filz Gargantua, passant devant le bois de Vede, par la trahison de vos ennemis. Mais ilz en eurent telle récompense qu'ilz sont tous peris en la ruine du chasteau ; comme les Philistins par l'engin de Sanson, et ceux que opprima la tour de Siloé ; desquelz est escript, Luc, 13. Iceux je suis d'advis que nous poursuivons, ce pendant que l'heur est pour nous : car l'occasion a tous ses cheveux au front : quand elle est oultre passée, vous ne la pouvez plus revocquer ; elle est chauve par le darrière de la teste, et jamais plus ne retourne. 

        – Vrayement, dist Grandgousier, ce ne sera pas à ceste heure, car je veulx vous festoyer pour ce soir, et soyez les très bien venus. » 

        Ce dict, on appresta le souper, et de surcroist furent roustis seize boeufz, trois genisses, trente et deux veaux, soixante et trois chevreaux moissonniers, quatre vingt quinze moutons, trois cens gorets de laict à beau moust, unze vingt perdrix, sept cens becasses, quatre cens chappons de Loudunois et Cornouaille, six mille poullets et autant de pigeons, six cens galinottes, quatorze cens levraux, trois cens et trois ostardes, et mille sept cens hutaudeaux : de venaison, l'on ne peut tant soubdain recouvrir, fors unze sangliers qu'envoya l'abbé de Turpenay, et dix et huict bestes fauves que donna le seigneur de Grandmont ; ensemble sept vingt faisans qu'envoya le seigneur des Essars, et quelques douzaines de ramiers, d'oiseaux de rivière, de cercelles, buours, courles, pluviers, francolys, cravans, tyransons, vanereaux, tadournes, pochecullières, pouacres, hegronneaux, foulques, aigrettes, cigoingnes, cannes petières, oranges, flammans (qui sont phoenicopteres), terrigoles, poulies de Inde ; force coscossons, et renfort de potages. 

        Sans poinct de faulte, y estoit de vivres abondance, et furent apprestés honnestement par Frippesaulce, Hoschepot et Pilleverjus, cuisiniers de Grandgousier. Janot, Micquel, et Verrenet, appresterent fort bien à boire. 

    CHAPITRE XXXVIII
 COMMENT GARGANTUA MANGEA EN SALADE SIX PELERINS 

    

    Le propos requiert que racontons ce qu'advint à six pelerins qui venoient de Sainct Sebastian près de Nantes, et , pour soy heberger celle nuyt, de peur des ennemis, s'estoient musses au jardin dessus les poyzars, entre les choux et lectues. Gargantua se trouva quelque peu altéré, et demanda si l'on pourroit trouver des lectues pour faire une sallade. Et, entendant qu'il y en avoit des plus belles et grandes du pays, car elles estoient grandes comme pruniers ou noyers, y voulut aller luy mesmes, et en emporta en sa main ce que bon luy sembla ; ensemble emporta les six pelerins, lesquelz avoient si grand peur, qu'ilz n'osoient ny parler ny tousser. 

        Les lavant donc premièrement en la fontaine, les pelerins disoient en voix basse l'un à l'aultre : « Qu'est il de faire ? nous noyons ici entre ces lectues ; parlerons nous ? mais, si nous parlons, il nous tuera comme espies. » Et, comme ilz deliberoient ainsi, Gargantua les mit avec ses lectues dedans un plat de la maison, grand comme la tonne de Cisteaux ; et , avec huile et vinaigre et sel, les mangeoit pour soy refraischir davant souper : et avoit ja engoullé cinq des pelerins ; le sixiesme estoit dedans le plat, caché sous une lectue, excepté son bourdon qui apparoissoit au dessus. Lequel voyant Grandgousier, dist à Gargantua : 

        « Je croy que c'est là une corne de limasson, ne le mangez poinct. 

        – Pourquoy ? dist Gargantua, ilz sont bons tout ce mois. » 

        Et, tirant le bourdon, ensemble enleva le pelerin et le mangeoit très bien. Puis beut un horrible traict de vin pineau, en attendant que l'on apprestast le souper. 

        Les pelerins, ainsi dévorés, se tirèrent hors les meulles de ses dents le mieulx que faire peurent, et pensoient qu'on les eust mis en quelque basse fousse des prisons. Et, lorsque Gargantua beut le grand traict, cuiderent noyer en sa bouche, et le torrent du vin presque les emporta au gouffre de son estomac : toutesfois, saultans avec leurs bourdons, comme font les micquelotz, se mirent en franchise forée des dents. Mais, par malheur, l'un d'eux, tastant avec son bourdon le pays, à savoir s'ilz estoient en seureté, frappa rudement en la faulte d'une dent creuse, et ferut le nerf de la mandibule, dont fit très forte douleur à Gargantua, et commença crier de raige qu'il enduroit. Pour donc se soulager du mal, fit apporter son curedens, et , sortant vers le noyer grollier, vous denigea bien messieurs les pelerins. 

        Car il arrapoit l'un par les jambes, l'aultre par les espaules, l'aultre par la besace, l'aultre par la fouillouze, l'aultre par l'escharpe ; et , le pauvre haire qui l'avoit feru du bourdon, l'accrocha par la braguette : toutesfois ce luy fut un grand heur, car il luy perça une bosse chancreuse qui le martirisoit depuis le temps qu'ilz eurent passé Ancenys. Ainsi les pelerins denigés s'enfuirent à travers la plante le beau trot, et appaisa la douleur. 


        En laquelle heure fut appelle par Eudemon pour souper, car tout estoit prêt. « Je m'en vais donc, dist il, pisser mon malheur. » Lors pissa si copieusement que l'urine trancha le chemin aux pelerins, et furent contraincts passer la grande boyre. Passans de là par l'orée de la touche en plein chemin, tombèrent tous, excepté Fourmilier, en une trape qu'on avoit faicte pour prendre les loups à la trainnée. Dont eschapperent moyennant l'industrie dudict Fourmilier, qui rompit tous les lacs et cordages. De là issus, pour le reste de celle nuyt couchèrent en une loge près le Couldray. 

        Et là furent reconfortés de leur malheur par les bonnes paroles d'un de leur compagnie, nommé Lasd'aller ; lequel leur remonstra que ceste adventure avoit esté predicte par David, Psal :

        « Cum exsurgerent homines in nos, forte vivos deglutissent nos, quand nous fusmes mangés en salade au grain du sel. «Cum irascevetur furor eorum in nos, forsitan aqua absorbuisset nos, quand il beut le grand traict. Torrentem pertransivit anima nostra, quand nous passasmes la grande boyre. Forsitan pertransisset anima nostra aquam intolerabilem, de son urine, dont il nous tailla le chemin. Benedictus Dominus, qui non dedit nos in captionem dentibus eorum. Anima nostra, sicut passer, erepta est de laqueo venantium, quand nous tombasmes en la trape. Laqueus contritus est, par Fourmilier, et nos liberati sumus. Adjutorium nostrum, etc.» 

    CHAPITRE XXXIX
 COMMENT LE MOINE FUT FESTOYÉ PAR GARGANTUA, 
ET DES BEAUX PROPOS QU'IL TINT EN SOUPANT 

    

    Quand Gargantua fut à table, et la première poincte des morceaux fut bauffrée, Grandgousier commença raconter la source et la cause de la guerre meue entre luy et Picrochole et vint au point de narrer comment frere Jean des Entommeures avoit triomphé à la defense du clos de l'abbaye, et le loua au dessus des prouesses de Camille, Scipion, Pompée, Cesar et Themistocles. 

        Adonc requist Gargantua que sus l'heure fust envoyé quérir, afin qu'avec luy on consultast de ce qu'estoit à faire. Par leur vouloir l'alla quérir son maistre d'hostel, et l'amena joyeusement avec son baston de croix, sus la mulle de Grandgousier. Quand il fut venu, mille caresses, mille embrassemens, mille bons jours furent donnés. 

        «– Hé, frere Jean, mon amy ; frere Jean, mon grand cousin ; frere Jean de par le diable : l'acolée, mon amy ! 

        – A moy la brassée ! 

        – Cza, couillon, que je t'esrene à force de t'acoler!» Et frere Jean de rigoller ! Jamais homme ne fut tant courtois ny gracieux. 

        
        «– Cza, cza, dist Gargantua, une escabelle icy auprès de moy, à ce bout. 

        – Je le veulx bien, dist le moine, puisqu'ainsi vous plaist. Page, de l'eau ! Boute, mon enfant, boute, elle me refraischira le foye. Baille icy, que je gargarise. 

        – Deposita cappa, dist Gymnaste, ostons ce froc. 

        – Ho, par Dieu, dist le moine, mon gentilhomme, il y a un chapitre in statutis ordinis, auquel ne plairoit le cas. 

        – Bren, dist Gymnaste, bren pour vostre chapitre. Ce froc vous rompt les deux espaules; mettez bas. 

        – Mon amy, dist le moine, laisse le moy, car par Dieu! je n'en boy que mieulx. Il me lait le corps tout joyeux. Si je le laisse, messieurs les pages en feront des jarretières, comme il me fut laict une fois à Coulaines. Davantaige, je n'auray nul appétit. Mais si en c'est habit je m'assis à table, je boiray par Dieu! et à toy, et à ton cheval, et de hait. Dieu gard de mal la compaignie. J'avois souppé; mais pour ce ne mangeray je poinct moins, car j'ay un estomac pavé, creux comme la botte Sainct Benoist, tousjours ouvert comme la gibbessière d'un advocat. De tous poissons, fors que la tanche, prenez l'aisle de la perdrix, ou la cuisse d'une nonnain. N'est ce falotement mourir, quand on meurt le caiche roidde ? Nostre prieur aime fort le blanc de chappon. 

        – En cela, dist Gymnaste, il ne semble point aux renards ; car, des chappons, poulles, poullets qu'ilz prennent, jamais ne mangent le blanc. 

        – Pourquoy ? dist le moine. 

        – Parce, respondit Gymnaste, qu'ilz n'ont point de cuisiniers à les cuire. Et, s'ilz ne sont competentement cuits, ilz demeurent rouges et non blancs. La rougeur des viandes est indice qu'elles ne sont assez cuites. Exceptez les gammares et escrevices, que l'on cardinalise à la cuite. 

        – Feste Dieu Bayard ! dist le moine, l'enfermier de nostre abbaye n'a donc la teste bien cuite, car il a les yeulx rouges comme un jadeau de vergne. Ceste cuisse de levraut est bonne pour les goutteux. 

        – A propos truelle, pourquoy est ce que les cuisses d'une demoiselle sont tousjours fraisches ? 

        – Ce problesme, dist Gargantua, n'est ny en Aristoteles, ny en Alexandre Aphrodisé, ny en Plutarque. 

        – C'est, dist le moine, pour trois causes, par lesquelles un lieu est naturellement refraischy. Primo, pource que l'eau decourt tout du long. Secundo, pource que c'est un lieu umbrageux, obscur et tenebreux, auquel jamais le soleil ne luict. Et, tiercement, pource quil est continuellement esventé des vents du trou de bize, de chemise, et dabondant de la baguette. Et de hait !  Page à la humerie !... Crac, crac, crac ... Que Dieu est bon qui nous donne ce bon piot !... J'advoue Dieu, si j eusse esté au temps de Jesus Christ, j'eusse bien engardé que les Juifz ne l'eussent prins au jardin d'Olivet. Ensemble, le diable me faille si j'eusse failly de coupper les jarrets à messieurs les apostres, qui fuirent tant laschement après qu'ilz eurent bien souppé, et laisserent leur bon maistre au besoing. Je hays plus que poison un homme qui fuit quand il faut jouer des cousteaux. Hon, que je ne suis roy de France pour quatrevingts ou cent ans ! Par Dieu, je vous mettrois en chien courtaut les fuyars de Pavie. Leur fiebvre quartaine ! Pourquoy ne mouroient ilz là plus tost que laisser leur bon prince en ceste nécessité ? Nest il pas meilleur et plus honorable mourir vertueusement bataillant, que vivre fuyant villainement ? ... Nous ne mangerons gueres d'oisons ceste année... Ha, mon amy, baille de ce cochon... Diavol ! il n'y a plus de moust. Germinavit radix Jesse. Je renie ma vie, je meurs de soif... Ce vin n est des pires. Quel vin beuviez vous à Paris ? Je me donne au diable si je n'y tins plus de six mois pour un temps maison ouverte à tous venans!... Cognoissez vous frere Claude de Sainct Denys ? O le bon compaignon que c'est ! Mais quelle mousche l'a picqué ? Il ne fait rien qu'estudier depuis je ne sçais quand. Je n'estudie poinct de ma part. En nostre abbaye nous n'estudions jamais, de peur des oripeaux ? Nostre feu abbé disoit que c'est chose monstrueuse voir un moine sçavant. Par Dieu, monsieur mon amy, magis magnos clericos non sunt magis magnos saipientes... Vous ne vistes onques tant de lièvres comme il y en a ceste année. Je nay peu recouvrir ny autour, ny tiercelet, de lieu du monde. Monsieur de la Bellonnière m'avoit promis un lasnier, mais il m'escrivit nagueres qu'il estoit devenu pantois. Les perdrix nous mengeront les oreilles mesouan. Je ne prends poinct de plaisir à la tonnelle, car je y morfonds. Si je ne cours, si je ne tracasse, je ne suis poinct à mon aise. Vray est que, saultant les hayes et buissons, mon froc y laisse du poil. J'ay recouvert un gentil levrier. Je donne au diable si luy eschappe lièvre. Un laquais le menoit à M. de Maulevrier, je le destroussay. Fais-je mal ? 

        – Nenny, frere Jean, dist Gymnaste, nenny, de par tous les diables, nenny! 

        – Ainsi, dist le moine, à ces diables, ce pendant qu'ilz durent. Vertus de Dieu, qu'en eust faict ce boiteux ? Le cor Dieu, il prend plus de plaisir quand on luy fait présent d'un bon couble de boeufz. 

        – Comment, dist Ponocrates, vous jurez, frere Jean ? 

        – Ce n'est, dist le moine, que pour orner mon langaige.  Ce sont couleurs de rhetoricque Ciceroniane. » 

    CHAPITRE XL
 POURQUOY LES MOINES SONT REFUIS DU MONDE, 
ET POURQUOY LES UNS ONT LE NEZ PLUS GRAND QUE LES AULTRES 

    

    « Foy de chrestien, dist Eudemon, j'entre en grande resverie, considérant l'honnesteté de ce moine. Car il nous esbaudit icy tous. Et comment donc est-ce qu'on rechasse les moines de toutes bonnes compaignies, les appellant trouble festes ; comme abeilles chassent les freslons d'entour leurs rousches ? Ignavum fucos pecus, dit Maro, a presepibus arcent. » 

        A quoy respondit Gargantua : «– Il n'y a rien si vray que le froc et la cagoule tire à soy les opprobres, injures et malédictions du monde, tout ainsi comme le vent, dit Cecias, attire les nues. La raison peremptoire est parce qu'ilz mangent la merde du monde, c'est à dire les pechés, et , comme machemerdes, l'on les rejecte en leurs retraicts ; ce sont leurs convents et abbayes, séparés de conversation politicque, comme sont les retraicts d'une maison. 

        – Mais si entendez pourquoy un cinge en une famille est tousjours mocqué et herselé, vous entendrez pourquoy les moines sont de tous refuis, et des vieux et des jeunes. Le cinge ne garde poinct la maison, comme un chien : il ne tire pas l'aroy, comme le boeuf : il ne produict ny laict, ny laine, comme la brebis : il ne porte pas le faix, comme le cheval. Ce qu'il fait est tout concilier et degaster, qui est la cause pourquoy de tous repçoit mocqueries et bastonnades. 

        – Semblablement, un moine (j'entends de ces ocieux moines) ne laboure, comme le paysant ; ne garde le pays, comme l'homme de guerre ; ne guérit les malades, comme le médecin ; ne presche ny endoctrine le monde, comme le bon docteur evangelique et pedagogue ; ne porte les commodités et choses nécessaires à la republicque, comme le marchant. C'est la cause pourquoy de tous sont hués et abhorris.

        – Voire mais, dist Grandgousier, ilz prient Dieu pour nous. – Rien moins, respondit Gargantua. Vray est qu'ilz molestent tout leur voisinage à force de trinqueballer leurs cloches.

        – (Voire, dist le moine, une messe, unes matines, unes vespres bien sonnées sont à demy dictes.)

        – Ilz marmonnent grand renfort de legendes et pseaulmes nullement par eux entenduz. Ilz comptent force patenostres, entrelardées de longs Ave Maria, sans y penser ny entendre. Et ce j'appelle mocque Dieu, non oraison. Mais ainsi leur aide Dieu, s'ils prient pour nous, et non par peur de perdre leurs miches et souppes grasses. Tous vrais christians, de tous estats, en tous lieux, en tous temps, prient Dieu, et l'esperit prie et interpelle pour iceux ; et Dieu les prent en grâce. 

        – Maintenant, tel est nostre bon frere Jean. Pourtant chascun le souhaite en sa compaignie. Il n'est poinct bigot, il n'est poinct dessiré ; il est honneste, joyeulx, délibéré, bon compaignon. Il travaille, il labeure, il defent les opprimés, il conforte les affligés, il subvient ès souffreteux, il garde le clos de l'abbaye.

        – Je fais, dit le moine, bien davantaige. Car, en depeschant nos matines et anniversaires au coeur, ensemble je fais des chordes d'arbaleste, je polis des matras et garrotz ; je fais des retz et des poches à prendre les connis. Jamais je ne suis oisif. 

        – Mais or cza à boire, à boire, cza. Apporte le fruict. Ce sont chastaignes du bois d'Estrocs. Avec bon vin nouveau, voy vous là composeur de petz. Vous n'estes encore céans amoustillés. Par Dieu ! je boy à tous gués, comme un cheval de promoteur. » 

        Gymnaste luy dist :«– ce Frere Jean, oste cestez rouppie qui vous pend au nez.

        – Ha, ha, dist le moine, serois je en dangier de noyer, veu que suis en l'eau jusques au nez ? Non, non, Quare ? Quia : 

        Elle en sort bien, mais poinct n'y entre ; 

        Car il est bien antidote de pampre. 

        – O mon amy, qui auroit bottes d'hyver de tel cuir, hardiment pourroit il pescher aux huytres ; car jamais ne prendraient eau.

        – Pourquoy, dist Gargantua, est ce que frere Jean a si beau nez ?

        – Par ce, respondit Grandgousier, qu'ainsi Dieu l'a voulu ; lequel nous fait en telle forme et telle fin, selon son divin arbitre, que fait un potier ses vaisseaux.

        – Par ce, dist Ponocrates, qu'il fut des premiers à la foire des nez. Il print des plus beaux et des plus grands.

        – Trut avant, dist le moine, selon vraye philosophie monasticque, c'est parce que ma nourrice avoit les tetins molletz ; en la laictant, mon nez y enfondroit comme en beurre, et là s'eslevoit et croissoit comme la paste dedans la mect. Les durs tetins de nourrices font les enfans camus. Mais, gay, gay ! ad formam nasi cognoscitur ad te levavi. Je ne mange jamais de confitures. Page, à la humerie ! Item rousties ! » 

    CHAPITRE XLI
 COMMENT LE MOINE FIT DORMIR GARGANTUA, 
 ET DE SES HEURES ET BRÉVIAIRE 

    

    Le souper achevé, consultèrent sus l'affaire instant, et fut conclud qu'environ la minuyt, ilz sortiroient à l'escarmouche, pour savoir quel guet et diligence faisoient leurs ennemis ; et , ce pendant, qu'ilz se repoeroient quelque peu, pour estre plus frais. Mais Gargantua ne pouvoit dormir, en quelque façon qu'il se mist. Dont luy dist le moine :

        « Je ne dors jamais bien à mon aise sinon quand je suis au sermon, ou quand je prie Dieu. Je vous supplie, commençons vous et moy les sept pseaulmes, pour voir si tantost ne serez endormy. » 

        L'invention pleut très bien à Gargantua, et , commençans le premier pseaulme, sus le poinct de beati quorum, s'endormirent et l'un et l'aultre. Mais le moine ne faillit onques à s'esveiller avant la minuyt, tant il estoit habitué à l'heure des matines claustrales. Luy esveillé, tous les aultres esveilla, chantant à pleine voix la chanson : 

        Ho, Regnault, resveille toy, veille, 

        O Regnault, resveille toy. 

        Quand tous furent esveillés, il dist :

        
        « Messieurs, bon dist que matines commencent par tousser, et souper par boire. Faisons à rebours, commençons maintenant nos matines par boire, et ce soir, à l'entrée de souper, nous tousserons à qui mieulx mieulx. »

        
         Dont dist Gargantua : 

        
        « Boire si tost après le dormir, ce n'est vescu en diète de medicine. Il se faut premier escurer l'estomac des superfluités et excremens. 

        
        – C'est, dist le moine, bien mediciné. Cent diables me saultent au corps s'il n'y a plus de vieux ivrongnes qu'il n'y a de vieux medicins. J'ay composé avec mon appétit, en telle paction que tousjours il se couche avec moy, et à cela je donne bon ordre le jour durant : aussi avec moy il se leve. Rendez tant que voudrez vos cures, je m'en vais après mon tirouer. 

        
        – Quel tirouer, dist Gargantua, entendez vous ? 

        
        – Mon breviaire, dist le moine : car, tout ainsi que les fauconniers, davant que paistre leurs oiseaux, les font tirer quelque pied de poulle, pour leur purger le cerveau des phlegmes et pour les mettre en appétit, ainsi, prenant ce joyeux petit bréviaire au matin, je m'escure tout le poulmon, et voy me là prest à boire. 

        – A quel usaige, dist Gargantua, dictes vous ces belles heures ? 

        
        – A l'usaige, dist le moine, de Fecan, à trois pseaulmes et trois leçons, ou rien du tout qui ne veult. Jamais je ne m'assubjectis à heures ; les heures sont faictes pour l'homme, et non l'homme pour les heures. Pourtant je fais des miennes à guise d'estrivières, je les accourcis ou allonge quand bon me semble : brevis oratio pénétrât coelos, Longa potatio evacuat scyphos. Où est écript cela ? 

        
        – Par ma foy, dist Ponocrates, je ne sçay, mon petit couillaust ; mais tu vaulx trop. 

        
        – En cela, dist le moine, je vous ressemble. Mais, venite apotemus. » 

        L'on appresta carbonnades à force, et belles souppes de primes, et beut le moine à son plaisir. Aucuns luy tindrent compaignie, les aultres s'en deporterent. Après, chascun commença soy armer et accoustrer. Et armèrent le moine contre son vouloir, car il ne vouloit aultres armes que son froc devant son estomac, et le baston de la croix en son poing. Toutesfois, à leur plaisir, fut armé de pied en cap, et monté sus un bon coursier du Royaume, et un gros braquemart au costé. Ensemble Gargantua, Ponocrates, Gymnaste, Eudemon, et vingt et cinq des plus adventureux de la maison de Grandgousier, tous armés à l'advantaige, la lance au poing, montés comme sainct Georges ; chascun ayant un arquebousier en crope. 

    CHAPITRE XLII
 COMMENT LE MOINE DONNA COURAIGE A SES COMPAIGNONS, 
ET COMMENT IL PENDIT A UNE ARBRE 

    

    Or s'en vont les nobles champions à leur adventure, bien délibérés d'entendre quelle rencontre fauldra poursuivre, et de quoy se fauldra contregarder, quand viendra la journée de la grande et horrible bataille. Et le moine leur donne couraige, disant :

        « Enfans, n'ayez ny paour ny doubte, je vous conduiray seurement. Dieu et sainct Benoist soient avec nous ! Si j'avois la force de mesmes le couraige, par la mort bieu ! je vous les plumerois comme un canart. Je ne crains rien fors l'artillerie. 
Toutesfois, je sçay quelque oraison que m'a baillé le sous secretain de nostre abbaye, laquelle guarentit la personne de toutes bouches à feu. Mais elle ne me profitera de rien, car je n'y adjouste poinct de foy. Toutefois, mon baston de croix fera diables. Par Dieu! qui fera la cane de vous aultres, je me donne au diable si je ne le fais moine en mon lieu, et l'enchevestre de mon froc : il porte medicine à couardise de gens. 
Avez poinct ouy parler du levrier de Monsieur de Meurles, qui ne valoit rien pour les champs ? Il lui mit un froc au col. Par le corps Dieu! il n'eschappoit ny lièvre, ny renard devant luy, et , que plus est, couvrit toutes les chiennes du pays, qui auparavant estoit esrené, et de frigidis et maleficiatis. » 

        Le moine, disant ces paroles en cholere, passa sous un noyer, tirant vers la saullaye, et embrocha la visière de son heaulme à la roupte d'une grosse branche du noyer. Ce non obstant, donna fièrement des esperons à son cheval, lequel estoit chastouilleux à la poincte, en manière que le cheval bondit en avant ; et le moine, voulant défaire sa visière du croc, lasche la bride, et de la main se pend aux branches, ce pendant que le cheval se desrobe dessous luy. Par ce moyen, demoura le moine pendant au noyer, et criant à l'aide et au meurtre, protestant aussi de trahison. 

        Eudemon premier l'apperceut, et , appellant Gargantua : « Sire, dist il, venez et voyez Absalon pendu ! » Gargantua venu considéra la contenance du oine, et la forme dont il pendoit, et dist à Eudemon :

        « Vous avez mal rencontré, le comparant à Absalon. Car Absalon se pendit par les cheveux, mais le moine, ras de teste, s'est pendu par les oreilles. 

        – Aidez moy, dist le moine, de par le diable ! Nest il pas bien le temps de jaser ? Vous me semblez les prescheurs decretalistes, qui disent que quiconques verra son prochain en danger de mort, il le doibt, sus peine d'excommunication trisulce, plus tost admonester de soy confesser et mettre en estat de grace que de luy aider. Quand donc je les verray tombés en la rivière et prestz d'estre noyés, en lieu de les aller quérir et bailler la main, je leur feray un beau et long sermon de contemptu mundi et fuga seculi, et , lors qu'ilz seront roides mors, je les iray pescher. 

        – Ne bouge, dist Gymnaste, mon mignon, je te vais quérir, car tu es gentil petit monachus: 

        Monachus in claustro 

        Non valet ova duo : 

        Sed, quando est extra, 

        Bene valet triginta. 

        « J'ay vu des pendus plus de cinq cens : mais je n'en vis onques qui eust meilleure grace en pendillant, et , si je l'avois aussi bonne, je voudrois ainsi pendre toute ma vie. 

        – Aurez vous, dist le moine, tantost assez presché ? Aidez moy de par Dieu, puisque de par l'aultre ne voulez. Par l'habit que je porte, vous en repentirez, tempore et loco prelibatis. » 

        Alors descendit Gymnaste de son cheval, et , montant au noyer, souleva le moine par les goussets d'une main, et de l'aultre défit sa visière du croc de l'arbre, et ainsi le laissa tomber en terre, et soy après. Descendu que fut le moine, se defit de tout son harnois, et jetta l'une pièce après l'aultre parmy le champ ; et , reprenant son baston de la croix, remonta sus son cheval, lequel Eudemon avoit retenu à la fuite. Ainsi s'en vont joyeusement, tenans le chemin de la saullaye. 

    CHAPITRE XLIII
 COMMENT L'ESCARMOUCHE DE PICROCHOLE 
FUT RENCONTRÉE PAR GARGANTUA, 
ET COMMENT LE MOINE TUA LE CAPITAINE TIRAVANT, 
PUIS FUT PRISONNIER ENTRE LES ENNEMIS 

    

    Picrochole, à la relation de ceux qui avoient évadé à la roupte, lors que Tripet fut estripé, fut esprins de grand courroux, ouyant que les diables avoient couru sus ses gens ; et tint son conseil toute la nuyt : auquel Hastiveau et Touquedillon conclurent que sa puissance estoit telle qu'il pourroit défaire tous les diables d'enfer, s'ilz y venoient. Ce que Picrochole ne croyoit pas du tout, aussi ne s'en defioit il. 

        Pourtant envoya, sous la conduite du comte Tiravant, pour descouvrir le pays, seize cens chevaliers, tous montés sus chevaux legiers en escarmouche, tous bien aspergés d'eau beniste, et chascun ayant pour leur signe une estolle en escharpe ; à toutes adventures, s'ilz rencontraient les diables, que, par vertu tant de ceste eau Gringorienne que des estolles, les fissent disparoir et esvanouir. Iceux coururent jusques près la Vauguion et la Maladerye, mais onques ne trouvèrent personne à qui parler ; dont repassèrent par le dessus, et , en la loge et tugure pastoral, près le Couldray, trouvèrent les cinq pelerins. Lesquelz liés et baffoués emmenerent, comme s'ilz fussent espies ; non obstant les exclamations, adjurations et requestes qu'ils fissent. Descenduz de là vers Seuillé, furent entenduz par Gargantua, lequel dist à ses gens : 

        
        « Compaignons, il y a icy rencontre, et sont en nombre trop plus dix fois que nous : chocquerons nous sus eux ? 

        – Que diable, dist le moine, ferons nous donc ? Estimez vous les hommes par nombre, et non par vertu et hardiesse ? » Puis s'escria :

        
        «– Chocquons, diables, chocquons. » 

        
        Ce que entendans les ennemis, pensoient certainement que fussent vrais diables : dont commencèrent fuir à bride avallée, excepté Tiravant, lequel coucha sa lance en l'arrest, et en ferut à toute oultrance le moine au milieu de la poictrine ; mais, rencontrant le froc horrifique, rebouscha par le fer, comme si vous frappiez d'une petite bougie contre une enclume. Adonc le moine, avec son baston de croix, luy donna entre col et collet sus l'os acromion, si rudement qu'il l'estonna, et fit perdre tout sens et mouvement ; et tomba ès pieds du cheval. 

        Et, voyant l'estolle qu'il portoit en escharpe, dist à Gargantua : 

        
        « Ceux cy ne sont que prestres, ce n'est qu'un commencement de moine : par sainct Jean, je suis moine parfaict, je vous en tueray comme de mouches. »

        
         Puis le grand galot courut après, tant qu'il attrapa les derniers, et les abatoit comme seille, frappant à tors et à travers. Gymnaste interrogea sus l'heure Gargantua, s'ilz les devoient poursuivre. A quoy dist Gargantua : 

        
        « Nullement. Car, selon vraye discipline militaire, jamais ne fault mettre son ennemy en lieu de desespoir ; parce que telle nécessité luy multiplie la force, et accroist le couraige, qui ja estoit deject et failly. Et n'y a meilleur remede de salut à gens estommis et recreus que de n'esperer salut aucun. Quantes victoires ont esté tollues des mains des vainqueurs par les vaincus, quand ilz ne se sont contentés de raison ; mais ont attempté du tout mettre à internition et destruire totallement leurs ennemis, sans en vouloir laisser un seul pour en porter les nouvelles ? Ouvrez tousjours à vos ennemis toutes les portes et chemins, et plus tost leur faites un pont d'argent, afin de les renvoyer. 

        – Voire ; mais, dist Gymnaste, ilz ont le moine. 

        
        – Ont ilz, dist Gargantua, le moine ? Sus mon honneur, que ce sera à leur dommaige. Mais, afin de survenir à tous hazars, ne nous retirons pas encores, attendons icy en silence. Car je pense ja assez cognoistre l'engin de nos ennemis : ilz se guident par sort, non par conseil. » 

        
        Iceux ainsi attendans sous les noyers, ce pendant le moine poursuivoit, chocquant tous ceux qu'il rencontroit, sans de nully avoir mercy, jusques à ce qu'il rencontra un chevalier qui portoit en croupe un des pauvres pelerins. Et là, le voulant mettre à sac, s'escria le pelerin : 

        
        « Ha, monsieur le priour mon amy, monsieur le priour, sauvez moy, je vous en prie. » 

        
        Laquelle parole entendue, se retournèrent arrière les ennemis, et , voyans que là n'estoit que le moine qui faisoit cest esclandre, le chargèrent de coups, comme on fait un asne de bois : mais de tout rien ne sentoit, mesmement quand ilz frappoient sus son froc, tant il avoit la peau dure. Puis le baillèrent à garder à deux archiers, et , tournans bride, ne virent personne contre eux : dont estimerent que Gargantua estoit fuy avec sa bande. Adonc coururent vers les noirettes tant roidement qu'ilz peurent, pour les rencontrer, et laissèrent là le moine seul avec deux archiers de garde. 

        
        Gargantua entendit le bruit et hennissement des chevaux, et dist à ses gens : 

        
        « Compaignons, j'entends le trac de nos ennemis, et ja aperçoy aucuns d'iceux qui viennent contre nous à la foulle : serrons nous icy, et tenons le chemin en bon rang ; par ce moyen, nous les pourrons recevoir à leur perte, et à notre honneur. » 

    CHAPITRE XLIV
 COMMENT LE MOINE SE DEFIT DE SES GARDES, 
ET COMME L'ESCARMOUCHE DE PICROCHOLE FUT DEFAITE 

    

    Le moine, les voyant ainsi départir en desordre, conjectura qu'ilz alloient charger sus Gargantua et ses gens, et se contristoit merveilleusement de ce qu'il ne les pouvoit secourir. Puis advisa la contenance de ces deux archiers de garde, lesquels eussent voluntiers couru après la troupe pour y butiner quelque chose, et tousjours regardoient vers la vallée en laquelle ilz descendoient. Davantaige syllogisoit, disant : 

        
        « Ces gens icy sont bien mal exercés en faits d'armes ; car onques ne m'ont demandé ma foy, et ne m'ont osté mon bracquemart. » 

        Soudain après tira son dict braquemart, et en ferut l'archier qui le tenoit à dextre, luy coupant entièrement les venes jugulaires et arteres sphagitides du col, avec le gargareon, jusques ès deux adenes : et , retirant le coup, luy entre ouvrit la moelle spinale entre la seconde et tierce vertebre : là tomba l'archier tout mort. Et le moine, détournant son cheval à gauche, courut sus l'aultre ; lequel, voyant son compaignon mort, et le moine advantaigé sus soy, crioit a haulte voix : 

        
        « Ha monsieur le priour, je me rends, monsieur le priour, mon bon amy, monsieur le priour ! » 

        
        Et le moine crioit de mesmes : 

        
        « Monsieur le posteriour, mon amy, monsieur le posteriour, vous aurez sus vos posteres. 

        
        – Ha, disoit l'archier, monsieur le priour, mon mignon, monsieur le priour, que Dieu vous face abbé ! 

        
        – Par l'habit, disoit le moine, que je porte, je vous feray icy cardinal. Rançonnez vous les gens de religion ? vous aurez un chapeau rouge à ceste heure de ma main. » 

        
        Et l'archier crioit : 

        
        « Monsieur le priour, monsieur le priour, monsieur l'abbé futur, monsieur le cardinal, monsieur le tout ! Ha, ha, hes, non, monsieur le priour, mon bon petit seigneur le priour, je me rends à vous. 

        
        – Et je te rends, dist le moine, à tous les diables. » 

        
        Lors d'un coup luy tranchit la teste, luy coupant le test sus les os petrux, et enlevant les deux os bregmatis, et la commissure sagittale, avec grande partie de l'os coronal ; ce que faisant, luy tranchit les deux meninges, et ouvrit profondement les deux postérieurs ventricules du cerveau : et demoura le craine pendant sus les espaules à la peau du pericrane par derrière, en forme d'un bonnet doctoral, noir par dessus, rouge par dedans. Ainsi tomba roide mort en terre. 

        Ce faict, le moine donne des esperons à son cheval, et poursuit la voye que tenoient les ennemis, lesquelz avoient rencontré Gargantua et ses compaignons au grand chemin : et tant estoient diminués en nombre pour l'enorme meurtre qu'y avoit faict Gargantua avec son grand arbre, Gymnaste, Ponocrates, Eudemon, et les aultres, qu'ilz commençoient soy retirer à diligence, tous effrayés et perturbés de sens et entendement, comme s'ilz vissent la propre espece et forme de mort devant leurs yeulx. 

        
        Et, comme vous voyez un asne, quand il a au cul un oestre Junonique, ou une mouche qui le poinct, courir ça et là sans voye ny chemin, jettant sa charge par terre, rompant son frein et renes, sans aucunement respirer ny prendre repos, et ne sait on qui le meut, car l'on ne voit rien qui le touche, ainsi fuyoient ces gens de sens despourveus, sans savoir cause de fuir; tant seulement les poursuit une terreur panice, laquelle avoient conceue en leurs ames. 

        
        Voyant le moine que toute leur pensée n'estoit sinon à gaigner au pied, descend de son cheval, et monte sus une grosse roche qui estoit sur le chemin, et avec son grand braquemart frappoit sur ces fuyars à grands tours de bras, sans se faindre ny espargner. Tant en tua et mit par terre, que son braquemart rompit en deux pièces. 

        
        Adonc pensa en soy mesmes que c'estoit assez massacré et tué, et que le reste devoit eschapper pour en porter les nouvelles. Pourtant saisit en son poing une hasche de ceux qui là gisoient mors, et se retourna de rechef sur la roche, passant temps à voir fuir les ennemis, et cullebuter entre les corps mors, excepté qu'à tous faisoit laisser leurs picques, espées, lances, et haquebutes : et ceux qui portoient les pelerins liés, il les mettoit à pied, et delivroit leurs chevaux auxdicts pelerins, les retenant avec soy l'orée de la haye ; et Touquedillon, lequel il retint prisonnier. 

    CHAPITRE XLV
 COMMENT LE MOINE AMENA LES PELERINS, 
ET LES BONNES PAROLES QUE LEUR DIT GRANDGOUSIER 

    

    Ceste escarmouche parachevée, se retira Gargantua avec ses gens, excepté le moine, et , sus la poincte du jour, se rendirent à Grandgousier, lequel en son lict prioit Dieu pour leur salut et victoire. Et, les voyant tous saufz et entiers, les embrassa de bon amour, et demanda nouvelles du moine. Mais Gargantua lui respondit que sans doubte leurs ennemis avoient le moine, « Ilz auront, dist Grandgousier, donc male encontre. » Ce qu'avoit esté bien vray. Pourtant encores est le proverbe en usaige de bailler le moine à quelqu'un. 

        Adonc commanda qu'on apprestat très bien à desjeuner pour les refraichir. Le tout appresté, on appella Gargantua ; mais tant lui grevoit de ce que le moine ne comparoit aulcunement, qu'il ne vouloit ny boire ny manger. 

        Tout soubdain le moine arrive, et , dès la porte de la basse court, s'escria : 

        « Vin frais, vin frais, Gymnaste, mon amy ! » 

        Gymnaste sortit, et vit que 'estoit frere Jean qui amenoit cinq pelerins, et Touquedillon prisonnier, dont Gargantua sortit au devant, et lui firent le meilleur recueil que peurent ; et le menèrent devant Grandgousier, lequel l'interrogea de toute son adventure. Le moine luy disoit tout, et comment on l'avoit prins, et comment il s'estoit defaict des archiers, et la boucherie qu'il avoit faict par le chemin, et comment il avoit recouvert les pelerins, et amené le capitaine Touquedillon. 

        Puis se mirent à banqueter joyeusement tous ensemble. Ce pendant Grandgousier interrogeoit les pelerins de quel pays ilz estaient, dond ilz venoient, et où ilz alloient. Lasdaller pour tous respondit : 

        « Seigneur, je suis de Sainct Genou en Berry ; cestuy cy est de Paluau ; cestuy cy de Onzay ; cestuy cy est de Argy ; et cestuy cy est de Villebrenin. Nous venons de Sainct Sebastian près de Nantes, et nous en retournons par nos petites journées. 

        – Voire, mais, dist Grandgousier, qu'alliez vous faire à Sainct Sebastian ? 

        – Nous allions, dit Lasdaller, luy offrir nos votes contre la peste. 

        – O, dist Grandgousier, pauvres gens, estimez vous que la peste vienne de Sainct Sebastian ? 

        – Ouy vrayement, respondit Lasdaller, nos prescheurs nous l'afferment. 

        – Ouy, dist Grandgousier, les faulx prophètes vous annoncent ilz telz abus ? Blasphement ilz en ceste façon les justes et saincts de Dieu, quilz les font semblables aux diables, qui ne font que mal entre les humains, comme Homere escrit que la peste fut mise en l'ost des Gregoys par Apollo, et comme les poètes feignent un grand tas de Vejoves et dieux malfaisans ? Ainsi preschoit à Sinays un caphart, que sainct Antoine mettoit le feu ès jambes ; sainct Eutrope faisoit les hydropiques ; sainct Gildas les fols ; sainct Genou les gouttes. Mais je le punis en tel exemple, quoiqu'il m'appelast heretique, que depuis ce temps caphart quiconques n'est osé entrer en mes terres. Et m'esbahis si vostre roy les laisse prescher par son royaume telz scandales. Car plus sont à punir que ceux qui par art magique ou aultre engin auroient mis la peste par le pays. La peste ne tue que le corps, mais telz imposteurs empoisonnent les ames. » 

        Luy disant ces paroles, entra le moine tout délibéré, et leur demanda : 

        « Dont estes-vous, vous aultres pauvres haires ? 

        – De Sainct Genou, dirent ilz. 

        – Et comment, dist le moine, se porte l'abbé Tranchelion le bon beuveur ? Et les moines, quelle chere font ilz ? Le corps dieu! ilz biscotent vos femmes, ce pendant qu'estes en romivage! 

        – Hin hen! dist Lasdaller, je n'ay pas peur de la mienne. Car qui la verra de jour ne se rompra ja le col pour l'aller visiter la nuict. 

        – C'est, dist le moine, bien rentré de picques! Elle pourroit estre aussi laide que Proserpine, elle aura par Dieu la saccade, puisqu'il y a moines autour ; car un bon ouvrier met indifferentement toutes pièces en oeuvre. Que j'aye la verole, en cas que ne les trouviez engroissées à vostre retour. Car seulement l'ombre du clocher d'une abbaye est feconde. 

        – C'est, dist Gargantua, comme l'eau du Nile en Egypte, si vous croyez Strabo, et Pline, liv. VII, chap. III. Advisez que c'est de la miche, des habits, et des corps. 

        Lors, dist Grandgousier : 

        « Allez vous en, pauvres gens, au nom de Dieu le créateur, lequel vous soit en guide perpétuelle. Et dorénavant ne soyez faciles à ces ocieux et inutiles voyages. Entretenez vos familles, travaillez chascun en sa vacation, instruez vos enfants, et vivez comme vous enseigne le bon apostre sainct Paul. Ce faisans, vous aurez la garde de Dieu, des anges et des saincts avec vous : et n'y aura peste ny mal qui vous porte nuisance. » 

        Puis les mena Gargantua prendre leur réfection en la salle : mais les pelerins ne faisoient que souspirer, et dirent à Gargantua : 

        « O que heureux est le pays qui a pour seigneur un tel homme ! Nous sommes plus édifiés et instruicts en ces propos qu'il nous a tenu, qu'en tous les sermons que jamais nous furent preschés en nostre ville. 

        – C'est, dist Gargantua, ce que dit Platon, liv. V, de Repub., que lors les republiques seraient heureuses, quand les roys philosopheraient, ou les philosophes regneraient. » 

        Puis leur fit emplir leurs besaces de vivres, leurs bouteilles de vin, et à chascun donna cheval pour soy soulager au reste du chemin, et quelques carolus pour vivre. 

    CHAPITRE XLVI
 COMMENT GRANDGOUSIER TRAICTA HUMAINEMENT TOUQUEDILLON PRISONNIER 

    

    Touquedillon fut présenté à Grandgousier, et interrogé par iceluy sus l'entreprinse et affaire de Picrochole, quelle fin il pretendoit par ce tumultuaire vacarme. A quoy respondit que sa fin et sa destinée estoit de conquester tout le pays s'il pouvoit, pour l'injure faicte à ses fouaciers. 

        « C'est, dist Grandgousier, trop entreprins : qui trop embrasse peu estrainct. Le temps n'est plus d'ainsi conquester les royaumes, avec dommaige de son prochain frere christian : ceste imitation des anciens Hercules, Alexandres, Hannibals, Scipions, Césars et aultres tels, est contraire à la profession de l'Evangile, par lequel nous est commandé garder, saulver, régir, et administrer chascun ses pays et terres, non hostilement envahir les aultres. Et ce que les Sarrasins et barbares jadis appelloient prouesses, maintenant nous appelions briganderies et meschancetés. Mieux eust-il fait soy contenir en sa maison, royallement la gouvernant, que insulter en la mienne, hostilement la pillant ; car par bien la gouverner l'eust augmentée, par me piller sera destruict. 

        « Allez vous en, au nom de Dieu : suivez bonne entreprinse, remonstrez à vostre roy les erreurs que cognoistrez, et jamais ne le conseillez, ayant esgard à vostre profit particulier ; car, avec le commun est aussi le propre perdu. Quant est de vostre rançon, je vous la donne entièrement, et veulx que vous soient rendues armes et cheval : ainsi fault il faire entre voisins et anciens amis, veu que ceste nostre différence n'est poinct guerre proprement. 

        « Comme Platon, liv. 5 de Rep., vouloit estre non guerre nommée, ains sedition, quand les Grecs mouvoient armes les uns contre les aultres. Ce que si par male fortune advenoit, il commandequon use de toute modestie. Si guerre la nommez, elle n'est que superficiaire, elle n entre poinct au profond cabinet de nos coeurs. Car nul de nous n'est oultraigé en son honneur : et n'est question, en somme totale, que de rabiller quelque faulte commise par nos gens, j entends et vostres et nostres. Laquelle, encores que cogneussiez, vous deviez laisser couler oultre ; car les personnages querelans estoient plus à contemnerqua ramentevoir ; mesmement leur satisfaisant selon le grief, comme je me suis offert. Dieu sera juste estimateur de nostre différent, lequel je supplie plus tost par mort me tollir de ceste vie, et mes biens dépérir devant mes yeulx, que par moy ny les miens en rien soit offensé. » 

        Ces paroles achevées, appella le moine, et devant tous luy demanda : 

        « Frere Jean, mon bon amy, estes vous qui avez prins le capitaine Touquedillon icy présent ? 

        – Sire, dist le moine, il est présent, il a aage et discrétion ; j'aime mieulx que le sachez par sa confession que par ma parole. » Adonc dist Touquedillon : « Seigneur, c'est luy véritablement qui m'a prins, et je me rends son prisonnier franchement. 

        – L'avez vous, dist Grandgousier au moine, mis à rançon ? – Non, dist le moine ; de cela je ne me soucie. – Combien, dist Grandgousier, voudriez vous de sa prinse ? 

        – Rien, rien, dist le moine, cela ne me mene pas. »

        Lors commanda Grandgousier que, présent Touquedillon, fussent comptés au moine soixante et deux mille salutz pour celle prinse. Ce que fut faict ce pendant qu'on fit la collation audict Touquedillon ; auquel demanda Grandgousier s'il vouloit demourer avec luy, ou si mieulx aimoit retourner à son roy. 
Touquedillon respondit qu'il tiendroit le party lequel il luy conseilleroit. 

        « Donc, dist Grandgousier, retournez a vostre roy, et Dieu soit avec vous ! » 

        Puis luy donna une belle espée de Vienne, avec le fourreau d'or, faict a belles vignettes d'orfeverie, et un collier d'or pesant sept cens deux mille marcs, garny de fines pierreries, à l'estimation de cent soixante mille ducats ; et dix mille escus par présent honorable. Après ces propos monta Touquedillon sus son cheval. Gargantua, pour sa seureté, luy bailla trente hommes d'armes, et six vingt archiers sous la conduicte de Gymnaste, pour le mener jusque ès portes de la Roche Clermaud, si besoing estoit. 

        Iceluy departy, le moine rendit à Grandgousier les soixante et deux mille salutz qu'il avoit receu, disant : 

        « Sire, ce n'est ores que vous devez faire telz dons. Attendez la fin de ceste guerre, car l'on ne sait quelz affaires pourroient survenir. Et guerre faicte sans bonne provision d'argent n'a qu'un souspirail de vigueur. Les nerfs des batailles sont les pécunes. 

        – Donc, dist Grandgousier, à la fin je vous contenteray par honneste recompense, et tous ceux qui m'auront bien servy. » 

    CHAPITRE XLVII
 COMMENT GRANDGOUSIER MANDA QUERIR SES LEGIONS, 
ET COMMENT TOUQUEDILLON TUA HASTIVEAU, 
PUIS FUT TUÉ PAR LE COMMANDEMENT DE PICROCHOLE 

    

    En ces mesmes jours, ceux de Bessé, du Marché vieux, du bourg Sainct Jacques, du Trainneau, de Parillé, de Rivière, des Roches Sainct Pol, du Vau breton, de Pantillé, du Brehemont, du pont de Clain, de Cravant, de Grandmont, des Bourdes, de la Villeaumere, de Huymes, de Segré, de Hussé, de Sainct Louant, de Panzoust, des Couldreaulx, de Verron, de Coulaines, de Chosé, de Varenes, de Bourgueil, de l'Isle Boucard, du Croulay, de Narsay, de Cande, de Montsoreau, et aultres lieux confins, envoyèrent devers Grandgousier ambassades, pour luy dire qu'ilz estoient advertis des torts que luy faisoit Picrochole ; et , pour leur ancienne confedération, ilz luy offroient tout leur pouvoir, tant de gens que d'argent et aultres munitions de guerre. 

        L'argent de tous montoit, par les pactes qu'ilz luy envoyoient, six vingt quatorze millions, deux escus et demy d'or. Les gens estoient quinze mille hommes d'armes, trente et deux mille chevaux legiers, quatre vingts neuf milles harquebousiers, cent quarante mille adventuriers, unze mille deux cens canons, doubles canons, basilics et spiroles ; pionniers, quarante sept mille : le tout souldoyé, et avitaillé pour six mois et quatre jours. Lequel offre Gargantua ne refusa, ny accepta du tout. Mais, grandement les remerciant, dist qu'il composeroit ceste guerre par tel engin que besoing ne seroit tant empescher de gens de bien. Seulement, envoya qui amènerait en ordre les légions lesquelles entretenoit ordinairement en ses places de la Devinière, de Chaviny, de Gravot et Quinquenays, montant en nombre deux mille cinq cens hommes d'armes, soixante et six mille hommes de pied, vingt et six mille arquebusiers, deux cens grosses pièces d'artillerie, vingt et deux mille pionniers, et six mille chevaux legiers ; tous par bandes, tant bien assorties de leurs thresauriers, de vivandiers, de mareschaux, d'armuriers et aultres gens nécessaires au trac de bataille, tant bien instruicts en art militaire, tant bien armés, tant bien recognoissans et suivans leurs enseignes, tant soudains à entendre et obéir à leurs capitaines, tant expédiés à courir, tant forts à choquer, tant prudens à l'adventure, que mieulx ressembloient une harmonie d'orgues et concordance d'horologe, qu'une armée ou gendarmerie. 

        
        Touquedillon arrivé se présenta à Picrochole, et luy conta au long ce qu'il avoit et faict et veu. A la fin, conseilloit, par fortes paroles, qu'on fist appointement avec Grandgousier, lequel il avoit esprouvé le plus homme de bien du monde ; adjoustant que ce n'estoit ny preu ny raison molester ainsi ses voisins, desquelz jamais n'avoient eu que tout bien. Et, au regard du principal, que jamais ne sortiroient de ceste entreprinse qu'à leur grand dommaige et malheur. Car la puissance de Picrochole n'estoit telle que aisement ne les peust Grandgousier mettre à sac. Il n'eut achevé ceste parole, que Hastiveau dist tout hault : 

        « Bien malheureux est le prince qui est de telz gens servy, qui tant facilement sont corrompuz, comme je cognois Touquedillon : car je voy son couraige tant changé, que voluntiers se fust adjoinct à nos ennemis pour contre nous batailler et nous trahir, s'ilz l'eussent voulu retenir : mais, comme vertu est de tous, tant amis qu'ennemis, louée et estimée, aussi meschanceté est tost cogneue et suspecte. Et, posé que d'icelle les ennemis se servent à leur profit, si ont ilz tousjours les meschans et traistres en abomination. » 

        A ces paroles, Touquedillon impatient tira son espée, et en transperça Hastiveau un peu au dessus de la mamelle gauche, dont mourut incontinent. Et, tirant son coup du corps, dist franchement : 

        « Ainsi périsse qui féaulx serviteurs blasmera. » Picrochole soudain entra en fureur, et , voyant l'espée et fourreau tant diapré, dist : « T'avoit on donné ce baston pour, en ma presence, tuer malignement mon tant bon amy Hastiveau ? » 

        Lors commanda à ses archiers qu'ilz le missent en pièces. Ce que fut faict sus l'heure, tant cruellement que la chambre estoit toute pavée de sang. Puis fit honorablement inhumer le corps de Hastiveau, et celuy de Touquedillon jetter par sus les murailles en la vallée. 

        Les nouvelles de ces oultraiges furent sceues par toute l'armée, dont plusieurs commencèrent à murmurer contre Picrochole, tant que Grippeminauld luy dist : 

        « Seigneur, je ne sçay quelle issue sera de ceste entreprinse. Je voy vos gens peu confermés en leurs couraiges. Ilz considèrent que sommes icy mal pourveuz de vivres, et ja beaucoup diminués en nombre, par deux ou trois issues. Davantaige, il vient grand renfort de gens à vos ennemis. Si nous sommes assiégés une fois, je ne voy poinct comment ce ne soit à nostre ruine totale. 

        – Bren, bren, dist Picrochole, vous semblez les anguilles de Melun : vous criez davant qu'on vous escorche. Laissez les seulement venir. » 

    CHAPITRE XLVIII
 COMMENT GARGANTUA ASSAILLIT PICROCHOLE 
DEDANS LA ROCHE CLERMAUD, 
ET DEFIT L'ARMEE DUDIT PICROCHOLE 

    

    Gargantua eut la charge totale de l'armée : son pere demoura en son fort. Et, leur donnant couraige par bonnes paroles, promit grands dons à ceux qui feroient quelques prouesses. Puis gaignerent le gué de Vede, et , par basteaux et pons legièrement faicts, passèrent oultre dune traicte. Puis, considérant l'assiette de la ville, qu'estoit en lieu hault et advantageux, délibéra celle nuyt sus ce qu'estoit de faire. Mais Gymnaste luy dist : 

        « Seigneur, telle est la nature et complexion des François, qu'ilz ne valent qu'à la première poincte. Lors ilz sont pires que diables. Mais, s'ilz séjournent, ilz sont moins que femmes. Je suis d'advis qu'à l'heure presente, après que vos gens auront quelque peu respiré et repeu, faciez donner l'assault. » 

        L'advis fut trouvé bon. Adonc produict toute son armée en plein camp, mettant les subsides du costé de la montée. Le moine print avec luy six enseignes de gens de pied, et deux cens hommes d'armes : et , en grande diligence, traversa les marais, et gaigna au dessus le Puy, jusques au grand chemin de Loudun. Ce pendant l'assault continuoit ; les gens de Picrochole ne savoient si le meilleur estoit sortir hors et les recevoir, ou bien garder la ville sans bouger. Mais furieusement sortit avec quelque bande d'hommes d'armes de sa maison, et là fut receu et festoyé à grands coups de canon qui gresloient devers les cousteaux, dont les Gargantuistes se retirèrent au val, pour mieulx donner lieu à l'artillerie. Ceux de la ville defendoient le mieulx que pouvoient, mais les traicts passoient oultre par dessus, sans nul ferir. 

        Aucuns de la bande, saulvés de l'artillerie, donnèrent fièrement sus nos gens, mais peu profitèrent : car tous furent receuz entre les ordres, et là rués par terre. Ce que voyans, se vouloient retirer : mais ce pendant le moine avoit occupé le passaige ; parquoy se mirent en fuite sans ordre ni maintien. Aucuns vouloient leur donner la chasse, mais le moine les retint, craignant que, suivans les fuyans, perdissent leurs rangs, et que, sus ce poinct, ceux de la ville chargeassent sus eux. Puis, attendant quelque espace, et nul ne comparant à l'encontre, envoya le duc Phrontiste pour admonester Gargantua à ce qu'il avanceast pour gaigner le Cousteau à la gauche, pour empescher la retraicte de Picrochole par celle porte. Ce que fit Gargantua en toute diligence, et y envoya quatre légions de la compagnie de Sebaste : mais si tost ne peurent gaigner le hault quilz ne rencontrassent en barbe Picrochole, et ceux qui avec luy s'estoient espars. 

        Lors chargèrent sus roidement : toutesfois grandement furent endommagés par ceux qui estoient sus les murs, en coups de traict et artillerie. Quoy voyant Gargantua, en grande puissance alla les secourir, et commença son artillerie à hurter sus ce quartier de murailles, tant que toute la force de la ville y fut revocquée. Le moine, voyant celuy costé lequel il tenoit assiégé, dénué de gens et gardes, magnanimement tira vers le fort : et tant fit qu'il monta sus, luy et aucuns de ses gens, pensant que plus de crainte et de frayeur donnent ceux qui surviennent à un conflict, que ceux qui lors à leur force combattent. Toutesfois ne fit onques effroy, jusques à ce que tous les siens eussent gaigné la muraille, excepté les deux cens hommes d'armes qu'il laissa hors pour les hazars. 

        Puis s'escria horriblement, et les siens ensemble : et sans resistence tuèrent les gardes d'icelle porte, et l'ouvrirent ès hommes d'armes : et en toute fièreté coururent ensemble vers la porte de l'orient, où estoit le desarroy. Et par derrière renversèrent toute leur force. 

        Voyans, les assiégés, de tous costés les Gargantuistes avoir gaigné la ville, se rendirent au moine à mercy. Le moine leur fit rendre les bastons et armes, et tous retirer et reserrer par les eglises, saisissant tous les bastons des croix, et commettant gens ès portes pour les garder de issir. Puis, ouvrant celle porte orientale, sortit au secours de Gargantua. Mais Picrochole pensoit que le secours luy venoit de la ville, et par oultrecuidance se hazarda plus que devant : jusques à ce que Gargantua s'escria : 

        « Frere Jean, mon amy, frere Jean, en bon heur soyez venu ! » 

        Adonc cognoissant Picrochole et ses gens que tout estoit desesperé, prindrent la fuite en tous endroitz. Gargantua les poursuivit jusques près Vaugaudry, tuant et massacrant, puis sonna la retraicte. 

    CHAPITRE XLIX
 COMMENT PICROCHOLE FUYANT FUT SURPRINS DE MALES FORTUNES, 
ET CE QUE FIT GARGANTUA APRÈS LA BATAILLE 

    

    Picrochole ainsi desesperé s'en fuit vers l'isle Bouchart, et , au chemin de Rivière, son cheval bruncha par terre. A quoy tant fut indigné que de son espée le tua en sa chole. Puis, ne trouvant personne qui le remontast, voulut prendre un asne du moulin qui là auprès estoit. Mais les meusniers le meurtrirent tout de coups et le destrousserent de ses habillemens, et lui baillèrent pour soy couvrir une meschante sequenye. 

      Ainsi s'en alla le pauvre cholérique. Puis, passant l'eau au Port Huaulx, et racontant ses males fortunes, fut advisé par une vieille lourpidon que son royaume luy seroit rendu à la venue des cocquecigrues : depuis ne sçait on qu'il est devenu. Toutefois, l'on m'a dict qu'il est de présent pauvre gaigne denier à Lyon, cholere comme davant. Et tousjours se guemente à tous estrangiers de la venue des cocquecigrues, esperant certainement, selon la prophétie de la vieille, estre à leur venue réintégré en son royaume. 

      Après leur retraicte, Gargantua premièrement recensa ses gens, et trouva que peu d'iceux estoient péris en la bataille, sçavoir est quelques gens de pied de la bande du capitaine Tolmere, et Ponocrates, qui avoit un coup de harquebouze en son pourpoinct. Puis les fit refraischir chascun par sa bande, et commanda ès thresoriers que ce repas leur fust défrayé et payé, et que l'on ne fïst oultrage quelconque en la ville, veu qu'elle estoit sienne : et , après leur repas, ilz comparussent en la place devant le chasteau, et là seroient payés pour six mois. Ce que fut faict : puis fit convenir devant soy en ladicte place tous ceux qui là restoient de la part de Picrochole, esquelz, presens tous ses princes et capitaines, parla comme s'ensuit: 

    CHAPITRE L
 LA CONCION QUE FIT GARGANTUA ÈS VAINCUS 

    

    « Nos pères, ayeulx, et ancestres, de toute mémoire ont esté de ce sens et ceste nature que, des batailles par eux consommées, ont, pour signe mémorial des triomphes et victoires, plus voluntiers érigé trophées et monumens ès coeurs des vaincuz, par grâce, que ès terres par eux conquestées, par architecture. Car plus estimoient la vive souvenance des humains acquise par libéralité, que la mute inscription des arcs, colomnes, et pyramides, subjecte ès calamités de l'air, et envie d'un chascun. 

        « Souvenir assez vous peut de la mansuétude dont ilz usèrent envers les Bretons, à la journée de Sainct Aubin du Cormier, et à la démolition de Parthenay. Vous avez entendu, et entendant admiré le bon traictement qu'ilz firent ès barbares de Spagnola, qui avoient pillé, depopulé, et saccaigé les fins maritimes de Olone et Thalmondois. 

        « Tout ce ciel a esté remply des louanges et gratulations que vous mesmes et vos peres fistes lors que Alpharbal, roy de Canarre, non assouvy de ses fortunes, envahit furieusement le pays de Onys, exerçant la piraticque en toutes les isles Armoricques et régions confines. Il fut, en juste bataille navalle, prins et vaincu de mon pere, auquel Dieu soit garde et protecteur. Mais quoy ? Au cas que les aultres roys et empereurs, voire qui se font nommer catholiques, l'eussent misérablement traicté, durement emprisonné, et rançonné extremement, il le traicta courtoisement, amiablement, le logea avec soy en son palais, et , par incroyable debonnaireté, le renvoya en saufconduict, chargé de dons, chargé de graces, chargé de toutes offices d'amitié. 

        « Qu'en est il advenu ? Luy, retourné en ses terres, fit assembler tous les princes et estatz de son royaume, leur exposa l'humanité qu'il avoit en nous cogneu, et les pria sus ce deliberer, en façon que le monde y eust exemple, comme avoit ja en nous de gracieuseté honneste, aussi en eux de honnesteté gracieuse. Là fut decreté, par consentement unanime, que l'on offreroit entièrement leurs terres, dommaines, et royaume, à en faire selon nostre arbitre. Alpharbal, en propre personne, soudain retourna avec neuf mille trente et huit grandes naufz oneraires, menant non seulement les thresors de sa maison et lignée royale, mais presque de tout le pays. Car. soy embarquant pour faire voile au vent vesten nordest, chascun à la foulle jettoit dedans icelles or, argent, bagues, joyaux, espiceries, drogues et odeurs aromatiques ; papegays, pelicans, guenons, civettes, genettes, porcs-espics. Poinct n'estoit filz de bonne mere réputé, qui dedans ne jettast ce que avoit de singulier. 

        « Arrivé que fut, vouloit baiser les pieds de mondict père : le faict fut estimé indigne et ne fut toléré, ains fut embrassé socialement : offrit ses presens, ilz ne furent receuz, par trop estre excessifz ; se donna mancipe et serf volontaire, soy, et sa postérité : ce ne fut accepté, par ne sembler équitable ; ceda, par le décret des estatz, ses terres et royaulme, offrant la transaction et transport signé, scellé, et ratifié de tous ceux qui faire le debvoient : ce fut totalement refusé, et les contractz jettés au feu. La fin fut que mon dict pere commença lamenter de pitié, et pleurer copieusement : considérant le franc vouloir et simplicité des Canarriens : et , par motz exquis et sentences congrues, diminuoit le bon tour qu'il leur avoit faict, disant ne leur avoir faict bien qui fust à l'estimation d'un bouton, et , si rien d'honnesteté leur avoit monstré, il estoit tenu de ce faire. Mais tant plus l'augmentoit Alpharbal. 

        « Quelle fut l'issue ? En lieu que, pour sa rançon, prinse à toute extremité, eussions peu tyranniquement exiger vingt fois cent mille escus, et retenir pour hostagiers ses enfans aisnés ; ilz se sont faicts tributaires perpetuelz, et obligés nous bailler par chascun an deux millions d'or affiné à vingt quatre karatz ; ilz nous furent l'année première icy payés : la seconde, de franc vouloir, en payèrent vingt trois cens mille escus ; la tierce, vingt six cens mille ; la quarte, trois millions, et tant tousjours croissent de leur bon gré, que serons contraincts leur inhiber de rien plus nous apporter. C est la nature de gratuité. Car le temps, qui toutes choses corrode et diminue, augmente et accroist les bienfaicts ; parce qu'un bon tour, libéralement faict à homme de raison, croist continuement par noble pensée et remembrance. 

        « Ne voulant donc aucunement dégénérer de la debonnaireté héréditaire de mes parens, maintenant je vous absouls et delivre, et vous rends francs et libérés comme par avant. D'abondant, serez à l'issue des portes payés chascun pour trois mois, pour vous pouvoir retirer en vos maisons et familles ; et vous conduiront en saulveté six cens hommes d'armes, et huit mille hommes de pied, sous la conduicte de mon escuyer Alexandre, afin que par les païsans ne soyez oultragés. Dieu soit avec vous. 

        « Je regrette de tout mon coeur que n'est icy Picrochole. Car je luy eusse donné à entendre que, sans mon vouloir, sans espoir d'accroistre ny mon bien, ny mon nom, estoit faicte ceste guerre. Mais, puisqu'il est esperdu, et ne sçait on où ny comment est esvanouy, je veulx que son royaume demeure entier à son filz ; lequel, par ce qu'est trop bas d'aage (car il n'a encores cinq ans accomplis) sera gouverné et instruict par les anciens princes, et gens sçavans du royaume. Et, par autantquun royaume ainsi désolé seroit facilement ruiné, si on ne refrenoit la convoitise et avarice des administrateurs d'iceluy, j'ordonne et veulx que Ponocrates soit sus tous ses gouverneurs entendant, avec autorité à ce requise, et assidu avec l'enfant, jusques à ce qu'il le cognoistra idoine de pouvoir par soy régir et regner. 

        « Je considéré que facilité trop enervée et dissolue de pardonner ès malfaisans leur est occasion de plus legièrement de rechef mal faire, par ceste pernicieuse confiance de grâce. Je considéré que Moïse, le plus doulx homme qui de son temps fust sur la terre, aigrement punissoit les mutins et séditieux on peuple d'Israel. Je considéré que Jules César, empereur tant débonnaire que de luy dit Ciceron que sa fortune rien plus souverain n'avoit sinon qu'il pouvoit, et sa vertu meilleur n'avoit sinon qu'il vouloit tousjours saulver et pardonner à un chascun ; iceluy toutesfois, ce non obstant, en certains endroitz punit rigoureusement les auteurs de rebellion. 

        « A ces exemples, je veulx que me livrez, avant le departir, premièrement ce beau Marquet, qui a esté source et cause première de ceste guerre par sa vaine oultrecuidance, secondement ses compagnons fouaciers, ' qui furent negligens de corriger sa teste folle sus l'instant. Et finalement tous les conseillers, capitaines, officiers, et domestiques de Picrochole, lesquelz l'auroient incité, loué, ou conseillé de sortir ses limites, pour ainsi nous inquiéter. »

    CHAPITRE LI
 COMMENT LES VICTEURS GARGANTUISTES 
FURENT RECOMPENSES APRÈS LA BATAILLE 

    

    Ceste concion faicte par Gargantua, furent livrés les séditieux par luy requis, excepté Spadassin, Merdaille, et Menuail, lesquels estoient fuis six heures davant la bataille, l'un jusques au col de Laignel d'une traicte, l'aultre jusques au val de Vyre, l'aultre jusques à Logroine, sans derrière soy regarder, ny prendre haleine par chemin ; et deux fouaciers, lesquelz périrent en la journée. Aultre mal ne leur fit Gargantua, sinon qu'il les ordonna pour tirer les presses à son imprimerie, laquelle il avoit nouvellement instituée. 

        
        Puis ceux qui là estoient mors, il fit honorablement inhumer en la vallée des Noirettes, et au camp de Bruslevieille. Les navrés il fit panser et traicter en son grand nosocome. Après, advisa ès dommaiges faicts en la ville et habitans, et les fit rembourcer de tous leurs interestz, à leur confession et serment. Et y fit bastir un fort chasteau ; y commettant gens et guet, pour à l'advenir mieulx soy defendre contre les soudaines esmeutes. 

        
        Au departir, remercia gracieusement tous les soudars de ses légions, qui avoient esté à ceste defaicte : et les renvoya hyverner en leurs stations et garnisons. Excepté aulcuns de la légion decumane, lesquelz il avoit veu en la journée faire quelques prouesses, et les capitaines des bandes, lesquelz il emmena avec soy devers Grandgousier. 

        A la veue et venue d'iceux, le bon homme fut tant joyeux que possible ne seroit le descrire. Adonc leur fit un festin le plus magnifique, le plus abondant, et le plus délicieux que fut veu depuis le temps du roy Assuere. A fissue de table, il distribua à chascun d'iceux tout le parement de son buffet, qui estoit au pois de dix huit cens mille quatorze bezans d'or, en grands vases d'antique, grands potz, grands bassins, grandes tasses, coupes, potetz, candelabres, calathes, nacelles, violiers, drageoirs, et aultre telle vaisselle toute d'or massif, oultre la pierrerie, esmail, et ouvraige, qui par estime de tous excedoit en pris la matière diceux. Plus, leur fit compter de ses coffres à chascun douze cens mille escus contens. Et d'abondant à chascun d'iceux donna à perpétuité (excepté s'ilz mouroient sans hoirs) ses chasteaux et terres voisines, selon que plus leur estoient commodes. A Ponocrates donna la Roche Clermaud ; à Gymnaste, le Coudray ; à Eudemon, Montpensier ; Le Rivau, à Tolmere ; à Ithybole, Montsoreau ; à Acamas, Cande ; Varenes, à Chironacte ; Gravot, à Sebaste ; Quinquenays, à Alexandre ; Ligré, à Sophrone ; et ainsi de ses aultres places. 

    CHAPITRE LII
 COMMENT GARGANTUA FIT BASTIR 
POUR LE MOINE L'ABBAYE DE THÉLÈME 

    

    Estoit seulement le moine à pourvoir, lequel Gargantua vouloit faire abbé de Seuillé : mais il le refusa. Il luy voulut donner l'abbaye de Bourgueil, ou de Sainct Florent, laquelle mieulx luy duiroit, ou toutes deux s'il les prenoit à gré. Mais le moine luy fit response peremptoire que, de moines, il ne vouloit charge ny gouvernement. 

        « Car comment, disoit il, pourrais je gouverner aultruy, qui moy mesmes gouverner ne sçaurois ? S'il vous semble que je vous aye faict et que puisse à l'advenir faire service agreable, octroyez moy de fonder une abbaye à mon devis. » 

        La demande pleut à Gargantua, et offrit tout son pays de Theleme jouxte la rivière de Loire, à deux lieues de la grande forest du Port Huault. Et requist à Gargantua qu'il instituast sa religion au contraire de toutes aultres. 

        « Premièrement donc, dist Gargantua, il n'y fauldra ja bastir murailles au circuit ; car toutes aultres abbayes sont fièrement murées. 

        – Voire, dist le moine, et non sans cause : où mur y a, et devant, et derrière, y a force murmur, envie, et conspiration mutue. »

         Davantaige, veu que, en certains convens de ce monde, est en usance que, si femme aulcune y entre (j'entends des preudes et pudiques) on nettoie la place par laquelle elles ont passé, fut ordonné que, si religieux ou religieuse y entrait par cas fortuit, on nettoiroit curieusement tous les lieux par lesquelz auroient passé. Et, parce que ès religions de ce monde, tout est compassé, limité, et reiglé par heures, fut décrété que là ne seroit horologe, ny quadrant aulcun. Mais, selon les occasions et opportunités, seroient toutes les oeuvres dispensées. Car, disoit Gargantua, la plus vraie perte du temps qu'il sceust, estoit de compter les heures. Quel bien en vient il ? et la plus grande resverie du monde estoit soy gouverner au son d'une cloche, et non au dicté de bon sens et entendement. 

        Item, parcequ'en iceluy temps on ne mettoit en religion des femmes, sinon celles qui estoient borgnes, boiteuses, bossues, laides, defaictes, folles, insensées, maleficiées, et tarées ; ny les hommes, sinon catarrés, mal nés, niais, et empesche de maison ... 

        « A propos, dist le moine, une femme qui n'est ny belle, ny bonne, à quoy vault toille ? 

        – A mettre en religion, dist Gargantua. 

        – Voire, dist le moine, et à faire des chemises »

        Fut ordonné que là ne seroient receu, sinon les belles, bien formées et bien naturées, et les beaux, bien formés et bien naturés. 

        Item, parce que ès convens des femmes n'entroient les hommes, sinon à l'emblée et clandestinement, fut décrété que ja ne seroient là les femmes, au cas que n'y fussent les hommes, ny les hommes, au cas que n'y fussent les femmes. 

        Item, parce que tant hommes que femmes, une fois receuz en religion, après l'an de probation, estoient forcés et astraincts y demourer perpétuellement leur vie durante, fut estably que tant hommes que femmes là receuz sortiroient quand bon leur sembleroit, franchement et entièrement. 

        Item, parce que ordinairement les religieux faisoient trois voeux, sçavoir est de chasteté, pauvreté, et obedience, fut constitué que là honorablement on peult estre marié, que chascun fust riche, et vesquist en liberté. 

        Au regard de l'aage legitime, les femmes y estoient reçues depuis dix jusques à quinze ans, les hommes depuis douze jusques à dix et huit. 

    CHAPITRE LIII
 COMMENT FÛT BASTIE ET DOTÉE L'ABBAYE DES THÉLÈMITES 

    

    
    Pour le bastiment et assortiment de l'abbaye, Gargantua fit livrer de content vingt et sept cens mille huit cent trente et un mouton à la grand laine, et , par chascun an, jusques à ce que le tout fust parfaict, assigna, sur la recepte de la Dive, seize cent soixante et neuf mille escus au soleil, et autant à l'estoille poussinière. Pour la fondation et entretenement d'icelle, donna à perpétuité vingt trois cent soixante neuf mille cinq cent quatorze nobles à la rose, de rente foncière, indemnés, amortis et solvables par chascun an à la porte de l'abbaye. Et de ce leur passa belles lettres. 

        Le bastiment fut en figure exagone, en telle façon qu'à chascun angle estoit bastie une grosse tour ronde, à la capacité de soixante pas en diametre. Et estoient toutes pareilles en grosseur et protraict. La rivière de Loire decoulloit sus l'aspect de Septentrion. Au pied d'icelle estoit une des tours assise, nommée Arctice. En tirant vers l'orient estoit une aultre, nommée Calaer. L'aultre ensuivant, Anatole ; l'aultre après, Mesembrine ; l'aultre après, Hesperie ; la dernière, Crière. Entre chascune tour estoit espace de trois cens douze pas. Le tout basty à six estages, comprenant les caves sous terre pour un. Le second estoit voulté à la forme d'une anse de panier. Le reste estoit embrunché de guy de Flandres à forme de culz de lampes. Le dessus couvert d'ardoise fine, avec l'endoussure de plomb à figures de petits manequins, et animaux bien assortis et dorés ; avec les goutières qui issoient hors la muraille entre les croisées, peintes en figure diagonale d'or et azur, jusques en terre, où finissoient en grands eschenaux, qui tous conduisoient en la rivière par dessous le logis. 

        Ledict bastiment estoit cent fois plus magnifique que n'est Bonivet, ne Chambourg, ne Chantilly : car en iceluy estoient neuf mille trois cens trente et deux chambres, chascune garnie de arrière chambre, cabinet, garderobe, chapelle, et issue en une grande salle. Entre chascune tour, au milieu dudict corps de logis, estoit une viz brisée dedans iceluy mesme corps. De laquelle les marches estoient part de porphyre, part de pierre numidique, part de marbre serpentin, longues de vingt et deux pieds ; l'espesseur estoit de trois doigtz, l'assiette par nombre de douze entre chascun repos. En chascun repos estoient deux beaux arceaux d'antique par lesquelz estoit reçue la clarté : et par iceux on entroit en un cabinet faict à claire voys, de largeur de ladicte viz ; et montoit jusques au dessus la couverture, et là finoit en pavillon. Par icelle viz on entroit de chascun costé en une grande salle, et des salles ès chambres. 

        Depuis la tour Arctice jusqu'à Crière estoient les belles grandes librairies en grec, latin, hebrieu, françois, tuscan et espagnol, disparties par les divers estages selon iceux langages. Au milieu estoit une merveilleuse viz, de laquelle l'entrée estoit par le dehors du logis en un arceau large de six toises. Icelle estoit faicte en telle symmetrie et capacité, que six hommes d'armes la lance sur la cuisse pouvoient de front ensemble monter jusques au dessus de tout le bastiment. Depuis la tour Anatole jusques à Mesembrine estoient belles grandes galeries, toutes peintes des antiques prouesses, histoires, et descriptions de la terre. Au milieu, estoit une pareille montée et porte, comme avons dict du costé de la rivière, Sus icelle porte estoit escript en grosses lettres antiques ce qui s'ensuit. 

    CHAPITRE LIV
 INSCRIPTION MISE SUR LA GRANDE PORTE DE THÉLÈME 

    

    
    Cy n'entrez pas, hypocrites, bigotz,
 Vieux matagotz, marmiteux borsouflés, 
Torcoulx, badaux, plus que n'estoient les Gotz, 
Ny Ostrogotz, précurseurs des magotz, 
Haires, cagotz, cafars empantouflés, 
Gueux mitouflés, frapparts escorniflés, 
Befflés, enflés, fagoteurs de tabus ; 
Tirez ailleurs pour vendre vos abus. 

    
    
        Vos abus meschans 
Rempliroient mes champs 
De meschanceté ; 
Et par faulseté 
Troubleroient mes chants 
Vos abus meschans. 

        
        Cy n'entrez pas, maschefains practiciens, 
Clercs, basauchiens, mangeurs du populaire, 
Officiaux, scribes et pharisiens, 
Juges anciens, qui les bons parroiciens 
Ainsi que chiens mettez au capulaire ; 
Vostre salaire est au patibulaire. 
Allez y braire : icy n'est faict excès 
Dont en vos cours on deust mouvoir procès. 

        
        
        Procès et debatz 
Peu font cy d'esbatz, 
Où l'on vient s'esbatre. 
À vous, pour debatre 
Soient en pleins cabatz 
Procès et debatz. 

        
        
        Cy n'entrez pas, vous usuriers chichars, 
Briffaulx, leschars, qui tousjours amassez, 
Grippeminaux, avalleurs de frimars, 
Courbés, camars, qui en vos coquemars 
De mille marcs ja n'auriez assez. 
Poinct esgassés n'estes quand cabassez 
Et entassez, poiltrons à chicheface; 
La male mort en ce pas vous deface ! 

        
        
        Face non humaine 
De telz gens, qu'on maine 
Raire ailleurs : céans 
Ne seroit séans. 
Vuidez ce dommaine, 
Face non humaine. 

        
        
        Cy n'entrez pas, vous rassotés mastins, 
Soirs ny matins, vieux chagrins, et jaloux, 
Ny vous aussi, séditieux mutins, 
Larves, lutins, de Dangier palatins, 
Grecs ou Latins, plus à craindre que loups ; 
Ny vous galoux, verolés jusquà l'ous ; 
Portez voz loups ailleurs paistre en bon heur, 
Croustelevés, remplis de deshonneur. 

        
        
        Honneur, los, déduict, 
Céans est déduict 
Par joyeux accords. 
Tous sont sains au corps. 
Par ce, bien leur dict : 
Honneur, los, deduict. 

        
        
        Cy entrez, vous, et bien soyez venus 
Et parvenus, tous nobles chevaliers. 
Cy est le lieu où sont les revenus 
Bien advenus : afin qu'entretenus, 
Grands et menus, tous soyez à milliers. 
Mes familiers serez, et peculiers : 
Frisques, galliers, joyeux, plaisans, mignons, 
En général tous gentilz compaignons. 

        
        
        Compaignons gentilz, 
Serains et subtilz, 
Hors de vilité, 
De civilité 
Cy sont les houstilz, 
Compaignons gentilz. 

        
        
        Cy entrez, vous, qui le sainct Evangile 
En sens agile annoncez, quoy qu'on gronde : 
Céans aurez un refuge et bastille 
Contre l'hostile erreur, qui tant postille 
Par son faulx style empoisonner le monde : 
Entrez, qu'on fonde icy la foy profonde, 
Puis, qu'on confonde, et par voix et par rolle, 
Les ennemis de la saincte parole. 

        
        
        La parole saincte 
Ja ne soit extaincte 
En ce lieu très-sainct. 
Chascun en soit ceinct ; 
Chascune ait enceincte 
La parole saincte 

        
        
        Cy entrez, vous, dames de hault parage, 
En franc courage. Entrez y en bon heur, 
Fleurs de beaulté, à celeste visage, 
A droit corsage, à maintien prude et sage. 
En ce passaige est le séjour d'honneur. 
Le hault seigneur, qui du lieu fut donneur 
Et guerdonneur, pour vous l'a ordonné, 
Et, pour frayer à tout, prou or donné. 

        
        
        Or donné par don 
Ordonne pardon 
A cil qui le donne : 
Et très-bien guerdonne 
Tout mortel preud'hom 
Or donné par don. 

    CHAPITRE LV
 COMMENT ESTOIT LE MANOIR DES THÉLÈMITES 

    

    
    Au milieu de la basse court estoit une fontaine magnifique, de bel alabastre. Au dessus, les trois Graces, avec cornes d'abondance ; et jettoient l'eau par les mamelles, bouche, oreilles, yeulx, et aultres ouvertures du corps.
 Le dedans du logis sus ladicte basse court estoit sus gros pilliers de cassidoine et porphyre, à beaux arcs d'antique. Au dedans desquelz estoient belles galeries longues et amples, ornées de peintures, de cornes de cerfs, licornes, rhinoceros, hippopotames, dents d'elephans, et aultres choses spectables. 

        Le logis des dames comprenoit depuis la tour Arctice jusques a la porte Mesembrine. Les hommes occupoient le reste. Devant ledict logis des dames, afin qu'elles eussent l'esbatement, entre les deux premières tours au dehors, estoient les lices, l'hippodrome, le théâtre, et natatoires, avec les bains mirifiques à triple solier, bien garnis de tous assortimens, et foison d'eau de myre. 

        Jouxte la rivière estoit le beau jardin de plaisance. Au milieu d'iceluy, le beau labyrinthe. Entre les deux aultres tours estoient les jeux de paulme et de grosse balle. Du costé de la tour Crière estoit le vergier, plein de tous arbres fructiers, tous ordonnés en ordre quincunce. Au bout estoit le grand parc, foisonnant en toute sauvagine. 
Entre les tierces tours estoient les butes pour l'arquebuse, l'arc, et l'arbaleste. Les offices hors de la tour Hesperie, à simple estaige. L'escurie au dela des offices. La fauconnerie au devant d'icelles, gouvernée par asturciers bien expers en l'art. Et estoit annuellement fournie par Candiens, Vénitiens, et Sarmates, de toutes sortes d'oiseaux paragons, aigles, gerfaux, autours, sacres, laniers, faucons, esparviers, esmerillons, et aultres ; tant bien faicts et domestiqués que, partant du chasteau pour s'esbatre ès champs, prenoient tout ce que rencontroient. La venerie estoit un peu plus loing, tirant vers le parc. 

        Toutes les salles, chambres et cabinetz estoient tapissés en diverses sortes, selon les saisons de l'année. Tout le pavé estoit couvert de drap verd. Les lictz estoient de broderie. En chascune arrière chambre estoit un miroir de cristallin, enchâssé en or fin, autour garny de perles ; et estoit de telle grandeur qu'il pouvoit véritablement représenter toute la personne. A l'issue des salles du logis des dames estoient les parfumeurs et testonneurs : par les mains desquelz passoient les hommes, quand ilz visitoient les dames. Iceux fournissoient par chascun matin les chambres des dames d'eau rose, d'eau de naphe, et d'eau d'ange : et à chascune la precieuse cassolette vaporante de toutes drogues aromatiques. 

    CHAPITRE LVI
 COMMENT ESTOIENT VESTUZ LES RELIGIEUX ET RELIGIEUSES DE THÉLÈME 

    

    
    Les dames, au commencement de la fondation, s'habilloient à leur plaisir et arbitre. Depuis, furent reformées par leur franc vouloir en la façon que s'ensuit : 

        Elles portoient chausses d'escarlate, ou de migraine, et passoient lesdictes chausses le genoul au dessus, par trois doigtz justement. Et ceste lisière estoit de quelques belles broderies et descoupeures. Les jartières estoient de la couleur de leurs bracelletz, et comprenoient le genoul au dessus et dessous. Les souliers, escarpins, et pantoufles de velours cramoysi rouge ou violet, deschiquetées à barbe d'escrevisse. 

        Au dessus de la chemise vestoient la belle vasquine, de quelque beau camelot de soye ; sus icelle vestoient la verdugale de tafetas blanc, rouge, tanné, gris, et c. Au dessus, la cotte de tafetas dargent faict à broderies de fin or, et à l'agueille entortillé, ou (selon que bon leur sembloit, et correspondant à la disposition de l'air) de satin, damas, velours ; orangé, tanné, verd, cendré, bleu, jaune clair, rouge cramoysi, blanc, drap d'or, toille d'argent, de canetille, de brodeure, selon les festes. Les robes, selon la saison, de toille d'or à frizure d'argent, de satin rouge couvert de canetille d'or, de tafetas blanc, bleu, noir, tanné, sarge de soye, camelot de soye, velours, drap d'argent, toille d'argent, or traict, velours ou satin porfilé d'or en diverses portraictures. 

        En esté, quelques jours, en lieu de robes, portoient belles marlottes des parures susdictes, ou quelques bernes à la moresque, de velours violet à frizure d'or, sus canetille d'argent, ou à cordelières d'or, garnies aux rencontres de petites perles indicques. Et tousjours le beau panache, selon les couleurs des manchons, bien garny de papillettes d'or. En hiver, robes de tafetas des couleurs comme dessus, fourrées de loups cerviers, genettes noires, martres de Calabre, zibelines, et aultres fourrures precieuses. 
Les patenostres, anneaux, jazerans, carcans estoient de fines pierreries, escarboucles, rubis, balais, diamans, saphis, esmeraudes, turquoises, grenatz, agathes, berilles, perles, et unions d'excellence. 
L'accoustrement de la teste estoit selon le temps. En hyver, à la mode françoise. Au printemps, à l'espagnole. En esté à la tusque. Excepté les festes et dimanches, esquelz portoient accoustrement françois ; parce qu'il est plus honorable, et mieulx sent la pudicité matronale. 

        Les hommes estoient habillés à leur mode : chausses pour les bas, d'estamet, ou serge drapée, d'escarlate, de migraine, blanc ou noir. Les haults, de velours d'icelles couleurs, ou bien près approchantes : brodées et deschiquetées selon leur invention. Le pourpoint, de drap d'or, d'argent, de velours, satin, damas, tafetas, de mesmes couleurs, deschiquetés, brodés et accoustrés en paragon. Les aguillettes, de soye de mesmes couleurs ; les fers, d'or bien esmaillés. Les sayes et chamarres, de drap d'or, toille d'or, drap d'argent, velours porfilé à plaisir. Les robes, autant precieuses comme des dames. Les ceinctures, de soye, des couleurs du pourpoint : chascun la belle espée au costé ; la poignée dorée, le fourreau de velours de la couleur des chausses, le bout d'or et d'orfevrerie. Le poignart de mesmes. Le bonnet de velours noir, garny de force bagues et boutons d'or. La plume blanche par dessus, mignonnement partie à paillettes d'or, au bout desquelles pendoient en papillettes beaux rubis, esmeraudes, et c. 

        Mais telle sympathie estoit entre les hommes et les femmes, que, par chascun jour, ilz estoient vestuz de semblable parure. Et, pour à ce ne faillir, estoient certains gentilz hommes ordonnés pour dire ès hommes, par chascun matin, quelle livrée les dames vouloient en icelle journée porter. Car le tout estoit faict selon l'arbitre des dames. 

        En ces vestemens tant propres, et accoustremens tant riches, ne pensez que ny eux ny elles perdissent temps aulcun : car les maistres des garderobes avoient toute la vesture tant preste par chascun matin, et les dames de chambre tant bien estoient apprinses, qu'en un moment elles estoient prestes et habillées de pied en cap. Et, pour iceux accoustremens avoir en meilleure opportunité, au tour du bois de Theleme estoit un grand corps de maison, long de demie lieue, bien clair et assorty : en laquelle demouroient les orfevres, lapidaires, brodeurs, tailleurs, tireurs d'or, veloutiers, tapissiers, et haultelissiers ; et là oeuvroient chascun de son mestier : et le tout pour les susdicts religieux et religieuses. Iceux estoient fournis de matière et estoffe par les mains du seigneur Nausiclete, lequel, par chascun an, leur rendoit sept navires des isles de Perlas et Canibales, chargées de lingotz d'or, de soye crue, de perles et pierreries. Si quelques unions tendoient à vétusté, et changeoient de naïve blancheur, icelles par leur art renouvelloient en les donnant à manger a quelques beaux coqs, comme on baille cure ès faulcons. 

    CHAPITRE LVII
 COMMENT ESTOIENT REIGLEZ LES THÉLÈMITES A LEUR MANIÈRE DE VIVRE 

    

    Toute leur vie estoit employée, non par lois, statutz ou reigles, mais selon leur vouloir et franc arbitre. Se levoient du lict quand bon leur sembloit, beuvoient, mangeoient, travailloient, dormoient quand le desir leur venoit. Nul ne les esveilloit, nul ne les parforçoit ny à boire, ny à manger, ny à faire chose aultre quelconque. Ainsi favoit estably Gargantua. En leur reigle nestoit que ceste clause : 

        FAYS CE QUE VOULDRAS, 

        parce que gens libérés, bien nés, bien instruicts, conversans en compaignies honnestes, ont par nature un instinct et aiguillon qui tousjours les pousse à faicts vertueux, et retire de vice : lequel ilz nommoient honneur. Iceux, quand par vile subjection et contraincte sont déprimés et asservis, détournent la noble affection par laquelle à vertu franchement tendoient, a déposer et enfraindre ce joug de servitude. Car nous entreprenons tousjours choses defendues, et convoitons ce que nous est dénié. 

        Par ceste liberté, entrèrent en louable émulation de faire tous ce qu'à un seul voyoient plaire. Si quelqu'un ou quelqu'une disoit : « Beuvons, » tous beuvoient. Si disoit : « Jouons, » tous jouoient. Si disoit : « Allons à l'esbat ès champs, » tous y alloient. Si c'estoit pour voiler ou chasser, les dames, montées sus belles haquenées, avec leur palefroy gorrier, sus le poing mignonnement engantelé portoient chascune ou un esparvier, ou un laneret, ou un esmerillon : les hommes portoient les aultres oiseaux. 

        Tant noblement estoient apprins qu'il n'estoit entre eux celuy ny celle qui ne sceust lire, escrire, chanter, jouer d'instrumens harmonieux, parler de cinq à six langaiges, et en iceux composer, tant en carme qu'en oraison solue. Jamais ne furent veus chevaliers tant preux, tant gallans, tant dextres à pied et à cheval, plus verds, mieulx remuans, mieulx manians tous bastons, que là estoient. Jamais ne furent veues dames tant propres, tant mignonnes, moins fascheuses, plus doctes à la main, à l'agueille, à tout acte muliebre honneste et libre, que là estoient. 

        Par ceste raison, quand le temps venu estoit que aucun d'icelle abbaye, ou à la requeste de ses parens, ou pour aultre cause, voulust issir hors, avec soy il emmenoit une des dames, celle laquelle l'auroit prins pour son dévot ; et estoient ensemble mariés. Et, si bien avoient vescu à Theleme en dévotion et amitié, encore mieulx la continuoient ilz en mariaige ; d'autant s'entreaimoient ilz à la fin de leurs jours, comme le premier de leurs nopces. 

        Je ne veulx oublier vous descrire un enigme qui fut trouvé aux fondemens de l'abbaye, en une grande lame de bronze. Tel estoit comme s'ensuit : 

    CHAPITRE LVIII
 ÉNIGME TROUVÉ ES FONDEMENS DE L'ABBAYE DES THÉLÈMITES 

    

    
    Pauvres humains, qui bon heur attendez, 
Levez vos coeurs, et mes dicts entendez. 
S'il est permis de croire fermement 
Que, par les corps qui sont au firmament, 
Humain esprit de soy puisse advenir 
À prononcer les choses à venir ; 
Ou, si l'on peut, par divine puissance, 
Du sort futur avoir la cognoissance, 
Tant que l'on juge, en asseuré discours, 
Des ans loingtains la destinée et cours, 
Je fais sçavoir à qui le veult entendre 
Que, cest hyver prochain, sans plus attendre, 
Voire plus tost, en ce lieu où nous sommes, 
Il sortira une manière d'hommes 
Las de repos, et faschés de séjour, 
Qui franchement iront, et de plein jour, 
Suborner gens de toutes qualités 
À différents et partialités. 
Et qui vouldra les croire et escouter 
(Quoy qu'il en doibve advenir et couster), 
Ilz feront mettre en debatz apparents 
Amis entre eux et les proches parents : 
Le filz hardy ne craindra l'impropere 
De se bander contre son propre pere. 
Mesmes les grands, de noble lieu saillis, 
De leurs subjects se verront assaillis ; 
Et le devoir d'honneur et reverence 
Perdra pour lors tout ordre et difference. 
Car ilz diront que chascun en son tour 
Doibt aller hault, et puis faire retour. 
Et sur ce poinct aura tant de meslées, 
Tant de discords, venues et allées, 
Que nulle histoire, où sont les grands merveilles, 
Ne fait récit d'esmotions pareilles. 
Lors se verra maint homme de valeur, 
Par l'esguillon de jeunesse et chaleur, 
Et croire trop ce fervent appétit, 
Mourir en fleur et vivre bien petit. 
Et ne pourra nul laisser cest ouvrage. 
Si une fois il y met le courage, 
Qu'il n'ait emply, par noises et debatz, 
Le ciel de bruit, et la terre de pas. 
Alors auront non moindre autorité 
Hommes sans foy que gens de vérité : 
Car tous suivront la créance et estude 
De l'ignorante et sotte multitude ; 
Dont le plus lourd sera receu pour juge. 
O dommageable et pénible deluge ! 
Deluge (dis je), et à bonne raison ; 
Car ce travail ne perdra sa saison, 
Ny n'en sera délivrée la terre, 
Jusques à tant qu'il ne sorte à grand erre 
Soudaines eaux : dont les plus attrempés 
En combattant seront prins et trempés, 
Et a bon droict : car leur coeur, adonné 
À ce combat, n aura point pardonné, 
Mesme aux troupeaux des innocentes bestes, 
Que, de leurs nerfs et boyaux deshonnestes 
Il ne soit faict, non aux dieux sacrifice, 
Mais aux mortelz ordinaire service. 
Or, maintenant, je vous laisse penser 
Comment le tout se pourra dispenser, 
Et quel repos, en noise si profonde, 
Aura le corps de la machine ronde. 
Les plus heureux, qui plus d'elle tiendront, 
Moins de la perdre et gaster s'abstiendront, 
Et tascheront, en plus d'une manière, 
A l'asservir et rendre prisonnière, 
En tel endroit que la pauvre defaicte 
N'aura recours qu'à celuy qui l'a faicte. 
Et, pour le pis de son triste accident, 
Le clair soleil, ains qu'estre en occident, 
Lairra espandre obscurité sus elle, 
Plus que d'eclipse ou de nuyt naturelle, 
Dont en un coup perdra sa liberté, 
Et, du hault ciel, la faveur et clarte ; 
Ou, pour le moins, demeurera deserte. 
Mais elle, avant ceste ruyne et perte 
Aura long temps monstré sensiblement 
Un violent et si grand tremblement, 
Que lors Ethna ne fut tant agitée, 
Quand sur un filz de Titan fut jettée. 
Ne plus soudain ne doibt estre estimé 
Le mouvement que fit Inarimé, 
Quand Tiphoeus si fort se despita, 
Que dans la mer les monts précipita. 
Ainsi sera en peu d'heures rangée 
À triste estât, et si souvent changée, 
Que mesmes ceux qui tenue l'auront, 
Aux survenans occuper la lairront. 
Lors sera près le temps bon et propice 
De mettre fin à ce long exercice. 
Car les grands eaux dont oyez deviser 
Feront chascun la retraicte adviser; 
Et toutesfois, devant le partement, 
On pourra voir en l'air apertement 
L'aspre chaleur d'une grand flamme esprinse, 
Pour mettre à fin les eaux et l'entreprise. 

        
        Reste, en après ces accidens parfaicts, 
Que les esleus joyeusement refaicts 
Soient de tous biens, et de manne celeste; 
Et d'abondant, par recompense honneste, 
Enrichis soient; les aultres en la fin 
Soient denués. C'est la raison, afin 
Que, ce travail en tel poinct terminé, 
Un chascun ait son sort predestiné. 
Tel fut l'accord. O qu'est à reverer. 
Cil qui en fin pourra perseverer ! 

        
        
        La lecture de cestuy monument parachevée, Gargantua souspira profondement, et dist ès assistans : 

        
        « Ce n'est de maintenant que les gens reduicts à la créance evangelique sont persecutés. Mais bien heureux est celuy qui ne sera scandalisé, et qui tousjours tendra au but et au blanc que Dieu par son cher filz nous a prefix, sans par ses affections charnelles estre distraict ny diverty. » 

        
        Le moine dit : 

        
        «– Que pensez vous en vostre entendement estre par cest enigme designé et signifié ? 

        
        – Quoy ? dist Gargantua, le decours et maintien de vérité divine. 

        
        – Par sainct Goderan, dist le moine, telle n'est mon exposition : le stille est de Merlin le prophète. Donnez y allégories et intelligences tant graves que vouldrez, et y ravassez, vous et tout le monde, ainsi que vouldrez. De ma part, je n'y pense aultre sens enclos qu'une description du jeu de paulme sous obscures paroles. Les suborneurs des gens sont les faiseurs de parties, qui sont ordinairement amis. Et, après les deux chasses faictes, sort hors le jeu celui qui y estoit, et l'aultre y entre. On croit le premier qui dit si l'esteuf est sus ou sous la chorde. Les eaux sont les sueurs; les chordes des raquettes sont faictes de boyaux de moutons ou de chevres. La machine ronde est la pelotte ou l'esteuf. Après le jeu, on se refraichit devant un clair feu, et change l'on de chemise. Et voluntiers banquette l'on, mais plus joyeusement ceux qui ont gaigné. Et grand chere ! » 

        "VIVEZ JOYEUX !!"

